
Pirmininkauja Lietuvos Respublikos Seimo Pirmininko pavaduotojai V. BALTRAITIENĖ ir Č. V.STANKEVIČIUS

PIRMININKĖ (V. BALTRAITIENĖ, DPF(). Gerbiamieji kolegos, pradedame popietinį posėdį. Ir prašome registruotis. 

Užsiregistravo 33 Seimo nariai. (Balsai salėje) Bus registracijų. Na, prašo dar kartą pakartoti. Yra labai norinčių. Prašom, dar kartą registruojatės. Registruojamės dar kartą. 

Dabar užsiregistravo 38. Pradedame popietinę darbotvarkę. Pirmasis klausimas 2-1a – Valstybės kontrolės 2008 metų veiklos ataskaita. Į tribūną kviečiama valstybės kontrolierė Rasa Budbergytė.

Valstybės kontrolės 2008 metų veiklos ataskaita

R. BUDBERGYTĖ. Laba diena dar kartą, gerbiamoji Seimo posėdžio pirmininke, gerbiamieji Seimo nariai! Vykdydama Seimo statutą ir vadovaudamasi Valstybės kontrolės įstatymu, teikiu Valstybės kontrolės 2008 m. veiklos ataskaitą. 

Mūsų, kaip aukščiausios valstybinio audito institucijos, misija yra padėti valstybei išmintingai valdyti savo turtą. Šiandien ši misija yra kaip niekada svarbi ir atsakinga. Dėl ekonominio sunkmečio sumenkusios valstybės finansinės galimybės verčia ne tik dar taupiau, rezultatyviau ir efektyviau naudoti išteklius, bet taip pat ir ieškoti naujų būdų, kaip gauti maksimalią naudą iš valstybės valdomo turto. Valstybės kontrolė supranta savo pareigą padėti Seimui ir Vyriausybei surasti tokias galimybes. 

Elektronine forma pateiktoje mūsų ataskaitoje jūs radote duomenis apie svarbiausius mūsų 2008 m. atliktus darbus, taip pat ištrauką iš mūsų finansinės atskaitomybės ir nepriklausomo auditoriaus išvadą.

Apibendrindama praėjusių metų rezultatus, galiu pasakyti, kad darbų atlikome daugiau negu buvo numatyta mūsų strateginiame veiklos plane. Yra įgyvendinta visa valstybinio audito programa, audituota 82 % visų valstybės biudžeto asignavimų, audito subjektai įgyvendino 79 % audito rekomendacijų. Norėčiau pažymėti, kad Seimo Audito komitete ir kituose komitetuose audito ataskaitų svarstyta gerokai daugiau negu buvome planavę. Tai rodo, kad Seimo nariai mato vis didėjantį audito ataskaitų reikšmingumą. 

Įgyvendindami Valstybės kontrolės misiją mes siekiame kelių tikslų. Pirmasis tikslas – tai pateikti Seimui nepriklausomą nuomonę apie valstybės ataskaitas ir padėti Seimui parlamentinėmis priemonėmis kontroliuoti valstybės pajamų surinkimą. Praeitais metais Seimui pateikėme šias privalomas išvadas: dėl biudžeto įvykdymo apyskaitos, dėl valstybės skolos ataskaitos, dėl valstybės turto ataskaitos ir dėl 2009 m. valstybės biudžeto projekto. Leiskite priminti kelis mūsų pagrindinius išvadose pateiktus šiandien labai aktualius pasiūlymus Vyriausybei. 

Siūlėme nustatyti pajamų prognozavimo sudarant biudžeto projektą tvarką, asignavimų valdytojams teikti Seimui apibendrintą informaciją, ar jie pasiekė biudžeto programose numatytus tikslus, patikslinti specialiosioms programoms finansuoti nepanaudotų lėšų naudojimo tvarką ir nustatyti, kad gauta viršplaninių įmokų dalis gali būti naudojama ir kitiems biudžeto poreikiams tenkinti, svarstyti galimybę atsisakyti Biudžeto sandaros įstatymo nuostatos, leidžiančios asignavimų valdytojams sutaupytus asignavimus skirti turtui įsigyti. Siūlėme patvirtinti ilgalaikės skolos valdymo strategiją, nustatančią optimalų valstybės skolos lygį, taip pat paskirti instituciją, kuri būtų atsakinga už valstybės turto valdymo, naudojimo ir disponavimo juo bendrosios politikos formavimą ir įgyvendinimą. Taip pat pasiūlėme įvertinti lėšų, kurios skiriamos valstybės investicijų projektams, ypatingą dėmesį skiriant pradedamiems 2009 m. ir kurie yra vykdomi ne iš Europos Sąjungos paramos lėšų, kurie nėra susiję su įstatymų nuostatų įgyvendinimu, tikslingumą. 

Antrasis mūsų institucijos tikslas yra skatinti pažangių finansų valdymo ir kontrolės sistemų diegimą viešajame sektoriuje. Siekdami šio tikslo mes atliekame finansinius auditus, kurių metu vertiname du dalykus. Pirma. Ar asignavimų valdytojų finansinės ataskaitos yra teisingos, ir antra, ar ūkinės, finansinės operacijos buvo vykdomos teisėtai. 

2008 m. Valstybės kontrolė atliko 102 finansinius auditus 79 valstybės institucijose ir įstaigose, taip pat 23 savivaldybėse. Audituota 17,2 mlrd. Lt arba 82 % panaudotų valstybės biudžeto asignavimų, o savivaldybėse audituota 1 mlrd. Lt arba 47 % panaudotų specialių tikslinių dotacijų lėšų. Tik kiek daugiau negu pusei audituotų subjektų valstybiniai auditoriai neturėjo esminių pastabų ir galėjo pareikšti besąlyginę nuomonę. Tai tikrai nėra toks skaičius, kuriuo mes galėtume šiandien džiaugtis. 

Viena iš didžiausių problemų yra vidaus kontrolės stoka. Daugiau nei pusės audituotų subjektų vidaus kontrolės procedūros neapsaugo nuo klaidų, apskaitant turtą ir naudojant valstybės biudžeto lėšas. Tačiau, kita vertus, turiu pažymėti, kad daugelis asignavimų valdytojų jau audito metu pašalino daugiau negu pusę visų nurodytų pažeidimų ir klaidų, atstatė valstybės turto už beveik 37 mln. Lt, į valstybės biudžetą grąžino 722 tūkst. Lt. Tai, kad reikšmingos klaidos buvo ištaisytos atliekant auditą, rodo gana didelį valstybinio audito efektyvumą. 

Kaip jūs žinote, audito metu nustatę reikšmingus teisės pažeidimus, mes galime priimti valstybės kontrolieriaus sprendimus, taip pat perduoti medžiagą teisėsaugos institucijoms. Praeitais metais buvo priimta 19 valstybės kontrolieriaus sprendimų ir perduotos 4 audito medžiagos Generalinei prokuratūrai. Be to, pabaigę Europos Sąjungos finansinės paramos auditus, apie audito rezultatus kaskart informuojame Finansinių nusikaltimų tyrimo tarnybą. Praėjusių metų pradžioje teismuose buvo likusios neišnagrinėtos devynios bylos, kuriose dalyvauja Valstybės kontrolė, o 2008 m. teismai iškėlė penkias naujas bylas. 

Norėčiau atkreipti jūsų dėmesį, kad praktikoje įstaigų vadovai retai traukiami atsakomybėn. Tai, manytina, lemia sudėtingas ir nevisiškai pakankamas teisinės atsakomybės sureguliavimas ir sudėtingas patraukimo atsakomybėn procesas. 

Valstybės kontrolė atlieka Europos Sąjungos struktūrinės paramos auditus, kuriais remdamasi Europos Komisija vertina, kaip mūsų šalis panaudoja gautas Europos Sąjungos paramos lėšas. 2008 m. auditoriai nustatė, kad dviejuose audituotuose Sanglaudos fondo projektuose netinkamų finansuoti išlaidų suma sudarė 139 tūkst. eurų. 

Mūsų institucijai yra pavesta vykdyti ir 2007–2013 m. periodo Europos Sąjungos struktūrinės paramos audito institucijos funkcijas. Rengdamiesi šiai misijai jau parengėme atitinkamą veiksmų programų audito strategiją ir audito komandą audito funkcijai vykdyti, pradėjome vykdyti auditus. 

Pagrįstą susirūpinimą kelia informacinių sistemų bendroji kontrolė. Pastaraisiais metais labai daug valstybės biudžeto asignavimų yra skiriama viešojo sektoriaus informacinėms sistemoms kurti ir vystyti. Audito metu nustatyta, kad viena iš pagrindinių IT projektų valdymo problemų yra nepakankamai reglamentuoti informacinių sistemų ir projektų kūrimo, valdymo ir koordinavimo procesai. 

Mūsų trečiasis tikslas – skatinti į rezultatus orientuotą valdymą viešojo administravimo subjektuose. Jo siekiame atlikdami veiklos auditus. Veiklos auditą galima apibūdinti kaip tyrimą, ar valstybės institucijos dirba efektyviai, taupiai ir rezultatyviai. Praėjusiais metais, atsižvelgdami į Seimo siūlymą, didžiąją dalį veiklos auditų skyrėme sisteminei valstybės turto valdymo, energetikos, valstybės ūkio ir rinkos kontrolės, aplinkos apsaugos, socialinės apsaugos ir darbo bei sveikatos apsaugos analizei. 

Pateiksiu kelis veiklos audito rekomendacijų įgyvendinimo pavyzdžius. Seimas jau inicijavo Elektros energetikos įstatymo pataisas, kurias rekomendavome išanalizavę elektros energijos kainų nustatymą. Šios pataisos suteiks galimybę Kainų komisijai apsaugoti vartotojus nuo nepagrįsto elektros kainų augimo. Atliekant auditą, kurio metu buvo analizuojama, kaip prie skirstomųjų elektros tinklų prisijungę nauji vartotojai, buvo atsisakyta netikslaus prijungimo mokesčio skaičiavimo nuo skaičiuojamųjų statybos kainų vertės. Pagal mūsų pateiktas rekomendacijas parengtas Inovacijų versle 2009–2013 m. programos projektas. Įgyvendinant audito rekomendacijas, dalis valstybės institucijų teikiamų paslaugų, už kurias buvo imamas atlygis, dabar teikiamos nemokamai arba atsisakyta jas teikti, nes paslaugos nėra susijusios su paslaugas teikiančios institucijos funkcijomis. Dalis paslaugų įtraukta į rinkliavų sąrašą, taip padidintos valstybės biudžeto pajamos. 

Atsižvelgdami į Seimo nutarimo dėl mūsų 2007 m. veiklos ataskaitos pateiktą siūlymą, sieksime, kad Valstybės audito rekomendacijos skatintų viešojo sektoriaus pažangą, padėtų valstybės institucijoms priimti veiksmingus ir ekonomiškus sprendimus valdant ir naudojant valstybės turtą. Parengėme ir patvirtinome naują audito rekomendacijų stebėsenos sistemą, kuri leis rekomendacijų įgyvendinimą įvertinti valstybinio audito priemonėmis. Nuo šiol, pasibaigus nustatytam rekomendacijų įgyvendinimo terminui, tikrinsime, kaip rekomendacijos buvo įgyvendintos, ir rengsime atskiras rekomendacijų įgyvendinimo ataskaitas, kurias teiksime Seimo Audito komitetui. 

Dabartiniai iššūkiai skatina mus ne tik fiksuoti praeityje padarytas klaidas, trūkumus ar pažeidimus, bet daugiau dėmesio sutelkti į perspektyvą ir apsaugoti nuo galimų klaidų, patarti, kaip galima racionaliau naudoti valstybės finansus ir kitą turtą. Vertindami atliktų finansinių ir ūkinių operacijų teisėtumą, žiūrėsime ne tik į formaliąją pusę, tai yra ar buvo laikomasi nustatytų taisyklių, bet taip pat ir į tai, ar šios taisyklės yra racionalios, ar jos netrukdo institucijos efektyviai veiklai, ar jų nereikia keisti. Be to, šiais metais, jau pradėdami naują finansinių auditų ciklą, išplėtėme audito tikslus papildomai orientuodamiesi į taupumo vertinimą. Akivaizdu, kad valstybės turto priežiūrą galima atlikti efektyviau naudojant esamus išteklius, todėl pritariame Seimo Audito komiteto iniciatyvai gerinti bendradarbiavimą tarp valstybės, savivaldybių ir nepriklausomų auditorių. Mes turime sukurti tokią sistemą, kad nereikėtų dubliuoti darbų ir kad visi galėtume be jokių apribojimų ir patikimai naudotis vienos grandies, audito grandies, parengtais dokumentais. 

Dabar norėčiau pateikti šiek tiek informacijos apie institucijos valdymą. 2008 m. pabaigoje Valstybės kontrolėje dirbo 344 darbuotojai, 74 % darbuotojų sudarė auditoriai. Mes nuolatinį dėmesį skyrėme personalo ugdymo priemonių įgyvendinimui ir darbuotojų mokymui, taip pat nuolat analizavome ir vertinome veiklą, tobulinome audito metodus ir audito rezultatų apskaitą, gerinome audito ataskaitų ir išvadų kokybę. Valstybės kontrolė nuolat stiprina bendradarbiavimą su Seimu, nes tai iš tiesų didina valstybinio audito poveikį parlamentinėmis priemonėmis kontroliuojant valstybinio audito ataskaitose pateikiamų rekomendacijų įgyvendinimą. Praėjusiais metais mes parengėme naujos redakcijos Valstybės kontrolės įstatymą, taip pat su juo susijusius kitus teisės aktų pakeitimus, kurie, mūsų nuomone, padėtų stiprinti Valstybės kontrolės veiksmingumą, bet taip pat padidintų Valstybės kontrolės galias. Jeigu Seimas priimtų parengtus teisės aktus, būtų patobulintas Valstybės kontrolės veiklos juridinis pagrindas, sustiprintas valstybinio audito poveikis, taip pat būtų skirtas reikiamas pakankamas dėmesys Valstybės kontrolės personalo teoriniam ir praktiniam profesiniam tobulinimui. Su Valstybės kontrolės finansinės veiklos rezultatais jūs susipažinsite mūsų pateiktos finansinės atskaitomybės dokumente, nepriklausomą auditą atlikę auditoriai reikšmingų pastabų mums neturėjo ir pareiškė besąlyginę nuomonę. 

Aš dėkoju Seimo nariams už dėmesį, taip pat už jūsų supratimą ir nuolatinį bendradarbiavimą su mūsų institucija. 

PIRMININKĖ. Ačiū kontrolierei. Vyrai, aš jūsų visų labai prašau trupučiuką tyliau elgtis, nelabai girdi. Loreta, paprašyk, kad nekeltų tokio triukšmo. Dabar kontrolierė atsakys į klausimus. Pirmas jūsų nori paklausti A. Mazuronis. 

A. MAZURONIS (TTF). Labai dėkui. Pirmiausia prieš klausdamas norėčiau apgailestauti, kad tokio svarbaus dalyko, kaip valstybės kontrolierės ataskaita, salėje pradėjo klausytis trisdešimt keli Seimo nariai, beje, didžioji dalis buvo iš opozicijos. Tai, matyt, puikiai atspindi valdančiosios daugumos požiūrį į disponavimą valstybiniu turtu, į efektyvų disponavimą valstybiniu turtu. Tačiau nieko daugiau nesitikėjom. 

Tačiau paklausti norėjau dviejų labai paprastų dalykų. Visų pirma žinau, kad Valstybės kontrolė, nes esu Audito komitete, labai dažnai susiduria su rekomendacijų neįgyvendinimu arba su labai sunkiu ir lėtu rekomendacijų įgyvendinimu jūsų atliktų auditų. Ką jūs manote, kokį postūmį Seimas galėtų padaryti šioje srityje? 

Ir antras klausimas. Bandau prisiminti praeitų metų svarbesnius sandorius ar veiksmus, įvykdytus su valstybiniu turtu, ir kažkodėl galvoje iškyla „Leo LT“ steigimas. Klausimas jums toks labai paprastas: ar nemanote, kad Valstybės kontrolė šioje istorijoje galėjo padaryti daugiau, ar galėjo įsikišti, intervencija galėjo būti stipresnė į šį procesą, ginant visų paprastų Lietuvos piliečių interesus? Labai dėkui už priminimą. 

R. BUDBERGYTĖ. Labai ačiū už klausimą. Į pirmą klausimą atsakydama aš pakartosiu, ką jau sakiau pristatydama savo ataskaitą, kad, vykdydami ir Seimo nutarimą, mes parengėme naują tvarką, kaip turi būti dirbama su mūsų pateiktomis rekomendacijomis. Iki šios dienos dėl rekomendacijų, prižiūrėdami auditą ir atlikdami poauditinę veiklą, auditoriai tiesiog turėjo būdą vieną vienintelį – susirašinėjimo biurokratiniu būdu įsitikinti, ar tos rekomendacijos yra įgyvendinamos. Mes dabar pakeitėme tą tvarką ir numatėme, kad kiekvienais metais, kai mes planuojame savo darbo laiką, auditoriai, kurie yra atlikę auditą ir kuriems yra priskirta prievolė prižiūrėti, kaip tos audito rekomendacijos yra įgyvendinamos, turės galimybę turėti, jeigu reikės, tam tikras darbo dienas, kurių metu jie, būtent įsirašę pavedimą ir būtent auditinėmis priemonėmis nuėję į audituojamą subjektą, galės atlikti tam tikras audito procedūras ir įsitikinti, ar rekomendacijos yra įgyvendintos. 

Antras dalykas, apie visų rekomendacijų įgyvendinimą mes rašysime atskiras audito ataskaitas, kurios keliaus į Seimą, į Audito komitetą. Tai yra Audito komitete atsidurs dar vienas produktas, jau ne taip, kad mus pakviečiate, pakviečiate audituojamą subjektą ir mes kalbame vėlgi be įrodymų. Dabar kalbėsime įrodymų kalba, man atrodo, kad tai bus didelis postūmis, kai ir mes galėsime stipriau daryti įtaką ir prižiūrėti tą procesą, taip pat ir Seimas, ir Audito komitetas galės parlamentinėmis priemonėmis daugiau daryti įtaką audituojamam subjektui. Be to, turiu pasakyti, kad visame pasaulyje audito rekomendacijos yra įgyvendinamos negreitai, tai iš tiesų nėra lietuviškas tekstas ir nėra lietuviškas kontekstas. Visur rekomendacijos įgyvendinamos dvejus, trejus metus, tai yra normali praktika. Kad kartais pritrūksta politinės valios įgyvendinti sunkiausias rekomendacijas, kurios duoda postūmį rimtoms struktūrinėms reformoms ar pertvarkoms, trūksta kartais to susiklausymo, tai iš tiesų čia vienintelis dalykas, kas gali padaryti ir kas gali paveikti, tai vis dėlto yra parlamentas. Jis, vykdydamas parlamentinę priežiūrą ir pasikviesdamas, gali ir per Vyriausybės valandas paklausti ir ministrų, kodėl nėra įgyvendinta kokia nors esminė mūsų rekomendacija. Į tokius klausimus turi atsakyti ne specialistai, kaip jie susirenka kartais, skyrių viršininkai, departamentų direktoriai, į tokius klausimus, kodėl neįgyvendintos esminės rekomendacijos, atsakymus turi duoti ministrai, viceministrai ir tikrai aukščiausio rango valstybės tarnautojai. 

O dabar atsakant į antrą klausimą apie „Leo LT“. Aš pasakysiu tai, kad Valstybės kontrolė teikė vertinimą ir savo išvadą, kaip buvo įvertintas valstybės turtas pagal pateiktą techninę užduotį, kurią formulavo Vyriausybė su Ūkio ministerija pirminiame akcijų vertinimo procese. Mes šioje savo išvadoje iš tiesų pasakėme, kad tie darbai buvo atlikti nepakankamai gerai. Mūsų pateiktų siūlymų pagrindu vyko naujas vertinimas, tolesniame procese dalyvavome stebėtojo teisėmis. Iš tiesų taip buvo, kaip sakau visą laiką, Valstybės kontrolė, kaip aukščiausia audito institucija, niekada nelenda į patį politikos formavimo procesą. Ji, kaip aukščiausia audito institucija, turi elgtis pagal audito standartus ir audituoti, kaip yra politika įgyvendinama. Kadangi politikos formavimo pagrindinis įrankis yra parlamentas, Europos reikalų komiteto posėdžio metu aš asmeniškai informavau apie tai, kad mes, Valstybės kontrolė, matome, kad yra tam tikros rizikos, kad tas procesas gali būti nepakankamai skaidrus. Iš tiesų pasiūliau komiteto nariams, kad pasvarstytų, ar nereikia parlamentui įsikišti į tą procesą. Toks perspėjimas iš mano pusės buvo, ir mes visada žiūrime į „Leo“ formavimo visą procesą, į tą veiklą. Ir jeigu mes matysime, kad yra laikas, kai mes galime įsikišti ir pažiūrėti, o kas gi ten vyksta, galų gale kai bus ką vertinti, ką jie ten nuveikė, tai iš tiesų mes neatsisakome atsakomybės parlamentui padėti priimti teisingus sprendimus. 

PIRMININKĖ. Ačiū. Noriu priminti, kad klausimui viena minutė, atsakymui trys minutės. Nespės Seimo nariai paklausti. Dar tik vienas spėjo. Toliau klausia P. Auštrevičius. Ir po vieną klausimą užduodate, o ne po du. 

P. AUŠTREVIČIUS (LSF). Dėkoju, posėdžio pirmininke. Aš tikiuosi, suspėsiu ir per vieną minutę. Ir mano klausimas bus vienas, bet esminis. Kolegai Andriui. Tai 2008 metų ataskaita, tuomet reikėtų žiūrėti į kairę, o ne į dešinę nuo jūsų.

PIRMININKĖ. Klauskit pirmiausia.

P. AUŠTREVIČIUS (LSF). Čia yra klausimo esmė. Aš turiu pasakyti, gerbiamoji valstybės kontroliere, kad dirbdami Saulėlydžio komisijoje mes tikrai labai vertiname Valstybės kontrolės jau atliktus patikrinimus ir išvadas. Mums tai labai padeda priimti kai kuriuos Saulėlydžio sprendimus. Jie iš tikrųjų nukreipti į reformas ir reikalingas pertvarkas. Tačiau tam, kad jūsų veikla ir toliau išliktų veiksminga, ypač atsižvelgiant į pradžią, formuojant 2010 metų biudžetą, sakykite, kaip dėl jūsų įstaigos finansavimo? Ar tie planai, kurie numatyti šiems metams atlikti, bus įvykdyti? 

R. BUDBERGYTĖ. Labai ačiū. Atsakydama į šį klausimą pasakysiu, kad šiuo metu kaip tik sprendžiame klausimą, kaip mums reikės gruodžio mėnesį išsimokėti atlyginimus, nes gruodžio mėnesį mes nebeturėsime nei kitų išlaidų, jokių ūkinių, nei darbo užmokesčio, kaip ir daugelis valstybės institucijų, nes mums, kaip ir visoms kitoms, finansavimas buvo sumažintas tokiomis apimtimis kaip ir visam viešajam sektoriui. Jeigu mes dar galime surasti kokių nors labai nedidelių vidinių resursų, kur galima galbūt pertvarkyti kokias nors funkcijas, kurios yra ne auditinės, bet daugiau susijusios su aptarnavimo funkcijomis, tai tie mažinimo resursai yra galimi, bet jie teoriškai yra labai nedideli. 

Ir aš tikrai noriu atkreipti Seimo narių dėmesį į tai, kad jeigu bus tokia situacija, kai iš tiesų biudžetas bus vėl peržiūrimas ir jeigu mums toliau bus mažinami asignavimai, mes tokiu atveju turėsime sumažinti savo audito apimtis, tai yra neįvykdyti valstybinio audito programos. Liūdniausia, bijome, kad mes negalėsime pateikti Konstitucijoje ir Seimo statute numatytų pagrindinių mūsų produktų, t. y. išvadų dėl biudžeto įvykdymo, turto, valstybės skolos ir biudžeto projekto.

PIRMININKĖ. Ačiū. Toliau jūsų klausia V. Gedvilas. 

V. GEDVILAS (DPF). Dėkoju posėdžio pirmininkei. Gerbiamoji kontroliere, mes tikrai gerbiame jūsų institucijos veiklą, darbą, jis yra labai reikšmingas ir nuo jūsų darbo kokybės labai daug kas priklauso – visos valstybės finansų valdymo kokybė. Aš norėčiau jūsų paklausti. Jūs truputėlį palietėte europinę paramą ir europinės paramos kontrolę. Sakykite, kaip sekasi mums panaudoti europinę paramą ir kokios būtų pagrindinės priežastys, kuriose srityse mes nepanaudojame? Linkiu sėkmės ir manau, kad mes jūsų ataskaitai tikrai pritarsime. 

R. BUDBERGYTĖ. Labai ačiū už klausimą. Aš turėčiau pasakyti, kad kalbame apie du periodus. Jeigu kalbame apie praėjusį periodą, kurį mes dabar labai intensyviai dirbame ir uždarinėjame atskirus projektus, dėl kurių mes turime pateikti Europos Komisijai savo baigiamąją deklaraciją, tai turiu pasakyti, pagrindinė problema yra ta, kad ilgą laiką vis dėlto buvo vėluojama panaudoti paramą. Mes susiduriame su problema, kad į vieną laikotarpį mums ne pagal planą ir ne dėl mūsų kaltės yra sukritę labai daug projektų, todėl mes jau šiais metais turėjome pirmą kartą pasamdyti nepriklausomą auditą, kad jis mums prižiūrint įvykdytų audito funkciją, kad jo pagrindu mes galėtume formuluoti savo baigiamąją išvadą. Ir šiandien aš turėjau pasirašyti programos pakeitimus, kad vėl nukeltume terminus, nes Komisija leido dar nukelti terminus, bet kartu mums irgi viskas nusikelia. Tai yra labai didelis vargas žmonėms, tai yra labai gerai Lietuvai, kad mes dar turime galimybių panaudoti tuos pinigus, tačiau mums, kaip audito institucijai, kainuoja papildomos įtampos ir papildomų finansinių ir darbo išteklių.

Kalbant apie naują periodą, iš tiesų pradžia yra kaip ir buvusio etapo, to pirmojo periodo, tokia pat vangi panaudojimo pradžia. Tačiau mes tikrai nematome jokios bėdos. Tai nėra nei blogiau, nei geriau negu kitose Europos Sąjungos valstybėse, mes esame kažkur viduryje. Ir aš manau, kad Lietuva iš tiesų susikaups ir tuos pinigus panaudos. Yra svarbu iš tiesų dabar įsitikinti, ar mes turime pakankamai administracinių gebėjimų spėriai pradėti tą paramą administruoti. Mes tokią apklausą padarėme, gavome patikinimus praktiškai iš visų institucijų, kad tokių gebėjimų lyg ir yra pakankamai. Tačiau mes taip pat turime tam tikrų siūlymų ir matymų, kaip būtų galima paspartinti techninės paramos panaudojimą ne tik toms funkcijoms, kurios yra tiesiogiai finansuojamos iš techninės paramos. Todėl tuos pasiūlymus pateikėme finansų ministrui ir žadame artimiausiu metu su juo tai aptarti.

PIRMININKĖ. Ačiū. Šiaip tai laikas baigėsi klausimams. Nežinau, kokia jūsų nuomonė, ką toliau? (Balsai salėje) Yra nuomonių įvairių. Spėjo paklausti tik trys. Balsuojame. Kas balsuoja už, balsuoja už tai, kad pratęstume klausimams laiką, kas prieš – kad baigtume klausimus. Prašom. 10 min. dar pratęstume. 

Balsavo 64 Seimo nariai. Už – 27, prieš – 27, susilaikė 10. Klausimams laikas nepratęsiamas. Ačiū kontrolierei už pateiktą ataskaitą ir atsakytus klausimus. 

Seimo nutarimo „Dėl Valstybės kontrolės 2008 metų veiklos ataskaitos“ projektas Nr. XIP-595 (pateikimas, svarstymas ir priėmimas)

Toliau 2-1b klausimas – Seimo nutarimo „Dėl Valstybės kontrolės 2008 metų veiklos ataskaitos“ projektas. Pranešėja – L. Graužinienė, Audito komiteto pirmininkė. Prašom. (Triukšmas salėje) Vyrai, aš jūsų labai prašau, gerbkite moteris, kurios tribūnoje, ir gal šiek tiek ramiau!

L. GRAUŽINIENĖ (DPF). Ačiū, gerbiamoji pirmininke. Seimo Audito komitetas išklausė ir susipažino su Seimui pateikta Valstybės kontrolės 2008 metų veiklos ataskaita ir parengė Seimo nutarimo projektą, jį svarstė. Yra siūlymas pritarti Valstybės kontrolės veiklos ataskaitai ir pasiūlyti Vyriausybei daugiau nemažinti asignavimų Valstybės kontrolei, nes Valstybės kontrolė negalės garantuoti, kad bus įgyvendinti Valstybės kontrolės uždaviniai, numatyti Konstitucijos 134 straipsnyje, Seimo statuto 173 straipsnyje ir Valstybės kontrolės įstatymo 16 straipsnyje dėl nurodytų privalomų valstybinių finansinių išvadų auditų pateikimo. Ir pasiūlyti Valstybės kontrolės institucijoms ir įstaigoms skiriamus biudžeto asignavimus ir turto valdymą, naudojimą ir disponavimą jais vertinti ne tik teisingumo ir teisėtumo, bet ir ekonomiškumo požiūriu. 

Komitete taip pat buvo gauta Teisės departamento pastabų. Yra atsižvelgta į Teisės departamento redakcinio pobūdžio pastabas, ir komitetas tam pritarė. Taip pat šiam nutarimo projektui yra gautas Seimo nario J. Veselkos pateiktas pasiūlymas. Audito komitetas buvo padaręs šio pasiūlymo svarstymo pertrauką, tačiau kadangi šiandien yra pateikta skubos tvarka, jeigu bus pateikta, tai mes prašysime, kad Seimas apsispręstų, balsuodamas dėl J. Veselkos pastabos, kurią… pasiūlymo, kurį jis turbūt pats pristatys. Ačiū.

PIRMININKĖ. Ačiū pranešėjai. Atsiprašau. Loreta, jūsų dar nori paklausti A. Mazuronis. Prašom.

A. MAZURONIS (TTF). Labai dėkoju. Gerbiamoji pranešėja, perskaičiau siūlomo… siūlomą tekstą. 3 straipsnyje parašyta, kad „siūlome vertinti ne tik teisingumo, teisėtumo, bet ir ekonomiškumo požiūriu“. Gal galėtumėt šiek tiek „išskleisti“ tą ekonomiškumo sąvoką, kas po tuo slėpsis, ir, na, kaip gi mes ekonomiškai į tuos auditus žiūrėsim, kas tai yra „ekonomiška“?

L. GRAUŽINIENĖ (DPF). Ačiū, gerbiamasis kolega. Man atrodo, pats buvote Audito komiteto posėdyje, pats balsavote už šį terminą. Audito komitetui yra labai svarbu, kad visos lėšos būtų pažiūrėtos ir efektyvumo požiūriu, ar jos efektyviai naudojamos. Svarbu ne tik tai, kad būtų panaudotos pagal įstatymą, bet kad būtų panaudotos efektyviai ir duotų naudą valstybei. 

PIRMININKĖ. Ačiū. Toliau jūsų klausia A. Šedžius. Loreta! Jūsų toliau klausia A. Šedžius.

A. ŠEDŽIUS (LSDPF). Ačiū, gerbiamoji posėdžio pirmininke. Gerbiamoji pranešėja, sakykit, jūs ką tik pasisakėt dėl efektyvių lėšų… efektyvaus lėšų panaudojimo, taip pat jūs pasakėt, kad reikia nemažinti asignavimų, tačiau prieš tai pranešėja paminėjo tokius skaičius, kad dirba 334 darbuotojai, 70 % iš jų – auditoriai, ir viskas. Tai aš susiskaičiavau, kad 100 darbuotojų yra ne auditoriai. Iš tiesų gal… Kadangi dabar yra toks metas, kada reikia taupyti, ir daugelis institucijų iš tiesų susiveržia diržus, tai gal čia yra kaip tik didelis potencialas? Kas tie 100 darbuotojų? Gal jie vairuotojai, gal kitų sričių specialistai ir jie?.. Gal iš tiesų čia galima kažkaip spręsti tą klausimą? 

L. GRAUŽINIENĖ (DPF). Na, aš galvoju, kad geriau atsakytų valstybės kontrolierė. Bet mes šiuo požiūriu, ko jūs klausėte, dar atskirai Audito komitete nagrinėsime nepriklausomo Valstybės kontrolės audito išvadą ir mes, matyt, ten detaliau išnagrinėsime ir pateiksime Seimo nutarimą, tą Audito komiteto. O šiandien galbūt kontrolierė gali atsakyti.

PIRMININKĖ. Ar norit atsakyti? Gal kai pabaigs atsakyti Loreta į klausimus, tada. Toliau jūsų klausia V. Andriukaitis. Vyrai, dar kartą prašau tylos. 

L. GRAUŽINIENĖ (DPF). …svarstymo stadija.

PIRMININKĖ. Čia yra pateikimas, klausimas… 

L. GRAUŽINIENĖ (DPF). Pateikimas jau buvo padarytas. (Balsai salėje) Atsiprašau. Man atrodo, pateikimą mes jau buvom padarę.

PIRMININKĖ. Nebuvo, šiandien pateikimas.

V. P. ANDRIUKAITIS (LSDPF). Ar jau galiu? Ar jau galiu klausti, nes įjungtas laikrodis?

PIRMININKĖ. Taip.

V. P. ANDRIUKAITIS (LSDPF). Gerbiamoji pranešėja, tik ką kalbėjusi valstybės kontrolierė paminėjo, mano nuomone, gana problemišką dalyką, kad Valstybės kontrolė samdosi nepriklausomus auditorius tam tikriems darbams atlikti. Mano galva, tai gana problemiškas reikalas. Vadinasi, arba Valstybės kontrolei reikia daugiau turėti pajėgų ir jokiu būdu… nes už samdą reikia mokėt pinigus, ir jokiu būdu neprivatizuoti Valstybės kontrolės funkcijų. Aš suprantu, kad, išėję iš Valstybės kontrolės, žmonės tokiu būdu gali įkurti audito firmas ir uždarbiauti. Tai yra pavojinga praktika. Todėl, mano galva, klausimas būtų toks: ar jūs nemanot, kad reikėtų vis dėlto nagrinėti, kad tokios praktikos būtų kuo mažiau, kad vis dėlto Valstybės kontrolė pati savo jėgomis susitvarkytų su jai keliamais reikalavimais? Juk Valstybės kontrolę taip pat turi kažkas kontroliuoti. Ačiū.

L. GRAUŽINIENĖ (DPF). Labai ačiū. Aš noriu pasakyti, kad išorės auditas yra samdomas ypatingais atvejais. Čia buvo paminėta, kiek aš girdėjau, dėl struktūrinių lėšų panaudojimo audito. Noriu priminti, kad, kai buvo kita tvarka praeitu laikotarpiu, tai visos ministerijos samdėsi išorės auditus ir nematė jokio, na, kaip pasakyti, jokios problemos. Noriu priminti tik tiek, kad papildomai lėšų Valstybės kontrolei pavedant šią funkciją nebuvo suteikta, todėl iškilo labai didelis klausimas dėl darbuotojų ir jų kvalifikacijos užtikrinimo. 

Dabar dėl to, kad, išėję iš Valstybės kontrolės, steigs audito įmones. Tikrai taip nebus, nes pagal Audito įstatymą, norint gauti audito licenciją, reikia dirbti trejus metus nepriklausomoj audito firmoj padėjėju, išlaikyti egzaminus, gauti licenciją. Tai tas procesas, na, ne visai toks jau greitas vien dėl to, kad galima pasisamdyti ir įžvelgti čia kažkokį protekcionizmą. Šitoje vietoje aš nesutikčiau. Jeigu matė Valstybės kontrolė, kad jie neturi tokių pajėgumų ir neturi tam žmogiškųjų resursų, jiems leidžia tą, įstatymas numato galimybę samdytis. 

PIRMININKĖ. Ačiū. Atsakėte į visus klausimus.

L. GRAUŽINIENĖ (DPF). Gali papildyti kontrolierė į visus kitus klausimus.

PIRMININKĖ. Ačiū. Ačiū. 

L. GRAUŽINIENĖ (DPF). Ačiū.

PIRMININKĖ. Ir dabar į tą klausimą, kur buvo truputį… kontrolierę įtrauksim dėl 100 kitų darbuotojų, ne auditorių.

R. BUDBERGYTĖ. Aš norėčiau tiesiog dar priminti, kad, kaip ir minėjau, gruodžio mėnesį mes nebeturėsim nei kitoms išlaidoms, nei darbo užmokesčiui, todėl dabar nagrinėjam klausimą, kaip mes tuos 26 % aptarnaujančio personalo galime sumažinti, kad gruodžio mėnesį turėtume ir ūkinių išlaidų, ir taip pat darbo užmokesčiui bei „Sodrai“ sumokėti. Iš tiesų ir vairuotojus, ir dar kokį nors nereikalingą personalą mes galime perskirstyti ir peržiūrėti. Tačiau aš kalbėjau apie kitą riziką, kad jeigu bus dar kartą mažinamas biudžetas, tuomet mes prieisime jau ir iki būtinumo mažinti mūsų audito išteklius. Tai čia yra du dalykai, kuriuos reikia atskirti. O dabar, kad galėtumėm gruodį susimokėti, mes sumažinsime ir aptarnaujančio personalo. Tai čia du skirtingi dalykai yra. 

Į pono V. Andriukaičio klausimą aš norėčiau pasakyti: mes nesusigalvojome, mes buvome priversti dėl to, kad vėlavo aplinkosaugos didžiuliai projektai įgyvendinti… vietoj planuotų tuo laiku, kad bus įgyvendinti, sakykime, vienuolika projektų ir juos mes galėsime audituoti, įgyvendino daug mažiau ir perkėlė į kitą laikotarpį. Taigi mes negalime paimti savo „auditinių“ išteklių, kurie nemoka užsienio kalbos, ir padėti audituoti europinius pinigus, kuriems reikia anglų kalbos žinių. Todėl mes esame… dėl tos priežasties, kad Lietuva vėluoja, ne Valstybės kontrolė vėluoja, bet Lietuva – Aplinkos ministerija, Susisiekimo ministerija vėluoja. Bet tai nereiškia, kad mes ruošiamės privatizuoti Valstybės kontrolę, nes tai yra neįmanoma pagal mūsų Respublikos Konstituciją. Iš tiesų labai pageidautume, kad mums tokio dalyko nereikėtų daryti ir mes turėtume savo išteklius, nes mes savo ištekliais pasitikime daug labiau negu samdomu nepriklausomu auditu, kurį reikia mums prižiūrėti ir prisiimti už jų darbą atsakomybę. 

PIRMININKĖ. Ačiū. Dabar po vieną pasisako pateikimo stadijos metu dėl… už ir prieš po vieną, kadangi vyksta pateikimas. Pirmas pasisako A. Mazuronis – už.

A. MAZURONIS (TTF). Labai dėkoju. Gerbiamieji kolegos, na, nelieka nieko kito po tiek daug išsakytų minčių kaip tik paraginti visus pritarti nutarimo projektui, kuriuo pritariama Valstybės kontrolės ataskaitai. Kiek teko dalyvauti Audito komiteto darbe, esu 100 % įsitikinęs, kad Valstybės kontrolė ir joje dirbantys žmonės dirba ypač principingai ir ypač kvalifikuotai, su pagarba valstybės kontrolierei. Tačiau tenka tuo pat metu apgailestauti, kad, matyt, ir kitais metais Valstybės kontrolės rekomendacijos liks, na, neįgyvendintos arba įgyvendintos tik tiek, kiek norės valdantieji, kadangi, skaitant valstybės kontrolierės ataskaitą… Beje, diskutuojant salėje, dalyvavo tik 25… iki 25 valdančiosios daugumos atstovų. Tai nelieka nieko kito kaip pasakyti dar kartą: gėda, kad taip nesidomit tokiais svarbiais valstybei klausimais. 

PIRMININKĖ. Ačiū. Ir nuomonė prieš – J. Veselka.

J. VESELKA (TTF). Gerbiamieji kolegos, štai skaitau jums: „Valstybės kontrolės“. Lyg ir aišku, kad mes turime Valstybės kontrolę, o toliau rašo: „kaip aukščiausios valstybinio audito institucijos“. Kontrolė ir auditas – skirtingi dalykai. Auditas, taip sakant, pateikiu tau savo išvadas, ir tu nori – įgyvendini, nori – ne, taip sakant, tau pamokslauju. Todėl manau, kad Valstybės kontrolė neatitinka savo funkcijų pagal pavadinimą. Jie savarankiškai pasiskelbia, kad yra tik audito kompanija. Ir žiūrėkim, kokie šitos audito kompanijos tikslai, misija – padėti valstybei išmintingai valdyti turtą. Vadinasi, ten yra išminčių taryba, kuri valstybei, neaišku, kam, valstybė – tai ir Seimas, ir Vyriausybė, ir institucijos, taigi tokiems visokiems, išmintingai patarinėja, kaip valdyti turtą. Toliau pasižiūrim: „Skatinti pažangų finansų, valdymo ir kontrolės sistemų diegimą viešajame sektoriuje.“ Ką reiškia „skatinti“? Skatinti – tai reiškia, premijas duoti, padėkos raštus, medalius. Tai kur įpareigojimai, atsakomybė, reikalavimai ir t. t.? Vadinasi, Valstybės kontrolė pavirto į auditą, kuri rekomenduoja, kad jūs būkite geri, gerai vykdykite, už tai gausite medalį. Už tai ir išeina – kokia šalis labiausiai Europos Sąjungoje korumpuota? Lietuva. Ir patys auditoriai pasakė: vadovų patraukti atsakomybėn praktiškai nepasisekė. Toliau paimsime, jie sako: mes pradėjom tyrimą ir atidavėm prokuratūrai. Štai, pradėjom, patyrėm, patyrėm, prokuratūrai – šekit jūs. Tie pradeda iš naujo. Ir taip procesas tampa amžinas. Todėl manau, kad Valstybės kontrolė pakeitė savo pagrindinę funkciją – kontroliuoti ir patraukti atsakomybėn už nevykdymą, pareikalauti, kad būtų… pasiskelbė auditu, todėl ji neatlieka valstybės kontrolės su (…) atsakomybės įpareigojimais funkcijų. Todėl siūlau nepritarti.

PIRMININKĖ. Ačiū už nuomonę. Kadangi nuomonės išsiskyrė, tai prašom balsuoti dėl projekto pateikimo… Kas už, pritaria nutarimo projektui, kas kitaip balsuoja, nepritaria. 

Balsavo 85 Seimo nariai: už – 75, prieš – 4, susilaikė 6. Nutarimo projektui po pateikimo pritarta. Siūloma ypatinga skuba. Turbūt neprieštarausit, galim pereiti prie svarstymo? (Balsai salėje) Prieštaraujat? Tada balsuojam dėl ypatingos skubos. (Šurmulys salėje) Yra siūloma, jums yra teisė apsispręsti. Prašom balsuoti, kas pritariat ypatingai skubai, balsuoja… Seimo Pirmininkas siūlo… balsuoja už, kas mano kitaip, balsuoja prieš arba susilaiko. Prašom pasiruošti balsuoti. 

Balsavo 82 Seimo nariai: už – 53, prieš – 13, susilaikė 16. Ypatingai skubai pritarta. Pradedam svarstymą. Taip, yra užsirašę kalbėti, diskusijose dalyvauti trys Seimo nariai. Pirmasis – E. Klumbys. 

E. KLUMBYS (TTF). Gerbiamoji posėdžio pirmininke, gerbiamoji valstybės kontroliere, gerbiamieji kolegos, aš nekalbėsiu apie patį Valstybės kontrolės darbą. Jisai yra padarytas didelis, mes jį matom. Galim būti juo nepatenkinti, visados galima padaryti geriau, tačiau aš norėčiau pažiūrėti į nutarimo projektą teisiniu požiūriu – per Konstituciją. Konstitucijos 12 skirsnio „Valstybės kontrolė“ 134 straipsnyje, 2 dalyje sakoma: „Valstybės kontrolierius teikia Seimui išvadą apie metinę biudžeto įvykdymo apyskaitą.“ Ir viskas. Ir jokios iš principo veiklos ataskaitos Seimui pagal Konstituciją Valstybės kontrolei nereiktų teikti. Jeigu mes skaitom Konstituciją taip, kaip joje parašyta. Tačiau yra kitas dalykas – Seimo statuto 206 straipsnio 5 dalyje parašyta, kad valstybės institucijų vadovai teikia ataskaitas. Tai aš ir noriu, gerbiamieji, kreiptis, turbūt kreiptis pirmiausiai į Seimo vadovybę: pagaliau sutvarkykim šitą Statutą taip, kad Statutas atitiktų Konstituciją. Taip, turbūt reikia, kad valstybės kontrolierė atsiskaitytų Seime, tačiau tą turim parašyti Konstitucijoje. Arba tada išbraukiam tai, kas yra parašyta dėl valstybės institucijų vadovų ataskaitų. Taigi aš manyčiau, kad žiūrint iš esmės šitas nutarimo projektas prieštarauja Konstitucijai. Nevertindamas Valstybės kontrolės veiklos iš esmės, aš negaliu sutikti su šiuo nutarimo projektu ir dėl to pasisakysiu prieš jį, nes tai yra teisiškai nesutvarkytas dokumentas. Ačiū.

PIRMININKĖ. Ačiū. Toliau diskusijoje dalyvauja K. Daukšys.

K. DAUKŠYS (DPF). Ačiū, pirmininke. Gerbiamieji kolegos, iš tikrųjų nutarimas kaip nutarimas, mes tokių nutarimų per savo kiekvienus metus apie ataskaitas priimam, ko gero, po 20 beveik. Tai dabar kuo ypatingas šitas nutarimas? Tai, aišku, ypatingas tuo, kad Valstybės kontrolė jį teikia. Turint omeny dabartinę padėtį valstybėje, Valstybės kontrolės darbas yra labai reikšmingas ir labai svarbus mums. Apie tai mes ir turėtume nutarimą svarstydami ir šnekėdami pasakyti ir galbūt paprašyti, kad tam pačiam nutarime Valstybės kontrolė vis dėlto, vienas dalykas, šiek tiek griežčiau pradėtų žiūrėti, o antras dalykas, aš pasigendu paprasto reikalo… Nustatė pažeidimų. Kai kuriuos net ištaisė tuos pažeidimus tikrinimo metu, bet aš negirdėjau, ar nors vieną tą vadovą, kuris tų pažeidimų buvo prisidaręs, ar premjeras, ar ministras, kam priklausė, ar atleido, ar neatleido. Ir mes čia šnekam apie tai, kad Valstybės kontrolė… Taip, Valstybės kontrolė turi konstatuoti faktą, kad yra netvarka. O ne Valstybės kontrolė turi atleisti žmones arba keisti vadovus. Tai yra tų žmonių, kurie turi galią spręsti, taip pat ir politikų, pareiga. Todėl aš manyčiau, kad jeigu Valstybės kontrolė atneštų vieną kartą į Seimą ataskaitą, kiek jie surado pažeidimų, už kuriuos iš tikrųjų reikia atleisti, ir kiek tų žmonių neatleista, va tada mums būtų labai įdomu pažiūrėti. Nes tai reiškia, kad mes tas ataskaitas paklausom, dar kartą išgirstam: tiek pažeidimų, tiek to, tiek to, o organizacinės išvados kur? Tai jeigu žmogus žino, kad jo nenubaus, tai kam ta Valstybės kontrolė iš viso tada reikalinga? Todėl aš, kolegos, siūlau vis dėlto pritarti nutarimui, bet tuo pačiu metu ir paprašyti Valstybės kontrolės tokio paprasto atsiskaitymo – kur, kuriose žinybose buvo didžiausių pažeidimų rasta ir ar yra po to kokios nors organizacinės išvados padarytos, ar nėra. Ačiū už dėmesį. (Balsai salėje) 

PIRMININKĖ. Ačiū. Ir P. Gražulis. Aš dar kartą prašau jūsų trupučiuką tylos. Jeigu norit pasišnekėti, eikit ten toliau.

P. GRAŽULIS (TTF). Taip, gerbiamieji kolegos Seimo nariai, aš manau, kad J. Veselkos ir kitų Seimo narių išsakytos mintys iš tikro atspindi realią situaciją. Ir norėčiau daugiau kalbėdamas apie ataskaitą apeliuoti į dabar valdančiąją daugumą. Štai dėl ko. Valstybės kontrolei reikia stiprinti įgaliojimus. Ir tikrai Valstybės kontrolė turi turėti mechanizmus, kaip kontroliuoti, kad tų pažeidimų nebūtų, ne tik atlikti audito funkcijas.

Dabar vienintelis kelias – eina į prokuratūrą, į teismus. Aš manau, kad pati Valstybės kontrolė turėtų turėti teisę bausti kiekvieną pažeidėją. Reikėtų net pasiūlyti Seimui rezoliuciją ir įpareigoti Audito komitetą, kad jis parengtų įstatymų paketą. Jeigu reikia, net ir Konstitucijos pataisą, kad sustiprintų mūsų Valstybės kontrolę.

Faktiškai buvusi G. Kirkilo Vyriausybė žadėjo atsistatydinti, jeigu nesumažės korupcija. Taip pat kaip vieną iš prioritetų, kad kovos su korupcija, įsirašė ir dabartiniai krikščionys demokratai ir konservatoriai. Aš manau, pagrindinis uždavinys kovojant su korupcija ir turėtų būti Valstybės kontrolės funkcijų stiprinimas.

Dar vienas mano pasiūlymas. Dabar savivaldybėse yra savikontrolė. Įsivaizduokite, kas yra. Savivaldybės kontrolieriai tikrina savivaldybę, bet kontrolieriaus ataskaitą vertina meras. Tai jeigu gerai patikrins, meras teigiamai įvertins savivaldybės kontrolierių. Koks absurdas! Ar nebūtų logiška, kad savivaldybės kontrolierių įstaiga būtų pavaldi Valstybės kontrolei tiesiogiai ir nebūtų pavaldi rajono tarybai ir rajono merui? Būtų daug objektyvesnis, daug rimtesnis ir principingesnis patikrinimas. Šiandien gi – absurdas. Jeigu tu mane patikrinsi ir pamatysi mano klaidas arba aferas, tai aš tave atleisiu iš darbo. Štai faktiškai kiek prikurta institucijų.

Dar noriu atkreipti dėmesį, kad ypač šiuo metu, kai taupome biudžetą, savivaldybėje yra ir Kontrolės skyrius, ir Audito skyrius. (Balsai salėje) Ir tarpusavyje pešasi, nepasidalina funkcijomis, nežino, kas už ką atsako. Aš manau, Audito skyrių reikia panaikinti, perduoti funkcijas kontrolei, o kontrolės skyrius perleisti Valstybės kontrolei. Tada tikrai bus daug daugiau tvarkos. Tikiuosi.

Dabar apie pačią ataskaitą. Apie šitas problemas kalbame kiekvienais metais, kai tvirtiname ataskaitas, deja, nė vieno žingsnio nežengėme pirmyn. Dabar ką gali Valstybės kontrolė? Valstybės kontrolė gali apeliuoti į valdininkų sąžinę. Bet jeigu valdininkas sąžinės neturi, į ką jai apeliuoti? Į nieką. Štai tokia šiandien yra mūsų valstybėje situacija. Todėl aš manau, būtina plėsti Valstybės kontrolės funkcijas. 

O dabar, kadangi Valstybės kontrolė dirbo pagal įstatymus ir, manau, dirbo tikrai neblogai, aš siūlyčiau balsuoti už ataskaitą, o ateityje tobulinti įstatymus ir suteikti didesnę kompetenciją Valstybės kontrolei.

PIRMININKĖ. Ačiū P. Gražuliui. Tik noriu visiems priminti, kad svarstome Valstybės kontrolės, o ne savivaldybės ataskaitą. Toliau yra gauta viena pataisa. Kadangi komitetas nesvarstė ypatingos skubos tvarka, yra gautas J. Veselkos pasiūlymas šitam nutarimui. Aš manau, turbūt pats Julius pateiks, taip? Prašom.

J. VESELKA (TTF). Gerbiamieji kolegos, siūlau įrašyti labai trumpą sakinuką 3 straipsnyje, kur siūloma: „Pasiūlyti Valstybės kontrolei institucijoms skiriamus biudžeto asignavimus ir turto valdymą, naudojimą ir disponavimą jais vertinti ne tik teisingumo ir teisėtumo, bet ir ekonomiškumo…“ Ir siūlau: „bei viešojo intereso tenkinimo požiūriu“. Iš Valstybės kontrolės negali būti reikalaujama vien efektyvumo. Svarbiausias yra viešojo intereso tenkinimas. Labai geras būtų pavyzdys „Leo LT“. Štai čia mes turėjome paprašyti Valstybės kontrolės išvados, ar tie vertinimai, tos proporcijos atitinka viešąjį interesą. Todėl ir siūlau šitą įrašyti, nes dar ateina vienas stambus objektas, tai yra „Lietuvos geležinkeliai“, kuriuos numato taip pat restruktūrizuoti, dalį funkcijų privatizuoti vėl su visomis procedūromis.

Todėl manau, kad Valstybės kontrolei tokia funkcija turėtų būti pavesta. Tarp kitko, kur yra įteisintos įvairios privataus ir valstybinio kapitalo bendradarbiavimo formos, Valstybės kontrolė irgi turėtų pateikti Seimui atsakymus kaip institucijai, kuri gerai gynė valstybės valdymo problemas. Todėl aš siūlyčiau mano pasiūlymui pritarti.

PIRMININKĖ. Ar yra norinčių išreikšti savo nuomonę už ir prieš? Gal galime pritarti bendru sutarimu? (Balsai salėje) Kaip? (Balsai salėje) Taip, prašom. Tuoj jus įjungsiu.

S. PEČELIŪNAS (TS-LKDF). Ačiū. Mielieji kolegos, tikrai šį kartą Juliaus pataisa yra verta dėmesio. Aš siūlyčiau jai pritarti su viena korekcija. Gerbiamasis Juliau, nerašykime „viešojo intereso tenkinimas“, rašykime „viešojo intereso gynimas“. Jeigu jūs užrašėte teisingai, tai teisingai ir perskaitykite, ir tam galima pritarti. Ačiū. 

PIRMININKĖ. Ar galime bendru sutarimu pritarti pataisai, kuri skamba taip: papildomai įrašome „bei viešojo intereso tenkinimo požiūriu“? 

S. PEČELIŪNAS (TS-LKDF). „Gynimas“ jis parašė.

PIRMININKĖ. Aš skaitau tai, kas parašyta.

S. PEČELIŪNAS (TS-LKDF). Tai mane apgavo. Pataisykite tą žodį.

J. VESELKA (TTF). Gerbiamoji pirmininke, pradiniame variante aš buvau užrašęs „gynimo“, bet pagalvojau, kad gynimas daugiau suponuoja su kariniais veiksmais. Todėl aš pasiūliau „tenkinimą“. Jeigu Seimas pritartų „gynimo“, tai gynimas gali turėti ir ekonominę, kūrybinę prasmę. Todėl aš visiškai sutikčiau įrašyti ir „gynimo“, tai yra griežčiau, konkrečiau ir aiškiau.

PIRMININKĖ. Ar nėra prieštaraujančių, kad vietoj „tenkinimo“ būtų įrašyta „gynimo“? Galime pritarti J. Veselkos pasiūlymui? Ar galime bendru sutarimu pritarti 3 straipsniui, kuris skambėtų taip: „Pasiūlyti Valstybės kontrolei institucijoms ir įstaigoms skiriamus biudžeto asignavimus ir turto valdymą, naudojimą ir disponavimą jais vertinti ne tik teisingumo ir teisėtumo, bet ir ekonomiškumo bei viešojo intereso gynimo požiūriu“? Galime pritarti bendru sutarimu? Galime. Čia 3 straipsnis po svarstymo.

Dabar dėl viso nutarimo. Svarstymo stadija. Ar yra norinčių kalbėti už ir prieš? K. Daukšys – už.

K. DAUKŠYS (DPF). Ačiū, gerbiamoji pirmininke. Iš tikrųjų nutarimas yra toks, koks yra, ir dar su Juliaus pataisa jis iš viso gražiai atrodo. Aš manyčiau, kad mes čia galime ilgai ietis laužyti. Man nelabai patiko, kad mes svarstome ypatingos skubos tvarka, dar kiti dalykai, nes iš tikrųjų Valstybės kontrolės ataskaitą reikėtų galbūt rimčiau apsvarstyti. Bet vėlgi čia mes galime šnekėti, ką norime. Mes iš tikrųjų laukiame iš Valstybės kontrolės veiksmų, tai yra labai aiškių pasakymų, kurios įstaigos neteisingai naudojo pinigus, tada Seimui pateikti, ką padarė su tų įmonių, įstaigų vadovais Vyriausybė. Ir viskas. Ir mes šiandien neturime mušti Valstybės kontrolės už tai, kad ji dirba savo darbą. Muškime tuos viršininkus, kurie nepadarė savo darbo, štai taip reikia šnekėti. Aš siūlau balsuoti už.

PIRMININKĖ. Ačiū. Ir nuomonė prieš – E. Klumbys, bet jo salėje nėra. Ar galime bendru sutarimu pritarti po svarstymo nutarimo projektui? Galime.

Pereiname prie priėmimo stadijos. Taip, pastraipsniui dėl viso nutarimo. 

1 straipsnis. Galime pritarti ar reikia balsuoti? Pritariam. 2 straipsniui galime pritarti? Galime. 3 straipsniui jau mes pritarėme bendru sutarimu. 

Dabar prašom pasiruošti dėl viso nutarimo. Už – P. Auštrevičius.

P. AUŠTREVIČIUS (LSF). Dėkoju. Gerbiamieji kolegos, aš manau, kad visuomet galima tobulinti patį nutarimo tekstą, bet aš siūlau atkreipti dėmesį į tai, kaip dirba Valstybės kontrolė, o ji dirba principingai ir tikrai racionaliai. Šiuo metu, kai valstybėje nėra pertekliaus finansinių resursų, reikalinga kontrolė, aš manyčiau, dar didesnė. Todėl linkiu valstybės kontrolierei reikliai, principingai ginti viešąjį interesą, reikalauti tvarkos ir teisingumo, pasakysiu, ten (Balsai salėje), kur jo turi būti. Bet reikaluose, o ne tuščiais žodžiais. Gerbiamieji kolegos, nesidžiaukite. Linkiu visokeriopos sėkmės. 

PIRMININKĖ. Ačiū už nuomonę. Nuomonė prieš – E. Klumbys. Nėra. J. Veselka. 

J. VESELKA (TTF). Atsisakau žodžio.

PIRMININKĖ. Atsisakot? Ačiū. Nuomonė už – S. Pečeliūnas. Gal nebenorite jau?

S. PEČELIŪNAS (TS-LKDF). Noriu, noriu. Ačiū. Mielieji kolegos, aš tiesiog norėčiau reaguoti į tai, kas čia buvo svarstymo metu iš tribūnos sakoma ir kas tikrai man sukėlė tam tikrų abejonių dėl to, ar mes suvokiame, kai mes kalbame, ką mes siūlome. Tai čia buvo siūloma, kad iš viso tais klausimais, kuriais užsiima Valstybės kontrolė, nereikėtų nei teismo, nei prokuratūros, jinai taptų vienasmenė trijuose asmenyse ir pati nusprendusi galėtų ir bausti, ir vos ne sodinti. Na, tikrai nesiūlykite tokių dalykų, tai griauna visą valstybės sandarą. 

Antras dalykas, ką siūlė mano kolega, aiškindamas apie Konstituciją ir Seimo statutą, tai vėlgi nenorėčiau, kad jūs išgirdę jo kalbėjimus liktumėte suklaidinti. Tai, kas parašyta Seimo statute, ne siaurina, o praplečia tai, kas yra parašyta Konstitucijoje. Jeigu būtų atvirkščiai ir E. Klumbys tą pastebėtų, jisai būtų teisus ir aš jį paremčiau. Šiuo atveju jisai nėra teisus ir viskas parašyta teisingai. Pone Klumby, labai malonu, mes turime Konstitucinį Teismą, jis atsako į visus klausimus, bet Seime mes turime savo privatų Konstitucinį Teismą pono Klumbio asmeny. Malonu, bet ne visada jis būna teisingas ir teisus. Ačiū.

PIRMININKĖ. Ačiū. J. Razma. Gal atsisakot?

J. RAZMA (TS-LKDF). (…) žodžius pasakysiu. Gerbiamieji kolegos, mes Seime daug nutarimų priimam po įvairių mums iš dalies pavaldžių įstaigų ataskaitų, na, kartais tiesiog ilgai negalvoję formaliai balsuojame už tą teiginį, kad pritariame ataskaitai. Bet, aš manau, šiuo atveju tai yra tas dalykas, kad tikrai už tokį punktą balsuojame giliai įsitikinę, kad tikrai yra už ką pritarti tai ataskaitai, kartu išreiškiant padėką Valstybės kontrolės darbuotojams už atliktą darbą. Manau, kad tikrai tai yra viena iš nedaugelio šiandien valstybės institucijų, kuriai beveik negalėčiau pareikšti kokių nors priekaištų. Yra pasikeitimų į gerąją pusę, pradėjus dirbti dabartinei vadovei. Tai palinkėkime toliau sėkmės. 

Dėl tų griežtesnių reagavimų, tai, kolegos, tam mes ir įsteigėme Audito komitetą Seime, kuris galėtų ir prižiūrėti, kad į Valstybės kontrolės išvadas, nutarimus deramai reaguotų tie, kam priklauso reaguoti, kad atitinkami vadovai baustų, atleidinėtų ir darytų visas kitas reikiamas išvadas. Aš manau, kad komiteto pirmininkė nepamiršta šios pareigos ir taip pat to komiteto veikloje yra labai gerų poslinkių. 

Tai iš tikrųjų mes galvodami apie ateitį, manau, galėtume pasvarstyti, ar nėra galimybių praplėsti Valstybės kontrolės veiklos erdvę, pavyzdžiui, jai visiškai atiduodant Viešųjų pirkimų tarnybą, kadangi dabar, man atrodo, vis tiek Valstybės kontrolė tuos viešuosius pirkimus kartais neišvengiamai tikrina. Tai ar šiandien reikia, kad valstybėje būtų dar kita institucija, kuri nežinia ką ten veikia, gal galėtų būti šitas padalinys Valstybės kontrolės sudėtyje. 

PIRMININKĖ. Ačiū. Nuomonė prieš – P. Gražulis. 

P. GRAŽULIS (TTF). Aš manau, jeigu Seimas taip mąstys kaip S. Pečeliūnas, tai mes kovoje su korupcija didelių žingsnių tikrai nepadarysime. Aš tikrai nieko blogo nematyčiau, jeigu auditas, Valstybės kontrolė galėtų atleisti pareigūną iš darbo už pažeidimus; jeigu neteisingai atleido, jis turi teisę kreiptis į teismą. Aš nieko nematyčiau blogo, jeigu už pažeidimus valstybės pareigūnas būtų nubaustas administracine nuobauda. Aš manau, būtų tikrai sveikintinas dalykas. Tokiu būdu tikrai drausmintų pareigūnus, ypač tuos, kurie piktnaudžiauja tarnybine padėtimi ir švaisto valstybės lėšas. Toks pareigūnas visada turės teisę eiti į teismą, apsiginti teisme, tai būtų labai logiška. Aš tikiuosi, kad vis dėlto valdančioji dauguma, tobulindama ir suteikdama didesnes galias Valstybės kontrolei, tokiu keliu ir nueis. 

Lygiai taip pat, pažiūrėkite dabar, savivaldybės kontrolė, kas joms skiria finansavimą? Ogi miesto savivaldybės taryba, jeigu gerai dirba, mažina finansavimą. Tokiu būdu daro spaudimą, kad nematytų mero, administracijos direktoriaus arba kitų padarytų pažeidimų. 

Aš manau, kad tikrai reikėtų atskirti tas funkcijas, ir tikiuosi, kad valdančioji dauguma suras jėgų. Tuo labiau kad šiai komisijai, pasirodo, sudaryta komisija, vadovauja buvęs pirmas Lietuvos valstybės kontrolierius Kazimieras Uoka, kuris yra sąžiningas žmogus, mato problemas, ir tikrai bus pateiktos įstatymų pataisos, jos bus priimtos Seime, ir derama vieta bus suteikta Valstybės kontrolei.

PIRMININKĖ. Ačiū. V. Gedvilas – nuomonė už. 

V. GEDVILAS (DPF). Dėkoju, posėdžio pirmininke. Mielieji kolegos, gerbiama valstybės kontrolierė šiandien labai išsamiai pateikė valstybės kontrolieriaus institucijos ataskaitą. Ši institucija atlieka labai svarbią misiją mūsų valstybėje – ji kontroliuoja mūsų finansus, valstybės finansus. Praeitoje kadencijoje teko gana artimai bendradarbiauti su šia institucija, teko įsigilinti į šios institucijos veiklos apimtis, teko kalbėtis su kontrolieriais. Surinktas gana profesionalus kolektyvas. Aš manau, kad šiandien tą kolektyvą reikėtų išlaikyti, nors labai sudėtinga jį išlaikyti, nes turi visai kitokių vilionių. 

Manau, kad ta veikla ir tas darbas buvo tikrai teigiamas ir šiandien visos institucijos pateiktai ataskaitai, aš manau, reikia pritarti, palinkėti šiai institucijai ir toliau būti labai principingiems, nes finansinis sunkmetis, dar labiau reikalinga jūsų aktyvesnė veikla ir aktyvesnės išvados, ir palinkėti jums optimizmo atliekant šią veiklą. Aš ataskaitai tikrai pritarsiu. 

PIRMININKĖ. Ačiū. Daugiau norinčių kalbėti prieš nėra. Prašom pasiruošti balsuoti. Kas pritariate nutarimo projektui, prašome balsuoti už, kas turite kitokią nuomonę, kitaip. Vyksta nutarimo priėmimas. 

Balsavo 92 Seimo nariai. Už – 87, prieš nėra, susilaikė 5. Priimtas nutarimo projektas. Ačiū. 

Toliau. (Balsai salėje) Atsiprašau. Repliką po balsavimo B. Bradauskas. 

B. BRADAUSKAS (LSDPF). Dėkoju, pirmininke. Aš kelis kartus ruošiausi dalyvauti diskusijoje dėl viso, bet jūs mane ištrynėte. Todėl naudodamasis proga noriu pasakyti porą žodžių. 

Iš tikrųjų šiandien tokio bendravimo tarp respublikinės institucijos ir Seimo, koks yra bendravimas tarp Valstybės kontrolės ir Audito komiteto, kitų Seimo narių, tai tikrai būtų pavyzdingas, ir kitoms institucijoms, ypač ministerijoms, Vyriausybės institucijoms, reikėtų pasimokyti iš Valstybės kontrolės, kaip bendradarbiauti su Seimu. Šiandien kai kurie išsakyti arba mėginti išsakyti kai kurie priekaištai Valstybės kontrolei absoliučiai neatspindi tikros padėties, tikrovės. Ir aš manau, kad labai gerai pasielgėme, kad šiandien mes patvirtinome ataskaitą. Norisi dar kartą padėkoti Valstybės kontrolei, jos vadovei ir palinkėti jiems geros sėkmės. Ačiū. 

PIRMININKĖ. Ačiū. Dar viena replika po balsavimo – K. Glaveckas. 

K. GLAVECKAS (LSF). Gerbiamieji kolegos, mes iš tikro išklausėme gerą pranešimą ir visi sutinkame, kad Valstybės kontrolė labai gerai dirba ir kad priekaištų neturime, ji turi kvalifikuotus kadrus. Bet vieną dalyką aš noriu vis dėlto pažymėti, kad, esant krizinei situacijai ir krizinei finansų situacijai, reikia vis taupiau ir racionaliau naudoti valstybės visus išteklius. Tai kriziniu laikotarpiu, vaizdžiai tariant, šita Valstybės kontrolė galėtų būti pervadinta valstybės tribunolu, kitaip sakant, tokia institucija, kuri pati ne tik surastų, parodytų, bet ir nubaustų ar padarytų…. Tada mes turėtume iš tikrųjų visą grandinę ne tik gerų tyrimų pristatymų, bet ir įvykdymų, nes įvykdymų srityje, iki pabaigos įgyvendinant tuos nutarimus, tyrimus, kuriuos atlieka, mes neturime jokių instrumentų. Ačiū. 

PIRMININKĖ. Ačiū. Paskutinė repliką – L. Graužinienė. 

L. GRAUŽINIENĖ (DPF). Labai ačiū. Gerbiamieji kolegos, ačiū, kad labai daug prigyrėte Valstybės kontrolę. Tikiuosi, ji neišpuiks ir toliau taip gerai dirbs su Audito komitetu. Bet noriu pasakyti, kad neperlenkim lazdos, nereikia sukrauti visų darbų Valstybės kontrolei. Kiekviena institucija turi atlikti savo darbą. 

Dabar dėl baudžiamumo funkcijos. Noriu priminti, kad Valstybės kontrolė ne revizijas atlieka ir daro, bet daro auditus, ir taip yra visoje Europos Sąjungoje, visa sistema yra sutvarkyta. Todėl, jeigu reikia kažkokių kitokių pakeitimų, tai reikia galvoti apie būdus ir kaip tai padaryti, sutvarkyti teisiškai, o ne vien tiktai kalbėti, kad Valstybės kontrolė turi nubausti, tada viskas pasidarys gerai. Valstybės kontrolė Vyriausybei teikia visas rekomendacijas, ką reikia padaryti. Problema – ne Valstybės kontrolė, problema – Vyriausybės, kad ministrai nežiūri, kaip reikia sutvarkyti savo ūkį. Čia yra problema, kad nekreipia dėmesio į kompetentingas rekomendacijas. Kada Vyriausybė reaguos greitai į rekomendacijas, nereikės baudžiamosios funkcijos.

PIRMININKĖ. Sakiau, kad paskutinė replika. Vėl vyrai! Norite kalbėti? S. Pečeliūnas. 

S. PEČELIŪNAS (TS-LKDF). Ačiū. Jeigu čia mano adresu nebūtų nesąmonių prikalbėję, tai būčiau ir neėjęs čia. Mielieji kolegos, šita diskusija atkreipia dėmesį į vieną esminį dalyką – kad kai kurie kritikuotojai iš principo nesuvokia, kokia Lietuvoje yra valstybinė sandara. Kai siūlote iš auditavimo įstaigos daryti vos ne giljotiną, tai paskaitykite prieš tai Konstituciją. Kai šitaip kalbate, tai bent pasiūlykite, kaip jūs tą ketinate įgyvendinti ir kas iš Lietuvos tada liks, o tada apeliuokite į mano pavardę. Ačiū. 

PIRMININKĖ. Ačiū. Paskutinis – D. Jankauskas.

D. JANKAUSKAS (TS-LKDF). Dėkoju. Aš išties atsiprašau, kolegų, kad gaišiname kalbomis vieni kitus, bet kai kurios replikos, įvardijančios, kad visa problema yra Vyriausybė, iš tiesų paskatino ateiti prie mikrofono. Dėkodamas Valstybės kontrolei išties už tai, kas yra daroma, ir linkėdamas gerų darbų ir ištvermės ateityje, noriu, kolegos, vis dėlto priminti, kad galbūt iš dalies ir mūsų yra ta problema, kad aukščiausia audito institucija, kokia yra šiandien Valstybės kontrolė, labai dažnai sulaukia pasiūlymų arba netgi paraginimų dirbti visiškai kitą darbą, negu dera aukščiausiai audito institucijai. Nepaminkime nepriklausomo principo Valstybės kontrolės ir išties tada visiems bus lengviau dirbti. Ačiū dar kartą.

Individualių įmonių įstatymo 4, 6, 7, 9 ir 11 straipsnių pakeitimo ir papildymo įstatymo projektas Nr. XIP-683 (pateikimas) (Vyriausybė siūlo svarstyti skubos tvarka)

PIRMININKĖ. Ačiū. Pereiname prie kito darbotvarkės 2-2 klausimo – Individualių įmonių įstatymo 4, 6, 7, 9 ir 11 straipsnių pakeitimo ir papildymo įstatymo projekto Nr. XIP-683. Pateikimas. Pranešėjas – Dainius Kreivys, ūkio ministras. Prašom į tribūną, ministre.

D. KREIVYS. Ačiū. Gerbiamoji pirmininke, gerbiamieji Seimo nariai, Vyriausybė teikia Ūkio ministerijos parengtą Individualių įmonių įstatymo 4, 6, 7, 9 ir 11 straipsnių pakeitimo ir papildymo įstatymo projektą. Pagrindinis teikiamo įstatymo projekto tikslas – sumažinti su individualių įmonių steigimu, įregistravimu juridinių asmenų registre susijusią administracinę naštą ir pagerinti verslo sąlygas įtvirtinant galimybę steigti individualias įmones supaprastintu būdu. Be to, projekte taip pat siūloma suderinti Individualių įmonių įstatymo nuostatas ir vartojamas nuostatas su kitų įstatymų nuostatomis ir kituose teisės aktuose vartojamomis sąvokomis. 

Pristatysiu siūlomus Individualių įmonių įstatymo pakeitimus. Siekiant supaprastinti individualios įmonės steigimo procesą, taip pat atsižvelgiant į tai, kad individualios įmonės steigimo dokumentų turiniui keliami minimalūs reikalavimai, siūloma įtvirtinti galimybę steigti jas supaprastintu būdu naudojant pavyzdinius nuostatus. Iš anksto patvirtintą tokių nuostatų modelį tvirtintų Vyriausybė ar jos įgaliota institucija. Tokiu būdu būtų žengtas žingsnis galimybės atsisakyti privalomo individualios įmonės nuostatų notarinio tvirtinimo atsiradimo link ir sumažėtų individualios įmonės steigimo sąnaudos. 

Individualių įmonių įstatyme yra numatyta galimybė individualią įmonę pertvarkyti į akcinę bendrovę. Atsižvelgiant į tai, siūloma atsisakyti nuostatų dubliavimo ir nustatyti, kad individuali įmonė pertvarkoma į akcinę bendrovę ar uždarąją akcinę bendrovę vadovaujantis Akcinių bendrovių įstatymo nuostatomis. 

Trečias, nuo 2008 m. rugsėjo 1 d. įsigaliojo Įmonių finansinės atskaitomybės įstatymo nauja redakcija, kurioje buvusi sąvoka „finansinė atsakomybė“ pakeista į sąvoką „įmonės finansinių ataskaitų rinkinys.“ Atitinkamai tikslinamos Individualių įmonių įstatymo nuostatos – vietoj „finansinė atsakomybė“ įstatyme siūloma vartoti „finansinių ataskaitų rinkinys.“ Siūlau pritarti.

PIRMININKĖ. Ačiū už klausimo pristatymą. Jūsų nori paklausti daug Seimo narių. Pirmasis klausia B. Pauža. Nėra. Toliau – K. Daukšys.

K. DAUKŠYS (DPF). Ačiū, gerbiamoji pirmininke. Gerbiamasis ministre, žinote, šita įstatymo pataisa tai, kaip damos sako: eisim nosytės papudruoti. Iš tikrųjų tai yra… reikia pataisyti viską, mes suprantame. Kada vis dėlto bus tie įstatymai, kuriuos taip išgarsino išrinktoji Prezidentė ir Vyriausybė garsina, kurie verslui palengvins sąlygas kurtis, steigtis, kitus dalykus daryti, nes sutikite, kad čia yra papudravimo reikalas? 

D. KREIVYS. Noriu pasakyti, kad ši pataisa nėra visiškai nesvarbi, tačiau noriu pasakyti, kad siekiant iš esmės spręsti problemą teks palaukti sausio 1 d., nes šiandien yra Europos Sąjungos direktyvos, kurios reglamentuoja buhalterinę apskaitą. Supaprastinimai pateikti. Jungtinė Karalystė yra pateikusi pastabas ir pataisas direktyvai būtent dėl smulkių ir mažų įmonių. Tos direktyvos pataisos dabar juda per Komisiją ir per Tarybą, mes lygiagrečiai jau dabar rengiam nuostatas dėl supaprastinto steigimo, dėl supaprastintos apskaitos, dėl įstatinio kapitalo vieno lito būtent mikroįmonėms. Mes tikimės, kad startuodami nuo Naujųjų metų, kai įsigalios direktyva, mes jau būsime pasirengę startuoti taip pat su naujomis nuostatomis mikroįmonėms. 

PIRMININKĖ. Ačiū. Toliau jūsų klausia J. Veselka. 

J. VESELKA (TTF). Gerbiamasis ministre, ar jūs esate anarchijos šalininkas? Dabar paaiškinsiu kodėl. Žiūrim 1 straipsnį: individualios įmonės nuostatai gali būti sudaromi pagal pavyzdinius. Tai reiškia, kad gali būti sudaromi ir bet taip, nes pavyzdiniai, kad aš galiu sudaryti bet kaip. Toliau, 3 straipsnis: įvardijamas rinkinio sudarymas, jeigu individualios įmonės finansinės ataskaitos rinkinį sudaro nustatytos nuostatose… O jeigu nėra? Ir taip, gerbiamasis, jūs čia… taip sakant, štai kas privedė prie krizės – anarchija, atsakomybės nebuvimas ir liberalizavimas. Ir jūs čia leidžiate toliau šitą anarchiją.

D. KREIVYS. Su antru teiginiu… Su pirmu teiginiu, kad prie krizės privedė anarchija, sutinku, kad mes leidžiame anarchiją, nesutinku, nes, kaip minėjau, pranešime yra pasakyta – iš anksto patvirtintą tokių nuostatų modelį patvirtintų Vyriausybė. (Balsai salėje) Ne. Ką reiškia, kai yra iš karto parašyta, kad tvirtintų Vyriausybė? Nuostatas patvirtins Vyriausybė. Priešingu atveju notarai neturės ką tvirtinti, jeigu nebus pavyzdinių nuostatų. 

PIRMININKĖ. Ačiū. Klausia V. Matuzas.

V. MATUZAS (TS-LKDF). Ačiū. Gerbiamasis ministre, aš priešingai nei buvęs ūkio ministras drąsiai galiu sakyti, kad po ilgos prieblandos verslui, kurią, matyt, ilgai kūrė kairiųjų Vyriausybė, ateina verslo saulėtekis. Pone ministre, aš norėčiau jūsų paklausti. Vis dėlto jūs rašote lyginamajame variante ir aiškinamajame rašte, kad reikės pataisyti keletą Vyriausybės nutarimų, kitų teisės aktų. Tai mano klausimas būtų: per kiek laiko jūs tikitės tuos sprendimus, tuos lydinčiuosius teisės aktus pataisyti taip, kad individualios įmonės galėtų pasinaudoti šia įstatymo teikiama privilegija arba lengvata. 

D. KREIVYS. Aš manau, kad artimiausiame Seimo posėdyje, Vyriausybės posėdyje (…) priims įstatymo pakeitimus. Per tą laiką, kol Seimas priiminės pakeitimus, mes parengsime nuostatus. 

PIRMININKĖ. Toliau klausia K. Kuzminskas. 

K. KUZMINSKAS (TS-LKDF). Gerbiamasis ministre, džiaugiamės, kad lengvindami individualių įmonių steigimosi tvarką atisakote notariato tvirtinimo, tačiau aš Juliui norėčiau pritarti, ar reikalingi tie žodeliai „gali būti“. Gal juos reikia išbraukti, kad būtų vien tik pagal tipinius nuostatus, kuriuos patvirtina Vyriausybė? Tačiau ar jums neatrodo, kad per sunkus sakinys ir sunkiai suprantamas teiginys, tai yra 5 straipsnio, arba 11 straipsnio 5 dalies pakeitimas? Perskaitau: „Individuali įmonė pertvarkoma į akcinę bendrovę arba uždarąją akcinę bendrovę, vadovaujantis Akcinių bendrovių įstatymo nuostatomis dėl kitos teisinės formos ir juridinio asmens pertvarkymo į bendrovę“. Ar ne per sunkus teiginys, ar nereikėtų tobulinti? Ačiū. 

D. KREIVYS. Aš manau, kad Seime bus galima kai kuriuos patobulinimus pateikti. Jeigu jie bus racionalūs, Seimo nariai pritars. 

PIRMININKĖ. Ačiū. Toliau klausia J. Urbanavičius. 

J. URBANAVIČIUS (TS-LKDF). Ačiū. Gerbiamasis ministre, sakykite, gal domėjotės, kiek procentų ar kiek įmonių pasinaudotų tokiais supaprastinimais? 

D. KREIVYS. Pirmiausia įstatymo pakeitimas yra nukreiptas į ateitį, ir sunku dabar būtų pasakyti, kiek tiksliai įmonių tuo pasinaudos. Tik noriu pasakyti, kad Didžiajai Britanijai palengvinus įmonių steigimo sąlygas, sumažinus biurokratines procedūras ir sumažinus įstatinį kapitalą įmonių registravimas padidėjo 50 %. 

PIRMININKĖ. Ačiū. Klausia V. M. Čigriejienė. 

V. M. ČIGRIEJIENĖ (TS-LKDF). Gerbiamasis ministre, nelabai suprantu sąvokų „finansinė atskaitomybė“ (aš čia nepadėčiau lygybės ženklo) ir „finansinių ataskaitų rinkinys“. Ką jūs turėjote omeny? Ir pavyzdinių nuostatų įregistravimas. Sakykite, ar čia pagerintų verslininkui, gal nereikėtų mindžioti biurokratų koridorių? 

D. KREIVYS. Dėl sąvokos tikslinimo. Priėmus Finansinės atskaitomybės įstatymo naują redakciją, joje yra įstatymiškai įteisinta sąvoka ne „finansinė atsakomybė“, o „finansinių ataskaitų rinkinys“, todėl tas yra keičiama ir šitame įstatyme. Įstatymų suderinamumo klausimas – tai yra grynai techninis klausimas. Taip pat noriu pasakyti, kad leidus įmonei steigtis su pavyzdiniais nuostatais, manome, būtų galima išvengti notarinio patvirtinimo, užtektų registruoti įmonę registre. Gerokai sutrumpėtų įmonės registravimo procedūra. 

PIRMININKĖ. Ačiū. Toliau klausia A. Sysas. 

A. SYSAS (LSDPF). Ačiū, posėdžio pirmininke. Gerbiamasis ministre, aš neklausiu tų pačių klausimų, kurie kliūva perskaičius įstatymo projektą, jūs bandėte atsakyti. Aš manau, kad Seimas turės ką pataisyti. Bet mano klausimas būtų, kiek šiandien veikiančių individualių įmonių yra Lietuvoje?

D. KREIVYS. Negaliu pasakyti skaičiaus. 

A. SYSAS (LSDPF). Ačiū. 

PIRMININKĖ. Ačiū. Ir paskutinis klausia A. Šedžius. 

A. ŠEDŽIUS (LSDPF). Ačiū, gerbiamoji posėdžio pirmininke. Gerbiamasis ministre, noriu jūsų paklausti. Pagal jūsų teikiamą projektą išbraukiamos specialios nuostatos apie akcinių bendrovių pertvarkymą į uždarąsias akcines bendroves, ir tam prieštarauja Teisės departamentas. Ar jūs čia sąmoningai teikiate tokią pataisą, ar jūs bent jau įsivaizduojate, kokios bus pasekmės?

D. KREIVYS. Atsiprašau, galite pakartoti? Mes neuždraudžiame pertvarkyti didelių akcinių bendrovių į uždarąsias, tik sakome, kad individuali įmonė pertvarkoma į akcinę bendrovę vadovaujantis Akcinių bendrovių įstatymo nuostatomis. 

A. ŠEDŽIUS (LSDPF). Aš kalbu apie akcines bendroves ir jų uždarąsias akcines bendroves. 

D. KREIVYS. Akcinių bendrovių įstatymas liečia tiek akcines bendroves, tiek uždarąsias akcines bendroves. 

PIRMININKĖ. Ačiū ministrui, pristatė klausimą. Toliau – nuomonė už, nuomonė prieš. Už – K. Daukšys. Jo nėra. Daugiau nėra norinčių kalbėti. Ar galime balsuoti? Gal galime pritarti po pateikimo bendru sutarimu? Galime. Labai ačiū. 

Siūloma svarstyti skubos tvarka. Neprieštaraujate? Ne ypatingos skubos tvarka, bet skubos tvarka. 

Siūlomi komitetai: pagrindinis – Ekonomikos komitetas, papildomi – Audito komitetas ir Teisės ir teisėtvarkos komitetas. Sutinkate su komitetais? Kai apsvarstys komitetai, iš karto bus pateikiama Seimui svarstyti, nustatys datą. 

Farmacijos įstatymo 2, 19, 42, 43, 44, 45, 46, 47 straipsnių pakeitimo įstatymo projektas Nr. XP-3059 (pateikimas)

Toliau darbotvarkės 2-3 klausimas – Farmacijos įstatymo 2, 19, 42, 43, 44, 45, 46, 47 straipsnių pakeitimo įstatymo projektas Nr. XP-3059. Pranešėjas – A. Čaplikas, sveikatos ministras. Pateikimo stadija. 

A. ČAPLIKAS (LCSF). Gerbiamoji posėdžio pirmininke, gerbiamieji kolegos, teikiu jums keletą įstatymų projektų, ir pirmasis yra Lietuvos Respublikos farmacijos įstatymo 2, 19, 42, 43, 44, 45, 46, 47 straipsnių pakeitimo įstatymo projektas. 

Įstatymo projektu siūloma suderinti Lietuvos farmacijos įstatymo nuostatas, reglamentuojančias farmacinių atliekų tvarkymą, su Lietuvos Respublikos atliekų tvarkymo įstatymo nuostatomis ir užtikrinti farmacinių atliekų surinkimą iš gyventojų ir kitų atliekų turėtojų veiklos. Skirtingas negu Atliekų tvarkymų įstatyme Farmacijos įstatyme nustatytas teisinis reguliavimas sąlygoja Farmacijos įstatymo nuostatų dėl farmacinių atliekų tvarkymo, laikymo problemas. Įstatymo projektu siūloma nustatyti, kad ne visas farmacinių atliekų tvarkymas, o tik jų surinkimas, yra licencijuojama farmacinė veikla. Farmacinių atliekų vežimo, naudojimo ir šalinimo veikla bus vykdoma vadovaujantis Atliekų tvarkymo įstatymu ir kitais atliekų tvarkymą reglamentuojančiais teisės aktais. 

Įstatymo projektu siūloma nustatyti, kad juridinis asmuo, turintis farmacinių atliekų, Atliekų tvarkymo įstatymo nustatyta tvarka turi tvarkyti atliekas pats arba perduoti jas juridiniam asmeniui, turinčiam farmacinių atliekų surinkimo licenciją, arba Farmacinių atliekų tvarkymo taisyklių nustatyta tvarka surūšiuotas farmacines atliekas perduoti atliekų tvarkytojui, turinčiam teisę šalinti farmacines atliekas. Farmacinių atliekų tvarkymo taisykles tvirtins Vyriausybė. Jomis bus nustatyta farmacinių atliekų surinkimo iš gyventojų vaistinėse tvarka, apmokėjimo už surinktų gyventojų atliekų tvarkymą ir farmacinių atliekų tvarkymo, atliekų rūšiavimo tvarka. 

Siekiant aiškesnio teisinio reguliavimo, įstatymo projekto 43 straipsnis papildytas nuostatomis, kad farmacinės atliekos iš gyventojų surenkamos vaistinėse. Toliau surinktos farmacinės atliekos perduodamos juridiniam asmeniui, turinčiam farmacinių atliekų surinkimo licenciją, kuris šias atliekas perduoda atliekų tvarkytojui, turinčiam teisę šalinti farmacines atliekas. Tiek trumpai. 

PIRMININKĖ. Ačiū ministrui už pristatymą. Jūsų nori paklausti 6 Seimo nariai. Pirmasis klausia E. Žakaris. 

E. ŽAKARIS (LSDPF). Ačiū, posėdžio pirmininke. Gerbiamasis ministre, nežinau, kokia visoje Lietuvoje situacija, bet kaip tik teko Šiauliuose paklausti vaistininkų. Kas surinktų farmacines atliekas? Buvo firma, bet jos neliko. Dabar vaistinės turi problemų netgi su savo, o jeigu dar reikėtų surinkti iš gyventojų, tai paprasčiausiai jos net neįsivaizduoja, kur reikėtų dėti visa tai ir kaip sunaikinti. Ar priėmus šitą įstatymą ministerija numato, tarkime, jeigu neatsiras savaime kažkokios firmos, kuri užsiimtų surinkimu, sunaikinimu, įsteigti tokią kompaniją? Ačiū. 

A. ČAPLIKAS (LCSF). Aš nenorėčiau iš karto įsipareigoti ir papildomai biudžeto lėšų prašyti dėl įmonės steigimo, bet kad mes turime reglamentuoti šitą veiklą ir nustatyti taip, kaip nustato Atliekų tvarkymo įstatymas, matyt, abejonių nekyla. O dėl kilsiančių arba galimai kilsiančių problemų, be abejo, jų gali kilti ir teks ieškoti sprendimų. Galima kalbėti apie įstatymo įsigaliojimo termino atidėjimą, arba nuo kada jis įsigalioja, tačiau problema egzistuoja, ir mūsų siūlomas būdas būtent toks. Reikia spręsti. 

PIRMININKĖ. Ačiū. Toliau klausia A. Matulas. 

A. MATULAS (TS-LKDF). Gerbiamasis ministre, įstatymo projekte jūs teigiate, kad licencija farmacinėms atliekoms nereikalinga, jeigu juridinis asmuo surenka tas atliekas iš gyventojų. Tai koks skirtumas, ar surenka iš gyventojų, ar iš įmonių? Ar jūs nemanote, kad iš viso licencijavimas šios veiklos visai nereikalingas? Jeigu įmonė yra pasiruošusi vykdyti šitą veiklą, gal ir leiskime. Nes dabar, pavyzdžiui, Lietuvoje susidariusi situacija, kad įmonė savo veiklą nutraukia, tikriausiai laikinai, o kita įmonė Vilniuje neturi licencijos, ir šiandien jau kuris laikas Lietuvoje niekas praktiškai nesurenka ir nenaikina šitų atliekų. Tai dar kartą klausiu: galbūt iš viso nereikalinga tokiai veiklai licencija? 

A. ČAPLIKAS (LCSF). Žinote, vėlgi mes remiamės Lietuvos Respublikos atliekų tvarkymo įstatymo nuostatomis, kur ta veikla yra reglamentuojama. Bet komitete svarstymo metu, matyt, galėtume pasikeisti nuomonėmis. Bet pačios problemos, deja, reikia pasakyti, šis įstatymo pakeitimas nesprendžia, nes jūsų minėtos problemos egzistuoja. Panaikinta surinkimo licencija ir lyg ir nenoras dalyvauti toje veikloje. 

Kita vertus, farmacinės atliekos yra pavojingos atliekos ir jas vis tiek bet kuriuo atveju reikia surinkti ir perdirbti.

PIRMININKĖ. Ačiū. Toliau klausia A. Sysas. 

A. SYSAS (LSDPF). Ačiū, pirmininke. Gerbiamasis ministre, ar šitos pataisos įpareigoja tai, kad yra Europos tam tikri dokumentai, ar šitos pataisos duos didelį farmacinių atliekų surinkimo ir tvarkymo pagerėjimą? Ačiū.

A. ČAPLIKAS (LCSF). Ne, jos tiesiog reglamentuoja ir nustato tvarką, kaip tai yra daroma, kokiu būdu mes tą galvojame daryti. Tai šiuo atveju, kaip ir minėjau, reikia derinti du įstatymus – Farmacijos įstatymą ir Lietuvos Respublikos atliekų tvarkymo įstatymą. Ten yra aiškiai pasakyta procedūra, ką mes turime padaryti. Tai tą ir… Deriname du įstatymus.

PIRMININKĖ. Toliau klausia V. M. Čigriejienė. 

V. M. ČIGRIEJIENĖ (TS-LKDF). Gerbiamasis ministre, jūs pateikėte prieš tai buvusių ministrų įstatymus. Sakykite, ar jūs pakoregavote pagal dabartinį Farmacijos įstatymą tai, ką teikiate tuose? Svarstyta, turbūt svarstyta, Vyriausybėje, manau. Ir nemanyčiau… jeigu licencija Vilniuje nereikalinga, tai kituose miestuose taip pat. Juk farmacinių atliekų surinkimas yra labai svarbus momentas. Tai yra ne tik vaistinių problema, bet gyventojų taip pat. Tai kaip šitas įstatymas, jūsų manymu, paveiks ir vaistines, ir gyventojus, renkančius atliekas?

A. ČAPLIKAS (LCSF). Aš galėčiau tik pasakyti, pakartoti tai, ką kalbėjau, kad jis nustato tvarką ir procedūras, kurios, mūsų manymu, yra būtinos. Pati problema, ji sudėtinga, egzistuoja ir išlieka. Ją spręsti vėlgi reikės. Reikės, kaip ponas E. Žakaris siūlė, galvoti, jeigu tikrai šiame versle niekas nenorės, o tai yra verslas, dalyvauti. Vis tiek vaistus, kaip pavojingą atlieką, reikės perdirbti. Tai mes dabar nustatome tvarką, pagal kurią galima būtų tvarkyti farmacines atliekas. 

Dėl jūsų pirmos klausimo dalies. Taip, čia yra nemažai įstatymų projektų, ir aš vėliau juos pristatysiu. Dalis tų įstatymų projektų yra pateikta buvusios Vyriausybės ir dalis yra ginčytina. Tai mes pasirinkome tą kelią, jog, gerbdami ir vykdydami buvusios Vyriausybės veiklos tęstinumą, teikiame šiuos įstatymų projektus, o tada jau komitete mes galėsime koreguoti tai, kas pakito pagal šios dienos realijas. Galėjome susigrąžinti atgal, ruošti naujus projektus ir dar kartą ateiti pavėlavę. Šiuo atveju mes pasirinkome kitą kelią. Labai prašyčiau komiteto supratimo, kad, dirbami komitete, mes galėsime pakoreguoti kai kuriuos įstatymus pagal dabartinę realiją. 

PIRMININKĖ. Ačiū. Ir jūsų dar nori paklausti A. Dumčius. 

A. DUMČIUS (TS-LKDF). Dėkui. Gerbiamasis ministre, na, atliekos atliekomis, bet štai 3 straipsnyje sako: „Sveikatos apsaugos ministerija dalyvauja formuojant ir įgyvendinant nacionalinę vaistų politiką“. Kaip jūs pastaruoju metu norite arba galite, bandote įtikti pacientams, kad vaistai būtų labiau prieinami ir pigesni? Toks klausimas. 

A. ČAPLIKAS (LCSF). Čia turbūt yra kitas įstatymo projektas. Ministerija dalyvauja formuojant vaistų politiką, ir tai yra viena iš funkcijų ir viena iš mūsų priedermių. O kalbėdami apie vaistus, tai mes esame jau parengę ir pagrindę beveik visas nuostatas, suderinę ministro įsakymą dėl vaistų politikos kitokios krypties. Tai daug priemonių buvo svarstyta ir komitete, ir frakcijose, apie 26 priemonės. Artimiausiu metu, matyt, mes pradėsime ir konkrečius įgyvendinimo darbus šio viso plano. Tikslas paprastas – reikia kažkokiu būdu pasiekti, kad vaistų kainų augimas nebūtų toks, koks vyko po Naujųjų metų, pasinaudojant PVM pakėlimu. Jis tikrai neatspindi rinkos ir rinkos dėsnių. Kainos padidėjo daug daugiau, negu padidėjo PVM.

PIRMININKĖ. Ačiū. Jūs atsakėte į visus klausimus. Toliau nuomonė už, nuomonė prieš. Nuomonė už – A. Matulas. Įjungtas mikrofonas. Kitaip negalime. Dega lemputė, įjungtas. Iš naujo junkite. Gal nebenorite sakyti nuomonės, nes prieš nėra? 

A. MATULAS (TS-LKDF). Gerbiamieji kolegos, iš tikro farmacijos srityje, pasenusių vaistų surinkimo srityje, reikalingi tam tikri įstatymo pakeitimai ir dėl to, ką teikia ministras, kad būtų suderinta su kitais įstatymais, ir dėl to, kad būtų supaprastinta vaistų surinkimo tvarka. Pavyzdžiui, mes prieš dvi savaites komitete svarstėme ir išsiaiškinome, kad įstatymas numato labai sudėtingą vaistų rūšiavimo tvarką, o po to panašiai kaip su pienu – pienas priimamas įvairių kategorijų, rūšių, aukščiausios ir t. t., bet visi surūšiuoti vaistai supilami į vieną krosnį ir sudeginami. Farmacijos kompanijos ir atliekas naikinančios kompanijos ir sako: kam reikalinga tokia sudėtinga tvarka, pagaliau ir vaistinės, kurios surenka vaistus iš gyventojų, jeigu po to viskas supilama į vieną katilą?

Aš rekomenduoju pritarti įstatymo projektui po pateikimo ir tik labai prašyčiau numatyti ankstesnį įstatymo svarstymą, ne taip, kaip buvo numatyta rudens sesijoje. Šį įstatymą reikėtų mums priimti pavasario sesijoje. 

PIRMININKĖ. Ar galime bendru sutarimu pritarti? (Balsai salėje) Balsuojame. Taip, prašome pasiruošti balsuoti dėl Farmacijos įstatymo 2, 19, 42, 43, 44, 45, 46, 47 straipsnių pakeitimo įstatymo projekto. Po pateikimo. 

Balsavo 73 Seimo nariai. Už – 66, prieš nėra, susilaikė 7. Įstatymo projektui po pateikimo pritarta.

Toliau. Pagrindinis komitetas – Sveikatos reikalų komitetas vienintelis. Papildomo nėra. Nėra jokių pasiūlymų kitų? Nėra. Ir siūloma svarstyti birželio 23 d. Jokių kitų pasiūlymų nėra, baigiame šito klausimo svarstymą.

Sveikatos priežiūros įstaigų pakeitimo įstatymo projektas Nr. XP-3350. Sveikatos sistemos įstatymo 2, 3, 11, 16, 24, 30, 44, 55, 71, 72, 75, 77, 79, 80, 81 ir 95 straipsnių pakeitimo ir Įstatymo papildymo 721 ir 78 straipsniais įstatymo projektas Nr. XP-3351. Farmacijos įstatymo 3, 61, 70 straipsnių ir keturioliktojo skirsnio pavadinimo pakeitimo įstatymo projektas Nr. XIP-410 (pateikimas)

2-4a, 2-4b ir 2-c, Nr. XP-3350, Nr. XP-3351 ir Nr. XIP-410. Trys įstatymų projektai. Turbūt ministras pristatys visus kartu, taip? 

A. ČAPLIKAS (LCSF). Taip. Jeigu jūs leisite, aš jums pateiksiu. Šie įstatymų projektai yra paruošti buvusios Vyriausybės, todėl siūlau vertinti juos, nes jie turės keisti truputėlį laisviau, ir šie įstatymų projektai turės būti koreguojami. Bet vėlgi, vykdydami Vyriausybės veiklos tęstinumą, mes teikiame šiuos įstatymų projektus Seimui.

Pagrindinės nuostatos. Sveikatos priežiūros įstaigų įstatymo pakeitimo įstatymo projekto reguliavimo sritys yra asmens sveikatos priežiūros įstaigų veiklos licencijavimas. Projektų nuostatos, reglamentuojančios licencijavimą, suderintos su Civilinio kodekso nuostatomis, kurios nustato, kad licencijos išduodamos neterminuotam laikui. Taip pat išvardytos asmens sveikatos priežiūros veiklos rūšys, nustatyta už licencijavimą atsakinga institucija, reglamentuotos pareiškėjų teisės ir pareigos licencijavimo srityse.

Antroji pagrindinė sritis yra valstybės ir (ar) savivaldybės asmens sveikatos priežiūros viešųjų įstaigų savininkai, dalininkai, jų įnašai, joms atstovaujančių subjektų kompetencija. Projekte nustatyta, kad valstybės ar savivaldybės asmens sveikatos priežiūros viešųjų įstaigų savininkais ar dalininkais gali būti valstybė ar savivaldybė. Taip pat reglamentuojamas dalininkų teises ir pareigas įgyvendinančių subjektų kompetencijos paskirstymas atstovaujant valstybės ir (ar) savivaldybės interesams. 

Siekiant išvengti valstybės ir (ar) savivaldybių turto praradimo, projekte numatoma, kad valstybės ir savivaldybių asmens sveikatos priežiūros įstaigų dalininkų įnašai negali būti daromi nekilnojamuoju turtu bei brangia medicinine įranga, kurios vieneto vertė valstybės asmens sveikatos priežiūros viešosiose įstaigose yra didesnė nei 2 mln. Lt. 

Trečioji sritis – asmens sveikatos priežiūros įstaigų mokamų paslaugų teikimo ypatumai. Čia mes dar kartą patiksliname ir apibrėžiame… siūloma patikslinti ir apibrėžti, už kokias paslaugas ir kada gali būti imamos… mokamos paslaugos. 

Ir ketvirtoji sritis – tai asmens sveikatos priežiūros įstaigų kontrolė. Štai tiek. 

Vėlgi, aš sakau, siūlyčiau vertinti tai, kad mes vykdome buvusios Vyriausybės pateikimą. Šie įstatymų projektai yra tikrai daug… Kitaip sakant, gyvenimas jau pasikeitė, palyginus su prieš tai buvusiais. Todėl mes manome… (Balsai salėje) Ne, aš siūlau pritarti, mano manymu, vis dėlto tada komitete mes pabandytume pakoreguoti taupydami laiką tiesiog, norėdami laimėti laiko.

Kitas įstatymo projektas – tai Lietuvos Respublikos sveikatos sistemos daugelio straipsnių pakeitimo ir papildymo dviem straipsniais, parengtas kaip susijęs su prieš tai mano minėtu Lietuvos Respublikos asmens sveikatos priežiūros įstaigų įstatymo pakeitimo įstatymo projektu, t. y. jį lydintysis. Ir vėlgi čia yra perkeliamos tos nuostatos, kurios yra įteisinamos Sveikatos priežiūros įstaigų įstatyme. Taip pat ketvirtasis įstatymas – Farmacijos įstatymo 3, 61, 70 straipsnių ir keturioliktojo skirsnio pavadinimo pakeitimo įstatymo projektas yra susijęs su mano minėtu Lietuvos Respublikos sveikatos sistemos įstatymo daugelio straipsnių keitimu. Štai tiek trumpai apie šiuos tris įstatymų projektus, tarpusavyje susijusius tris įstatymų projektus.

PIRMININKĖ. Ačiū ministrui už pristatymą. Jūsų nori paklausti aštuoni Seimo nariai. Pirmasis klausia E. Žakaris. (Balsai salėje) Prašom, klauskit. 

E. ŽAKARIS (LSDPF). Atsiprašau, atsiimu.

PIRMININKĖ. Atsiimat, taip? Toliau klausia J. Juozapaitis. Irgi atsiimat? (Balsai salėje) 

J. JUOZAPAITIS (LSDPF). Ačiū, pirmininke. Asmens sveikatos priežiūros įstaigoms išduodamos licencijos 5 metų laikotarpiui pagal įstatymą, 5 metų laikotarpiui. Kodėl negali būti išduodama neterminuota licencija? 

A. ČAPLIKAS (LCSF). Na, sutikit, kad bent jau minimali kontrolė gydymo įstaigos, sveikatos priežiūros įstaigos, tikrai būtina. Turima omeny, kad tai nėra vien, sakykime, kaip paprasta įstaiga, todėl 5 metų licencija keičiantis laikui ar įvykdžius reikalavimus, manau, yra būtina. Nieko sudėtingo nėra tą licenciją sutvarkyti, jeigu atitinki visus reikalavimus. Gyvenimas kartais greitai keičiasi, greičiau keičiasi, negu mes norėtume. Todėl tas 5 metų terminas, aš sakau, yra ginčytinas, bet, manyčiau, yra būtinas.

PIRMININKĖ. Ačiū. Toliau klausia K. Kuzminskas.

K. KUZMINSKAS (TS-LKDF). Gerbiamasis ministre, manau, kad tikrai laiku yra šis įstatymo projektas, nes šio meto laikotarpis tikrai reikalauja naujos teisinės bazės šioje srityje. Tačiau aš galvoju dėl 15, 16 ir kitų straipsnių, pagal kuriuos kuriamos atitinkamos tarybos. 15 straipsnis –kuriame Asmens sveikatos priežiūros įstaigų gydymo tarybą, 16 – Asmens sveikatos priežiūros slaugos tarybą, 17 – Medicinos etikos komisiją, 18 straipsnis – Stebėtojų tarybą, 19 – Vidaus medicininį auditą. Tai faktiškai visos šios gydymo įstaigos priklausys atitinkamai institucijai. Ar nereikėtų, pavyzdžiui, sujungti į vieną kai kurias, ypač 15 ir 16, kurios reglamentuoja Gydymo tarybą ir Slaugos tarybą, nes ir viena, ir kita kaip patariamasis organas yra tam tikros gydymo įstaigos vadovai? Ačiū. 

A. ČAPLIKAS (LCSF). Na, svarstytinas klausimas. Vėlgi aš tik galiu pakartot, kad čia tikrai daug ir naujovių reglamentavimo, reikės komitete tikrai labai nuosekliai pereiti visą įstatymo ašį, taip, kad turėtų ašis. Tokie buvo pasiūlymai tos Vyriausybės. Mes tikrai nenorėjom keisti ir trumpinti pateikimo laiką, kad prasidėtų diskusija Seime. Čia ir daugiau yra ginčytinų dalykų, bet, kartojuos, galim svarstyti ir tokių dalykų sujungimą, bet, kita vertus, išbraukti slaugytojas iš tarybos… Vėlgi yra pageidavimų, t. y. slaugytojų profsąjungos nori dalyvauti valdyme. Bet vėlgi, matyt, reikia iš tikrųjų žiūrėt, galbūt racionaliau būtų viena taryba, galima svarstyt, nagrinėt komitete ir tikrai laukiam bet kokių jūsų pasiūlymų.

PIRMININKĖ. Ačiū. Klausia E. Pupinis.

E. PUPINIS (TS-LKDF). Ačiū. Įstatyme yra numatyta, kad sveikatos priežiūros veikla užsiimti gali visi juridiniai asmenys. Ar tai reiškia, kad bus išplėstas apskritai galinčių gauti tam tikrą finansavimą iš Ligonių kasų skaičius? Nes anksčiau buvo įmonės ir įstaigos, dabar – juridiniai asmenys, labai plačiai. Tai iš tikrųjų ar nebus taip, kad daug ką prileisim prie šitos sistemos ir taip pakirsim silpną finansavimą dar iš Ligonių kasų?

A. ČAPLIKAS (LCSF). Na, aš girdžiu jūsų klausimą. Manau, kad tikrai ne. Tai yra patikslinimas juridinės technikos, tai juridiniai asmenys šiandien ir yra juridiniai asmenys, veikiantys pagal Lietuvos Respublikos įstatymus. O kokią formą jie pasirenka – ar tai personalinės įmonės, jeigu mes kalbame apie pirminę grandį, ar tai viešosios įstaigos, ar tai UAB’as, jeigu veikia pirminėj grandyje… Manau, kad papildomų lėšų tikrai čia nereikės. Tą nuostatą įvertinsim, pabandysim įvertint, ar tikrai jūsų nuogąstavimas turi pagrindo. 

PIRMININKĖ. Klausia V. Margevičienė.

V. V. MARGEVIČIENĖ (TS-LKDF). Dėkoju pirmininkei. Gerbiamasis ministre, noriu jūsų paklausti. Jūs čia kalbat, kad dalininkai negali įnešti brangesnio turto negu milijonas, kad nenuskurdintų tos kuriamos viešosios įstaigos ar savivaldybės ir valstybės, vienu žodžiu, dėl brangaus turto. Bet dabar, jūs žinot, situacija mūsų valstybėje yra tokia, kad gydymo įstaigos, gaudamos lėšas iš Sveikatos fondo, perka labai brangią medicininę įrangą. O kai ateina ligonis pasinaudoti ta brangia medicinine įranga, jis turi mokėti didelius pinigus, kad būtų atliktas, pavyzdžiui, akių tyrimas, kad būtų atlikti kitokie tyrimai. Tai aš nelabai suprantu, būkit malonus, paaiškinkit plačiau, kaip čia dabar bus? Kur tas, kaip tas turtas, kaip čia jį įsigis, kur jį dės ir kas jam gali atsitikti? Ir jeigu jis yra nupirktas iš Ligonių kasų pinigų, tai kodėl pacientas atėjęs turi mokėti už tą paslaugą? 

A. ČAPLIKAS (LCSF). Atsakant į jūsų klausimą galima pasakyti, kad kaip tik ta nuostata ir leidžia išvengti brangios medicininės įrangos, na, netekimo valstybei arba kad neatsitiktų taip, jog steigiant viešąją įstaigą, kurios dalininku gali būti, tarkime, savivaldybė ir privatus asmuo, tas įnašas bus padarytas ta brangia technika, kurią mes pirkome iš valstybės lėšų. Čia toks saugiklis, kad nebūtų, jeigu steigiasi kita viešoji įstaiga, savivaldybės ar valstybės turtas įdedamas į naują privačią įstaigą, nes jis yra pirktas už mūsų visų pinigus ir jis turi funkcionuoti toj gydymo įstaigoj, kuriai valstybė paskyrė tas lėšas. 

O antroji jūsų klausimo dalis yra bendresnio pobūdžio. Čia, matyt, reikia atskiros diskusijos ir kalbėjimo apie tai, kaip mes toliau gyvensime esant tokiam finansavimui. 

PIRMININKĖ. Jūsų klausia E. Jurkevičius.

E. JURKEVIČIUS (TS-LKDF). Gerbiamasis ministre, čia teikimas yra praeitos Vyriausybės, tai ar atitinka šios dienos lūkesčius praeitas teikimas iš principo, ar tai?..

A. ČAPLIKAS (LCSF). Aš jau esu minėjęs, kad mes turėjom galimybę atsiimti šiuos įstatymų projektus ir bandyti dar sudaryti darbo grupę, ir vėl rengti naujus projektus. Mes pasirinkom kitą būdą, kaip Seimui bus priimtina, – pradėti pateikimo procedūrą ir tada komitete koreguoti jau pagal dabartinę Vyriausybės programą ir pagal dabartines realijas. Manytume, kad šis būdas šiuo atveju yra daug greitesnis. O šis įstatymas būtinas, tik galim šnekėt apie vieną arba kitą įstatymo straipsnių nuostatą, kuri neatitinka dabartinės Vyriausybės programos, bet tą mes, matyt, pataisysime komitete.

PIRMININKĖ. Ačiū. Jūsų klausia V. Čigriejienė.

V. M. ČIGRIEJIENĖ (TS-LKDF). Gerbiamasis ministre, be abejo, kad minimali kontrolė medicinos įstaigose yra būtina. Na, bet, susipažinus detaliau su šituo įstatymu, man tai kvepia privatizacija. Gal aš klystu, duok Dieve. Nes mes žinom, kiek buvo privačių įstaigų, kaip jos neišsilaikė (ir Kardiochirurgijos centras buvo) ir patyrė fiasko. O dabar, prašau pasakyti, tos slaugos tarybos, etikos tarybos, Stebėtojų taryba, Etikos komisija daugelyje įstaigų veikia, bent universitetinėse klinikose, stambiose ligoninėse. Ar čia jūs turite omeny ir tas vadinamąsias rajonines ligonines, ar ne? 

A. ČAPLIKAS (LCSF). Taip, šis įstatymas būtų taikomas visom gydymo įstaigom, jis yra universalus ir toms įstaigoms, kurias kontroliuoja valstybė ar savivaldybė. Buvo pasirinktas toksai buvusios Vyriausybės kelias, t. y. savaime jis lyg ir nėra blogas, kad tik jis netaptų labai griozdišku, nes ir viešumas yra šiuo atveju, ir Slaugytojų tarybos dalyvauja, t. y. visos grandys lyg ir galėtų pareikšt savo nuomonę. Tiktai, kaip ir kiekvieną kartą, ginčijantis ar sprendžiant vis tiek turi būt ir tam tikra logika arba protingumo kriterijus. O dėl kontrolės, tai medicininis auditas yra privalomas, atliekamas visiems ir mes turim Valstybinį medicinos auditą, jis atlieka ir tikrina gydymo įstaigas.

PIRMININKĖ. Ačiū. Ir paskutinis klausia A. Matulas.

A. MATULAS (TS-LKDF). Tai, aš kiek supratau, visi trys įstatymų projektai yra pateikti, taip?

A. ČAPLIKAS (LCSF). Taip, taip.

A. MATULAS (TS-LKDF). Tai aš tikrai sveikinu, ministre, kad jūs užtikrinat korektiškai pateiktų įstatymų projektų svarstymų tęstinumą buvusios Vyriausybės ir buvusios Sveikatos apsaugos ministerijos vadovybės. Bet vis dėlto dėl pirmo įstatymo projekto. Ar nemanytumėt, kad teikiant Sveikatos priežiūros įstaigų įstatymo naują redakciją reikėtų kartu teikti ir Sveikatos sistemos įstatymą, kaip bazinį, ir Sveikatos draudimo įstatymą, nes tų neatitikimų, jeigu priimtume šį įstatymo projektą, tarp tų trijų pagrindinių įstatymų būtų dar daugiau, negu jų nepriėmus.

Ir kitas klausimas būtų dėl antro lydinčiojo įstatymo projekto Nr. XP-3351 – Sveikatos sistemos įstatymo. Tai vėlgi buvusi Vyriausybė teikia tam tikras įstatymo nuostatas, kurios yra labai jau keistos, pavyzdžiui, pavesti Ekstremalių sveikatos situacijų centrui koordinuoti greitosios medicinos pagalbos bei dispečerinių tarnybų paslaugų teikimą. Išeitų, kad steigėjas yra savivaldybė, pagal Įstaigų įstatymą yra nustatyta bendra kontrolės tvarka ir dabar tų įstaigų veiklą koordinuos Ekstremalių sveikatos situacijų centras. Dabar Vyriausybė nutarė, kad Ekstremalių sveikatos situacijų centrą irgi jungiate su vaistų sandėliu. Tai irgi lyg ir reikėtų keisti. 

Ir trečias būtų klausimas dėl lydinčio įstatymo projekto Nr. XIP-410, t. y. dėl Farmacijos įstatymo. Čia jūs patikslinat Farmacijos departamento funkcijas, o aš turiu „Valstybės žinių“ numerį, šių metų gegužės 15 d. įsakymą, kuriame ministras A. Čaplikas sako, kad Farmacijos departamentas yra naikinamas. Teikiamame įstatymo projekte jūs siūlote tikslinti jų funkcijas. Tai gal paaiškinkit visiems? 

A. ČAPLIKAS (LCSF). Mes esam kalbėję, pirmininke, jūs, aišku, esate teisus, bet gyvenimas eina taip greitai, kad mes nebespėjame. Kol mes šiuos įstatymų projektus teikėme, Farmacijos departamentą pagal Saulėlydžio komisijos sprendimą mes likvidavome. Svarstant komitete, be abejo, turės atsirasti kita institucija, šiuo atveju tai bus Sveikatos apsaugos ministerija, kuri ir perims daugelį Farmacijos departamento funkcijų. Tai mes turėsime pakoreguoti komitete. Aš vėlgi galiu pasikartoti, kad tikrai mes vykdom veiklos tęstinumą. Tokių nuostatų, lyg ir prieštaraujančių, lyg ir keliančių abejonių man pačiam, čia yra ir daugiau. Bet jeigu mes susitarėm, kad svarstydami komitete ir įtraukę ministerijos specialistus paderinsime pagal naują Vyriausybės programą, manyčiau, kad būsim laimėję mėnesį arba du priimant šį įstatymą. Jeigu po pateikimo jau bus pritarta, mes galėsime įtraukti ir visuomenę į svarstymą. Galbūt ir medikų bendruomenės galėtų pareikšti savo nuomonę. O diskusija, esu įsitikinęs, tikrai dabar reikalinga, ypač atvira ir plati.

PIRMININKĖ. Ačiū, ministre, atsakėt į visus klausimus. Nuomonės už nėra. Nuomonė prieš – A. Matulas. Dėl visų trijų turbūt kartu?

A. MATULAS (TS-LKDF). Taip, dėl visų trijų. Gerbiamieji kolegos, aš užsirašiau prieš, bet, be abejo, galimas ir toks kelias, kad Seime pritariam po pateikimo, o tada komitete svarstome, ar vis dėlto įmanoma tuos įstatymų projektus patobulinti atsižvelgiant į šios Vyriausybės programą, ar komitetas pasiūlys atmesti. Žinot, kad komitetuose darbuotojų yra nedaug, ir iš esmės reikėtų teikti visus tris, kaip minėjau ir anksčiau, bazinius sveikatos sistemą reglamentuojančius įstatymus atsižvelgiant į Vyriausybės programą. Tai reiškia, kad įstatymuose reikia numatyti labai rimtus pokyčius, kad sveikatos sistemos, tą minėjo ir išrinktoji Prezidentė, reforma įgytų tam tikrus pagreičius. 

Aš, suprasdamas ministrą, kad jis nori šiek tiek nustumti tuos galimus nepopuliarius sprendimus nuo ministerijos ir nuo Vyriausybės ir permesti Seimui ir komitetui, siūlau Seimui apsispręsti: arba atmesti dabar ir paprašyti Vyriausybės tobulinti, bet galimas, kaip sakiau, ir antras variantas. Mes tikriausiai kategoriškai neprieštarautume, jeigu dabar pritartume po pateikimo, o tada diskusija jau pereitų į komitetą ir nutartume, ką daryti. 

PIRMININKĖ. Ačiū už nelabai aiškią nuomonę. Prašom pasiruošti balsuoti. Ar galim balsuoti už visus tris iš karto? (Balsai salėje) Taip, prašom. Kas už, pritariat po pateikimo, kas turit kitą nuomonę, balsuojat prieš arba susilaikot. 

Balsavo 75 Seimo nariai: už – 60, prieš nėra, susilaikė 15. Įstatymų projektams Nr. XP-3350, Nr. XP-3351 ir Nr. XIP-410 po pateikimo pritarta. Siūlomas pagrindinis komitetas – Sveikatos reikalų komitetas. Papildomi nesiūlomi. Siūloma svarstyti rudens sesijoje.

Visuomenės sveikatos stebėsenos (monitoringo) įstatymo 2, 4, 5, 6, 7, 9, 10, 12, 13, 16 straipsnių pakeitimo ir 11 straipsnio pripažinimo netekusiu galios įstatymo projektas Nr. XIP-607. Sveikatos sistemos įstatymo 87 straipsnio pakeitimo įstatymo projektas Nr. XIP-608 (pateikimas)

Kitas darbotvarkės klausimas – 2-5a ir 2-5b. Kartu pristatysit, taip, ministre?

A. ČAPLIKAS (LCSF). Taip, jeigu leisite.

PIRMININKĖ. Tai Nr. XIP-607 – Visuomenės sveikatos stebėsenos (monitoringo) įstatymo 2, 4, 5, 6, 7, 9, 10, 12, 13, 16 straipsnių pakeitimo ir 11 straipsnio pripažinimo netekusiu galios įstatymo projektas ir Nr. XIP-608 – Sveikatos sistemos įstatymo 87 straipsnio pakeitimo įstatymo projektas. Pranešėjas – ministras A. Čaplikas. Prašom.

A. ČAPLIKAS (LCSF). Minėti įstatymų projektai yra tarpusavyje susiję. Pirmasis yra Lietuvos Respublikos visuomenės sveikatos stebėsenos (monitoringo) įstatymo daugelio straipsnių pakeitimo ir 11 straipsnio pripažinimo netekusiu galios įstatymo projektas. Jis yra teikiamas siekiant mažinti administracinę naštą verslui, gerinti verslo aplinką ir verslo sąlygas atsisakant ūkio subjektų visuomenės sveikatos stebėsenos programos rengimo bei susijusių įstatymų nuostatų. Išnagrinėjus teisės aktus, reglamentuojančius ūkio subjektų stebėseną, prieita prie išvados, kad ūkio subjektų visuomenės sveikatos stebėsena yra netikslinga, nes 2003 m. yra priimtas Lietuvos Respublikos aplinkos ministro įsakymas „Dėl ūkio subjektų aplinkos monitoringo vykdymo tvarkos patvirtinimo“, todėl, siekiant įvertinti ūkio subjekto veiklos poveikį visuomenės sveikatai, galima pasinaudoti ūkio subjekto aplinkos monitoringo rodikliais. 

Neįmanoma nustatyti specifinių aplinkos sveikatos rodiklių, kurie identifikuotų ūkio subjektų poveikį visuomenės sveikatai. Todėl yra naudingiau pasinaudoti ūkio subjektų arba įmonės aplinkos monitoringo rodikliais ir įvertinti ūkio arba įmonės poveikį visuomenės sveikatai. Duomenis apie veikiančius ūkio subjektus renka ir analizuoja savivaldybių visuomenės sveikatos stebėseną vykdančios institucijos pagal bendruosius savivaldybių visuomenės sveikatos stebėsenos nuostatus. Tai jau vyksta. Ir vėlgi tai yra sveikatos apsaugos ministro 2003 m. įsakymas. 

Be to, savivaldybės vykdo visuomenės sveikatos stebėseną siekdamos gauti išsamią informaciją apie savivaldybės visuomenės sveikatos būklę, visuomenės sveikatos rizikos veiksnius, vadovaudamosi savivaldybių skirtomis visuomenės sveikatos stebėsenos atlikimo rekomendacijomis, kurias patvirtino sveikatos ministras 2009 m. vasario 6 d. 

Aiškaus praktinio ir teisinio mechanizmo, kuris leistų Sveikatos apsaugos ministerijai kontroliuoti ir užtikrinti ūkio subjektų, kurie verčiasi ekonomine veikla, keliančia pavojų ar darančia žalą visuomenės sveikatai, visuomenės sveikatos stebėsenos programos vykdymą sukūrimas labai sudėtingas, reikalaujantis išsamių mokslinių tyrimų rezultatų pagrindimo, didelių žmogiškųjų ir finansinių išteklių procesas. Prognozuojamas finansinis žmogiškųjų ir laiko išteklių galimas (…), galimi teisiniai procesai siekiant įrodyti konkretaus ūkio subjekto, kurio veikla neprieštarauja galiojančių teisės aktų reikalavimų (…) neigiamą įtaką visuomenės sveikatos rodiklių pokyčiams. 

Kartu su įstatymo projektu teikiamas antrasis įstatymo projektas, t. y. Lietuvos Respublikos sveikatos sistemos 87 straipsnio pakeitimo projektas, kuris derinamas su mano minėtu Sveikatos stebėsenos (monitoringo) įstatymo daugelio straipsnių pakeitimo projektu. 

PIRMININKĖ. Ačiū ministrui už pateikimą. Jūsų nori paklausti trys Seimo nariai. Pirmasis klausia A. Matulas. O toliau posėdžiui pirmininkauja Seimo Pirmininko pavaduotojas Č. V. Stankevičius.

A. MATULAS (TS-LKDF). Gerbiamasis ministre, 1996–2000 m., o tuo metu man irgi teko vadovauti Seimo Sveikatos reikalų komitetui, komitete buvo priimtas sprendimas, kad tokio įstatymo – Visuomenės sveikatos stebėsenos (monitoringo) įstatymo – apskritai nereikia. Bet kitoje kadencijoje buvo apsispręsta ir toks įstatymas buvo priimtas. Ar jūs galit paaiškinti, ar tam įstatymui įgyvendinti yra skiriamos lėšos, ar realiai jis veikė, ar nemanytumėt, kad išvis tokio įstatymo, kuris iš esmės neveikia, nereikėtų? 

A. ČAPLIKAS (LCSF). Žinot, nebūtų buvęs priimtas įstatymas, galbūt būtų buvę paprasčiau. Šiuo atveju mes šituo žingsniu lyg ir lengvinam ir verslui gyvenimo sąlygas, ir patys, kaip ministerija, traukiamės nuo to vadinamojo subjektyvaus visuomenės sveikatos stebėsenos monitoringo… Kelias, mūsų manymu, yra teisingas – bent jau švelninti. Dabar nedrįstu pasakyti, ar tikrai visą įstatymą dabar galima būtų pripažinti netekus galios, bet svarstydami komitete galim žiūrėti. Aš pritariu, kad iš tikrųjų tame įstatyme yra daug subjektyvizmo faktorių. Kažkas turi įvertinti kažką, ką įvertinti labai sudėtinga. Juoba kad galioja kiti įstatymai, kuriuose aiškiai reglamentuojama tvarka, ir tada atsiranda tas subjektyvusis faktorius, kuris gali turėti įtaką verslui ir netgi konkurencinei aplinkai.

PIRMININKAS (Č. V. STANKEVIČIUS, TS-LKDF). Klausia Seimo narė V. V. Margevičienė.

V. V. MARGEVIČIENĖ (TS-LKDF). Dėkoju. Gerbiamasis ministre, na, man truputėlį sudėtinga, nes jūs pats aiškiai pasakėte ir aiškiai yra parašyta, kad aiškaus praktinio ir teisinio mechanizmo nėra. Visuomenės sveikatos stebėsenos programų sukūrimas yra sudėtingas, reikalaujantis didelių išteklių. Ir sakote, kad jūs tiesiog pasinaudosite įmonių rodikliais, tiesiog lengvinsite verslui gyvenimą. O kaip bus su žmonių sveikata, kaip bus su kitais rodikliais? 

Aš praeitoje kadencijoje rašiau tokį raštą visuomenės sveikatos biurui ir prašiau paaiškinti, kaip vaikų sveikatai gali atsiliepti alus, maišytas su sultimis, nes daug kas tai geria. Aiškaus atsakymo negavau. Kas gali stebėti tokius procesus, kaip dabar, pavyzdžiui, gaminami įvairiausi „miksai“, visi kiti. Tai aišku, kad įmonės savo rodikliais pasakys – taip, tai geras produktas, saldus, skanus. Kaip iš tikrųjų, jeigu mes dabar viską naikiname, nes tai brangu, tai nepatogu, tai sudėtinga, bus su mūsų Lietuvos piliečių sveikata? Ačiū.

A. ČAPLIKAS (LCSF). Aš norėčiau tik patikslinti arba dar kartą pakartoti tai, ką sakiau. Mes atsisakome šios nuostatos, nes ji yra beveik dvigubai dar besidubliuojanti. Jau šiandien yra priimtas aplinkos ministro įsakymas, kur aiškiai yra pasakyta: „Dėl ūkio subjektų aplinkos monitoringo vykdymo tvarkos patvirtinimo“. Tas jau yra vykdoma. Mes atsisakome perteklinės nuostatos, kuri, mūsų manymu, yra subjektyvi ir nelabai efektyviai veikia. Tai tokiu atveju lygiai taip pat galimą poveikį visuomenės sveikatai… mes manome, bus galima pasinaudoti ūkio subjektų aplinkos monitoringo rodikliais. Jie daro tą aplinkos monitoringą. Šis įstatymo pakeitimas kalba ne apie daromą žalą vieno arba kito produkto, bet pats gamybos procesas gali paveikti žmonių sveikatą ar ne. Tai tokiu atveju yra atliekamas aplinkos monitoringas. Ir sveikatos monitoringas gali įeiti į tą dalį, pasinaudoti ta dalimi, kad nereikėtų mums kurti atskiros programos, atskirų priemonių, atskirų žmonių. Ir tai, kiek pabandėme tą padaryti, kaip ir sakė komiteto pirmininkas, tuo labiau (…) apskritai reikia šio įstatymo. Mes einame per švelninimą, atsisakyti reikalavimų, kurių patys nepajėgūs, na, reikia pripažinti atvirai, įvykdyti iki galo.

PIRMININKAS. Klausia Seimo narė V. M. Čigriejienė.

V. M. ČIGRIEJIENĖ (TS-LKDF). Gerbiamasis ministre, mes neseniai įkūrėme visuomenės sveikatos biurus prie savivaldybių. Man atrodo, kaip tik šitie biurai ir atlieka tą funkciją. Dabar visuomenės sveikatos stebėsenos monitoringo rodikliai, na, aš nežinau, ar jie čia… ir kiek tai kainuos biudžetui. Niekas nieko už dyką nedarys. Tai dabar jūs man ir atsakykite į tą klausimą, kam tada reikėjo kurti visuomenės sveikatos biurus?

A. ČAPLIKAS (LCSF). Mes, keisdami šiuos įstatymo straipsnius, kaip jūs gerai pastebėjote, sakome, kad duomenis apie veikiančias įmones, jų veiklą savivaldybės renka ir analizuoja, vykdo visuomenės sveikatos stebėseną institucijos, t. y. biurai, visa tai vyksta. Tai mes dar kartą pasakome, kad iš tikrųjų papildomos perteklinės stebėsenos tikrai nereikia, nes yra brangu ir neefektyvu. Tą daro šiandien sukurtos struktūros ir tą daro, sakykime, savivaldybės. Jeigu grįžtume, kam reikėjo įstatymo. Na, pirmininkas pasakė. Aš nežinau, man sunku vertinti, bet jis buvo priimtas, jis toks yra. Tai mes dabar atsisakome tų nuostatų, kurios, mūsų manymu, yra nereikalingos.

PIRMININKAS. Dėkoju. Dar klausimą… Atsiprašau, jūs atsakėte į visus klausimus. Dėkoju, ministre. Dabar galima kalbėti dėl balsavimo motyvų. Pirmiausia dėl įstatymo Nr. XIP-607. Už yra užsirašęs Seimo narys A. Matulas.

A. MATULAS (TS-LKDF). Gerbiamieji kolegos, aš tik paskaitysiu vieną dabar galiojančio įstatymo straipsnio nuostatą: „Ūkio subjektų visuomenės sveikatos stebėsenos programas rengia, tvirtina ir įgyvendina pats ūkio subjektas, suderinęs su Sveikatos apsaugos ministerijos įgaliota institucija.“ Aš beveik esu įsitikinęs, kad nėra nė vienos tokios šiandien parengtos programos. Ūkio subjektas tokių programų nerengia, netvirtina ir vargu ar kada nors tvirtins. Todėl pritariu, kad tokias įstatymo nuostatas ir apskritai tokius įstatymus, kurie nėra įgyvendinami, neveikia, reikia arba tobulinti, arba išvis naikinti. Be abejo, ten, kur yra įmanoma, reikia verslo sąlygas gerinti. Visuomenės sveikatos tarnybos įvairios institucijos, kaip ir minėjo kolegė V. Margevičienė, visuomenės sveikatos biurai turi galimybių, įvairių svertų įgyvendinti šitas programas ir siekti, kad visuomenė būtų sveikesnė. Taigi siūlau pritarti ir šitam, ir lydinčiam įstatymo projektui, o komitete apsispręsime.

PIRMININKAS. Dėkoju. Prieš užsirašiusi kalbėti V. V. Margevičienė. Prašom.

V. V. MARGEVIČIENĖ (TS-LKDF). Dėkoju posėdžio pirmininkui. Būčiau nekalbėjusi, bet mane paskatino komiteto pirmininkas, kuris perskaitė įstatymo nuostatą. Vadinasi, buvo priimtas įstatymas, mes jo nevykdėme. Atsakingų už tai, kad nevykdėme, nėra. Ir dabar tą nuostatą panaikinkime, nes niekas nevykdo, niekam nereikia, ir panaikinkime. O kam? Iš tikrųjų, kas yra atsakingas už įstatymų vykdymą ir kas apskritai turi tai kontroliuoti? Aš labai norėčiau pamatyti tokią įmonę, kuri nustatytų, kad ji teršia aplinką, kad ji yra pavojinga žmonių sveikatai, ir mes naudosimės tais tyrimais. Aš tikrai dėl to abejoju. Aš manau, buvo priimtas įstatymas ir jį turėjome vykdyti.

PIRMININKAS. Dėkoju. Motyvai už ir prieš dėl įstatymo projekto Nr. XIP-607 pasakyti. Dabar prašau Seimo spręsti, ar pritariame įstatymo projektui Nr. XIP-607. Balsavimas pradedamas. 

Balsavo 71 Seimo narys: už – 61, prieš – 2, susilaikė 8. Įstatymo projektui Nr. XIP-607 pritarta po pateikimo. 

Siūlomas pagrindinis ir vienintelis komitetas – Sveikatos reikalų komitetas. Pritarta. Siūloma projektą svarstyti rudens sesijoje. Pritarta.

Dėl projekto Nr. XIP-608. Čia gali nuomonės skirtis. Ar yra pasisakančių už ir prieš? Nėra. Ar galime pritarti šiam projektui bendru sutarimu po pateikimo? Galima. Pritarta.

Pagrindinis komitetas ir vienintelis komitetas siūlomas Sveikatos reikalų komitetas. Taip pat įstatymo projektą svarstyti siūloma rudens sesijoje. Dėkoju.

Sveikatos sistemos įstatymo 16, 24, 75 straipsnių pakeitimo įstatymo projektas Nr. XP-3211 (pateikimas)

Darbotvarkės 2-6 klausimas – Sveikatos sistemos įstatymo 16, 24 ir 75 straipsnių pakeitimo įstatymo projektas Nr. XP-3211. Pranešėja V. V. Margevičienė.

V. V. MARGEVIČIENĖ (TS-LKDF). Dėkoju posėdžio pirmininkui. Gerbiamieji kolegos, Sveikatos sistemos įstatymo 16, 24 ir 75 straipsnių įstatymo pakeitimo įstatymo projektą teikiau praeitų metų birželio 25 d. Jo esmė ir pagrindinis tikslas yra sudaryti galimybę asociacijoms gauti įstaigos asmens sveikatos priežiūros licenciją, žinoma, jeigu ta asociacija atitinka keliamus reikalavimus. Rėmiausi tuo, kad iš tikrųjų Lietuvoje yra ir „Caritas“, ir Lietuvos Raudonasis Kryžius, kuris atlieka labai didelius darbus, lanko neįgalius žmones namuose, atlieka pirminės sveikatos priežiūros kai kurias procedūras, dėl to teikiau šį įstatymo projektą.

Dabar matau, kad yra pateiktas ir kitas, ministerijos parengtas išsamesnis, platesnis. Bet jeigu jūs pritarsite, manau, kad komitetas galės sujungti į vieną. Dėkoju.

PIRMININKAS. Dėkoju. Jūsų paklausti užsirašė keturi Seimo nariai. Pirmasis klausia Seimo narys E. Pupinis 

E. PUPINIS (TS-LKDF). Ačiū. Aš kaip tik norėjau paklausti apie tai, kad yra pateiktas ministerijos įstatymo projektas, kaip tik jie siūlo formuluoti juridinį asmenį. 

V. V. MARGEVIČIENĖ (TS-LKDF). Taip. 

E. PUPINIS (TS-LKDF). Bet aš norėčiau tą patį, ar visi juridiniai asmenys pretenduos į Ligonių kasos pinigus? Ačiū. 

V. V. MARGEVIČIENĖ (TS-LKDF). Gerbiamasis Seimo nary, aš apie tai ir kalbu, kad tam, kad būtų gauta licencija, reikia atitikti keliamus reikalavimus. Vadinasi, ir tas žmogus turės turėti atitinkamą išsilavinimą ir pats turėti licenciją, pavyzdžiui, slaugytojos ar slaugytojos padėjėjos. Tai yra sudėtinga procedūra, tai nėra taip paprasta. 

PIRMININKAS. Klausia Seimo narys J. Juozapaitis. 

J. JUOZAPAITIS (LSDPF). Ačiū. Gerbiama pranešėja, ar tokios visuomeninės organizacijos bus pajėgios gauti licenciją įstaigų asmens sveikatos priežiūrai?

V. V. MARGEVIČIENĖ (TS-LKDF). Taip, tikrai. 

J. JUOZAPAITIS (LSDPF). Ar neužtenka, kad tie darbuotojai turėtų licencijas bendros praktikos, sakykim, slaugytojos licenciją? Vienas, du, trys, penki darbuotojai, ir gal užtenka, lengviau truputį? 

V. V. MARGEVIČIENĖ (TS-LKDF). Tikrai taip, ir pajėgūs, ir galėtų gauti, ir tą darbą atlieka, tiktai nebuvo įteisinta. O kadangi ta veikla yra licencijuojama, todėl reikia ir čia… Tiesiog turi būti tvarka.

PIRMININKAS. Klausia Seimo narys A. Dumčius.

A. DUMČIUS (TS-LKDF). Dėkui. Gerbiamoji pranešėja, tai žinome, kad Raudonojo Kryžiaus ir kitos, minėtos čia, „Caritas“, atlikdavo minimalias paslaugas namuose. Tai ką jie licencijų neturėjo iki šiol? Tai kuo remdamiesi galėjo atlikti sveikatos priežiūros paslaugas? Kuo remdamiesi?

V. V. MARGEVIČIENĖ (TS-LKDF). Jie, kaip slaugytojai, turėjo išsilavinimą ir darbą atitinkantį dokumentą. O dabar, kadangi viskas yra licencijuota veikla, tai, kaip sakiau, reikia įteisinti oficialiai. 

PIRMININKAS. Klausia Seimo narė V. M. Čigriejienė. 

V. M. ČIGRIEJIENĖ (TS-LKDF). Gerbiama pranešėja, sveikatos priežiūros paslaugoms dabar yra teikiama ypatinga reikšmė ir keliami tokie reikalavimai. Todėl aš manau, kad daug… Likviduojami akušeriniai stacionarai, jeigu akušerės pereis į bendrosios praktikos slaugytojas, tai jos galbūt galės gauti licenciją, bet kita kategorija žmonių, aš abejoju, ar sugebės gauti licenciją dėl savo praktinių įgūdžių, tai namuose ne visuomet mes galime atlikti taip, kaip norime, nes tam nėra absoliučių sąlygų.

V. V. MARGEVIČIENĖ (TS-LKDF). Dėkoju už klausimą. Aš noriu pasakyti, kad dabar, esant sunkmečiui, daugelis medicinos įstaigų atsisako slaugytojų paslaugų. Dar yra nemažai slaugytojų, kurios jau yra pensinio amžiaus ir norėtų toliau dirbti. O dėl darbo visuomeninėse organizacijose, tai tikrai manau, kad valstybės prioritetas yra stiprinti visuomenines organizacijas. Tai ir pigiau, ir paprasčiau, ir tos moterys galėtų daugiau padėti tiems žmonėms, kurie šiandien yra namuose ir kuriems reikalinga slauga.

PIRMININKAS. Dėkojame pranešėjai už projekto pateikimą, taip pat už atsakymus į klausimus. Dėl motyvų už kalbėti užsirašė Seimo narys A. Matulas. Prašau.

A. MATULAS (TS-LKDF). Gerbiamieji kolegos, aš noriu paaiškinti, kad tradiciškai Raudonojo Kryžiaus organizacija ir „Caritas“ kitose šalyse vykdo ambulatorinę slaugą labdaros pagrindu. Šiandien tokios veiklos jie vykdyti lyg ir negalėtų. Todėl reikėtų pritarti įstatymo projektui ir suteikti jiems teisę vykdyti tokią labdaringą… užsiimti tokia labdaringa veikla, kaip ambulatorinė slauga. Bet šitos paslaugos nėra ir neturi būti, ir neturės būti finansuojamos iš ligonių kasų.

PIRMININKAS. Kalbėti prieš neužsirašė niekas, todėl klausiu Seimo: ar galime pritarti šio įstatymo projektui po pateikimo bendru sutarimu? Siūloma balsuoti. Skelbiu balsavimo pradžią. Kas pritaria įstatymo projektui, balsuoja už, kas yra kitokios nuomonės, balsuoja kitaip. 

Balavo 60 Seimo narių. Už – 58, 2 susilaikė, prieš nebuvo nė vieno. Įstatymo projektui po pateikimo pritarta. Siūlomas pagrindinis komitetas – Sveikatos reikalų komitetas, papildomo komiteto nesiūloma. Siūloma įstatymo projektą svarstyti rudens sesijoje. Prieštaravimų nėra. Tokiam sprendimui Seimas pritarė.

Baudžiamojo kodekso 225, 226 ir 228 straipsnių pakeitimo ir papildymo įstatymo projektas Nr. XP-3256. Valstybės tarnybos įstatymo papildymo 31 straipsniu, 9, 29, 30, 44 ir 50 straipsnių pakeitimo ir papildymo įstatymo projektas Nr. XP-3257 (pateikimas)

Kitas darbotvarkės klausimas yra du projektai, mūsų darbotvarkėje pažymėti numeriu 2-7a ir 2-7b. Pirmasis – Baudžiamojo kodekso 225, 226 ir 228 straipsnių pakeitimo ir papildymo įstatymo projektas, o antrasis projektas yra Valstybės tarnybos įstatymo papildymo 31 straipsniu, 9, 29, 30, 44 ir 50 straipsnių pakeitimo ir papildymo įstatymo projektas. Pranešėjas – ministras ir Seimo narys J. Dagys. Pateikimas. 

R. J. DAGYS (TS-LKDF). Gerbiamieji kolegos, šį įstatymą dar teikiu iš praeities laikų, iš praėjusios Seimo kadencijos. Praėjusioje kadencijoje buvo sudaryta Seimo valdybos darbo grupė, kuri turėjo išnagrinėti senaties termino taikymo problematiką korupcinio pobūdžio bylose. Darbo grupė darbo metu pateikė šiek tiek platesnius siūlymus, nes buvo susidurta su platesnėm problemom, negu buvo suformuluotos darbo grupei dėl konkrečios paskirties. Ir padarinys – darbo grupė pateikė Baudžiamojo kodekso trijų straipsnių pakeitimo ir papildymo įstatymo projektą ir Valstybės tarnybos įstatymo tam tikrų straipsnių pakeitimo projektus. Jie yra tarpusavyje susiję. Aš pradėsiu nuo Baudžiamojo kodekso, o po to turbūt atskirai pristatysiu Valstybės tarnybos įstatymo projektą. 

Iš teikėjų šiuo metu Seime yra ponia V. Baltraitienė, atrodo, daugiau teikėjų neliko. Manau, kad mes turėtume priimti šitas įstatymo pataisas. Baudžiamojo kodekso straipsnio pakeitimai yra susiję su tuo, kad darbo grupė ieškojo sprendimų, kaip būtų galima pailginti senaties terminus korupcinio pobūdžio bylose. Problema yra gana aštri, nes, kaip žinome, korupcinės bylos kartais reikalauja labai didelių tyrimų, didelės dokumentacijos nagrinėjimo, taip pat užtrunka ekspertizė. Kartais ta ekspertizė yra susijusi su kitų valstybių pagalbos sutartimis ir panašiai. 

Todėl po ilgų diskusijų darbo grupė vis dėlto pasiūlė eiti tokiu keliu, kad būtų pakelta kvalifikacija korupcinio pobūdžio bylom nuo apysunkių į sunkius, kartu visi tyrimo terminai pailgėtų ir kartu būtų pasiektas dar vienas tikslas – korupcinio pobūdžio bylos būtų siūlomos vertinti kaip sunkūs nusikaltimai. Projekto 1 straipsnyje mes siūlome padidinti laisvės atėmimo bausmės terminus, atisakyti neefektyvių bausmių bei papildomai numatyti alternatyvias bausmes. Įvedamos naujos formuluotės, kad už kyšininkavimą būtų galima bausti bauda arba areštu, kas anksčiau buvo nenumatyta, arba laisvės atėmimu iki penkerių metų pagal 225 straipsnio 1 dalies numatytas veikas. Pagal 2 dalį šis nusikaltimas būtų priskiriamas prie sunkių nusikaltimų ir apkaltinama, nuosprendžio priėmimo senaties terminas pailgėtų iki 10 metų. Ir 3 dalyje siūloma dabartinę kvalifikaciją sugriežtinti ir bausti laisvės atėmimu nuo 3 iki 9 metų. Taip pat 226 straipsnio 2 dalyje siūloma atsisakyti už tarpininkavimo, kyšininkavimo numatyto vertinamojo nusikaltimo sudėties požymio… nedidelės vertės kyšis, tai buvo iki šiol neapibrėžta ir jo traktavimas nebuvo iki galo aiškus, ir įvesti kitą kategoriją susiejant su konkrečia verte, t. y. nedidelis kyšis yra mažesnis nei vienas MGL, viena minimali išmoka, kuri šiuo metu yra 800 Lt. Iš esmės šioje dalyje yra tokie siūlymai. Ačiū. Laukiu klausimų.

PIRMININKAS. Jūs baigėte abiejų projektų pristatymą, taip?

R. J. DAGYS (TS-LKDF). Taip.

PIRMININKAS. Jūsų paklausti yra užsirašę septyni Seimo nariai. Pirmasis klausia Seimo narys B. Pauža. Nėra. Klausia Seimo narys A. Sysas. Nėra salėje. Klausia Seimo narys A. Dumbrava. 

A. DUMBRAVA (TTF). Dėkoju, pirmininke. Ačiū. Gerbiamasis pranešėjau, čia galbūt jau specialistai truputį žiūrėjo tas nuostatas, tačiau toks punktas: „Valstybės tarnautojas ar jam prilygintas asmuo, netiesiogiai pažadėjęs ar susitaręs priimti kyšį“. Kaip jums tas tekstas „netiesiogiai pažadėjęs“? Ar mes galime tuos dalykus išgryninti, tarkim, kad čia bus korupcijos požymių?

R. J. DAGYS (TS-LKDF). Šiuo atveju aš nebūčiau pats geriausias specialistas teisininkas, bet šita formuluotė teisės ekspertų yra įvertinta kaip nekelianti didelės kokios nors problemos, tas netiesioginis pažadėjimas ir dabar yra kaip tokia galimybė numatyta. Jeigu būtų rastos kokios nors kitos formuluotės, galbūt būtų galima ir kitas svarstyti. Dažniausiai tas siūlomas kyšis nebūna taip konkrečiai išvardijamas. Būna visokių metaforų, epitetų ir panašiai, bet jeigu iš konteksto aišku ir iš kitų įrodymų aišku, kad tai yra aiškiai susiję su kyšio davimu, tuomet tai traktuojama kaip kyšio žadėjimas.

PIRMININKAS. Klausia Seimo narė D. Bekintienė.

D. BEKINTIENĖ (TS-LKDF). Ačiū. Gerbiamasis kolega, aš pritariu šitiems dviem įstatymų projektams, bet vis dėlto man kyla tokia mintis, kad mes einame griežtinimo keliu ir tikimės sumažinti korupciją šitose srityse. Kolegė Seimo narė teikė projektus dar griežtesnių nuobaudų reikalaudama. Ar jums teko pasidomėti, kaip kitose Europos valstybėse, kokiu keliu einama – griežtinimo ar prevencinių priemonių, auklėjimo ar kitu keliu? Ar galėtumėte atsakyti man į šį klausimą, kad tas abejones išblaškytumėte visiškai?

R. J. DAGYS (TS-LKDF). Iš tikrųjų einama abiem keliais. Vienu keliu negalime eiti, vien tiktai bausmės kyšininkavimo niekaip nesutramdo. Prevencinės priemonės yra pakankamai svarbios, netgi neaišku, kuri svarbesnė iš esmės. Bet šiuo atveju mes nagrinėjame esamą teisminę praktiką. Antikorupcijos komisijoje yra apibendrinta Romerio universiteto medžiaga apie visas korupcines bylas, kokios yra Lietuvoje buvę. Galite pasiskaityti, tai yra trileris, kaip mūsų teisinė sistema, skirtingi teismai visiškai priešingai traktuoja tuos pačius atvejus, absoliučiai priešingai. Nėra jokios nusistovėjusios praktikos, nėra jokios tradicijos. Ir čia mes mėginame kai kurias sąvokas… įvesti didesnę tvarką ir supratimą. Kita vertus, valstybės tarnyboje lygiai taip pat, kitame pakete yra nuostatos, kurios tikslina, tobulina dabartinę tvarką. Iš tikrųjų čia darbo daug, ir kokias Seimo nariai turės iniciatyvas, čia tikrai dar reikės daug dirbti. Mes pasiūlėme tuos dalykus, kuriuos, mūsų galva, reikia kuo greičiau padaryti, nes senaties termino klausimai yra labai svarbūs. Daugelis skandalingų bylų gali greitai numirti dėl senaties termino.

PIRMININKAS. Klausia Seimo narys… 

R. J. DAGYS (TS-LKDF). Kur yra milijoniniai…

PIRMININKAS. Atsiprašau.

R. J. DAGYS (TS-LKDF). …milijoninė žala ir kvalifikacija būtų labai didelė.

PIRMININKAS. Klausia Seimo narys G. Navaitis.

G. NAVAITIS (LSF). Dėkoju, posėdžio pirmininke. Gerbiamasis pranešėjau, 26 straipsnyje yra vartojama tokia sąvoka: „tikėtina įtaka“. Kyla abejonių, ar kas gali ir kokiu būdu galima apibūdinti tikimybę. Kokio lygio tikimybė būtų pripažinta kaip sukelianti atsakomybę? Gal galėtumėte išsklaidyti mano abejones dėl šios sąvokos vartojimo?

R. J. DAGYS (TS-LKDF). Jeigu aš neklystu, ta „tikėtina įtaka“ ir dabar egzistuoja. Atrodo, nieko naujo neišradome šiuo atveju, tiktai tiksliname. Jeigu kalbame apie 26 straipsnį, mes 26 straipsnyje tiktai apibrėžiame, kas yra tas mažas kyšis, o „tikėtina įtaka“ ir dabar, man atrodo, egzistuoja, jeigu žiūrėtume visą Baudžiamąjį kodeksą. Jeigu kas nors galėtų tiksliau apibrėžti tokią sąvoką, nors tai nebuvo šiuo atveju mūsų tyrimo, tobulinimo objektas, tai būtų labai gerai. Kaip minėjau, praktika yra labai prasta. Vienam bus „tikėtina įtaka“, kitam atrodys visiškai nekaltas žaidimas. Taip iš tikrųjų yra. Bet čia reikėtų gal platesnės diskusijos ir specialistų vertinimo. Mes tiesiog nekėlėme šitos problemos. Darbo grupė truputį siauriau dirbo, negu jūs klausiat.

PIRMININKAS. Klausia Seimo narė V. M. Čigriejienė.

V. M. ČIGRIEJIENĖ (TS-LKDF). Gerbiamasis ministre, jūs praeitą kadenciją buvote Antikorupcijos komisijos pirmininkas. Sakykite, kiek per jūsų kadenciją jūs susidūrėte su korupcinėmis bylomis, kurios prilygsta sunkiam nusikaltimui? Ir sakykite, kas buvo padaryta teisinėje sistemoje? Galbūt mūsų teismai yra nekvalifikuoti? Ir jeigu turi gerą advokatą, tai yra privilegija, ir visos tos bylos patiria fiasko, ir niekas nenuvedama iki galo. Tą sritį tas jūsų įstatymas galėtų sutvarkyti ir pasipildytų tada valstybės biudžetas. Kaip jūs manote?

R. J. DAGYS (TS-LKDF). Šiuo įstatymo pakeitimu mes tiesiog palengviname procesą, kad būtų galima užbaigti tas rezonansines bylas, kurias minėjau, yra galimi milijoniniai ieškiniai, ir kad tas senaties terminas nesukaktų, o tokia grėsmė dabar yra. Apskritai pasipriešinimas tokiam sugriežtinimui buvo jaučiamas, man atrodo, visais laikais. Ir šitos pataisos teikiamos tiktai šioje kadencijoje, nors parengtos gerokai anksčiau. Turbūt entuziasto daug šios pataisos nesukelia. Tai aš tiek galiu konstatuoti. O tokių didelių galimų ieškinių yra ir Seimo komisija nustačiusi. Bet tos bylos iki šiol dar nėra ištirtos, todėl aš negaliu iš Seimo tribūnos komentuoti, ar ten yra kokia nusikaltimo sudėtis, apkaltintų spaudimu teismui. 

PIRMININKAS. Paskutinis klausimas.

R. J. DAGYS (TS-LKDF). Deja, tokių bylų nedaug.

PIRMININKAS. Seimo narė V. V. Margevičienė. Prašau.

V. V. MARGEVIČIENĖ (TS-LKDF). Dėkoju. Gerbiamasis ministre, labai gerai, sveikinu, labai geros pataisos, bet ar jų mes negalėtume perkelti į mūsų socialinę aplinką? Jūs žinote, kad yra labai daug, ir nepilnamečių tyrėjai yra nustatę, skyrę tėvams baudas 100 Lt, ir nieko nereiškia, ir jie tuos 100 Lt numeta ir važiuoja toliau brangiom mašinom, o vaikai valkatauja. Kitiems 100 Lt yra labai dideli pinigai, jie niekada negali sumokėti tų pinigų. Tai ar nebūtų galima sugalvoti tokiems tėvams, remiantis Baudžiamuoju kodeksu, kad jie galėtų atidirbti viešuosius darbus, kad jie galėtų eiti į kokią nors tėvų mokyklą priverstinai, na, tai galbūt iš tikrųjų pagerintų vaikų situaciją Lietuvoje. Ačiū. 

R. J. DAGYS (TS-LKDF). Ačiū už klausimą, bet mes kalbame apie Baudžiamąjį kodeksą. Jame mes kalbame apie metus, o ne kiek siūlome griežtinti bausmes, kurios susijusios su laisvės atėmimu, kartu pakeldami ir kvalifikavimą dėl padarytos žalos. Nelabai kalbama apie kitokias alternatyvas. Bet iš principo, aišku, svarstytina idėja, kad žmogus galėtų atidirbti už savo nusikaltimus, ne tik atsėdėti arba susimokėti, bet šiuo atveju būtų ne Baudžiamojo kodekso straipsnis. 

PIRMININKAS. Dėkoju pranešėjui už įstatymo pateikimą ir atsakymus į klausimus. Nors projektai 2-7a ir 2-7b buvo susiję, tačiau pirmojo klausimo pristatymas baigtas. Dabar iš karto galite pristatyti ir antrąjį projektą kaip susijusius, bet dėl jo bus atskirai klausimai ir sprendimai bus atskiri. 

R. J. DAGYS (TS-LKDF). Gerbiamieji kolegos, projektai yra susiję, ir Valstybės tarnybos įstatymo papildymų yra daug daugiau. Jų esmė yra tai… Pagrindinė problema buvo tai, kad mes matėme, kad valstybės tarnyboje galima labai lengvai išvengti nusižengimų… kokių nors tarnybinių nuobaudų. Pavyzdžiui, iš karto, pasitraukus, išėjus iš darbo, bylos buvo nutraukiamos iš esmės, nes žmogus neturi darbo santykių. Turėjome kuriozinių dalykų, netgi atvejų, kai žmogus, padaręs nusižengimą, išeina iš darbo, teismas priima sprendimą. Kadangi jo nėra darbe, tarnybinio nusižengimo kaip ir nėra. Po to, kai priimamas sprendimas, jis sugrįžta į tą patį darbą ir toliau sėkmingai tęsia tarnybą. Iki tokių kuriozų buvo prieita. 

Todėl projekto tikslas yra užkirsti kelią valstybės tarnautojams, padariusiems šiurkščius pažeidimus… neleisti jam išvengti tarnybinės atsakomybės, pratęsti nuobaudos už padarytą tarnybinį nusižengimą skyrimo terminą iki 1 metų bei nustatyti valstybės tarnautojo, dėl kurio pradėtas tarnybinio nusižengimo tyrimas, atsistatydinimo iš valstybės tarnybos savo noru tvarką, taip pat apibrėžti valstybės tarnautojo nepriekaištingos reputacijos sąvoką, kas nebuvo padaryta. 

Šiuo metu valstybės tarnautojas negali būti priimtas į valstybės tarnautojo pareigas po trejų metų nuo atleidimo iš pareigų dienos. Tai yra abstrakti frazė, daugiau… Didesnės praktikos šiuo klausimu nelabai yra, nes labai lengvai galima to išvengti. Tačiau teisės aktuose nėra nustatyta apribojimų valstybės tarnautojui būti atleistam arba perkeltam į kitas pareigas tuo atveju, kai jo atžvilgiu nėra baigta tarnybinio nusižengimo tyrimo procedūra. Nuobauda valstybės tarnautojui turi būti paskirta ne vėliau kaip per mėnesį, o dažniausiai visokios nelabai geros šunybės išaiškėja vėliau, ne po vieno mėnesio, ir praktiškai tos nuobaudos jau negali skirti, jeigu praleidai terminą. Nėra reglamentuojami atvejai, kai vyksta administracinio teisės pažeidimo teisena, taip pat numatytas 6 mėnesių nuo prasižengimo dienos tarnybinės nuobaudos skyrimo terminas, kaip rodo praktika, yra per trumpas. Nėra numatyta Valstybės tarnautojų registre… nėra kaupiami duomenys apie asmenis, atleistus iš valstybės tarnautojo pareigų už nusižengimus. Praktiškai, priimdami į tarnybą, mes neturime tokių duomenų, nėra prievolės jų fiksuoti, ir mes kalbame apie bendrą valstybės tarnybą. 

Taigi siūloma šituos atvejus taisyti ir pagal numatomą… papildyti straipsniais, kuriuose nurodomi atvejai, kai asmuo laikomas nepriekaištingos reputacijos. Siūlomas tarpinės nuobaudos skyrimas, perkėlimas į kitas pareigas, nes būdavo arba kaltas, arba nekaltas ir jokių tarpinių nusižengimų. Tai sudaro situaciją, kad tas nusižengimas, jeigu nėra labai šiurkštus… Praktiškai jis išvengia bet kokios bausmės, nes didžiausia bausmė yra per švelni, o tarpinių bausmių nėra. 

Taip pat mes siūlome pratęsti tarnybinio nusižengimo tyrimo terminą iki metų laiko. Siūloma reglamentuoti atvejus, kai baudžiamojoje ar kokioje nors kitoje byloje yra pateikiami kaltinimai, bet žmogui baudžiamoji byla neiškeliama, nes baudžiamajai bylai, t. y. laisvės atėmimui, argumentų neužtenka, bet toje byloje yra pakankamai medžiagos, už kurią būtų galima skirti ne vieną nuobaudą, už tarnybinį nusižengimą nuobaudą. To iki šiol padaryti nebuvo galima. Praktiškai tas žmogus galėjo išvengti bausmės, prašydamas sugriežtinti savo kvalifikavimą, o to kvalifikavimo neįrodžius, visi kiti nusižengimai automatiškai būdavo „nuplaunami“. 

Taigi visos šitos ydos mėginamos ištaisyti mūsų teikiamame Valstybės tarnybos įstatyme. Svarbiausia, kad žmogus neišvengtų atsakomybės už savo padarytą veiklą, ir tyrimas būtų tęsiamas nepriklausomai nuo to, ar jis išėjo iš tarnybos, ar neišėjo iš tarnybos. Yra tam tikri terminai, atitinkantys protingumo ribas… „uždėtas“ vienas mėnuo, bet jis negalėtų pabėgti iš tarnybos, norėdamas išvengti bausmės. Ačiū. 

PIRMININKAS. Dėkoju, ministre. Jūsų paklausti nori 4 Seimo nariai. Pirmasis – A. Sysas. Jo nėra salėje. Klausia Seimo narys J. Juozapaitis. 

J. JUOZAPAITIS (LSDPF). Ačiū, posėdžio pirmininke. Gerbiamasis pranešėjau, kaip nustatyti, ar nepriekaištingos reputacijos asmuo, kai piktnaudžiauja alkoholiu? Kiek jis per dieną turi išgerti ar kaip nors narkotinių, toksinių ar psichotropinių medžiagų? Kas tai nustatys, kad jis išgėrinėja? 

R. J. DAGYS (TS-LKDF). Ir dabar yra tokie patys reikalavimai nepriekaištingos reputacijos asmenims, tik jie nebuvo taikomi. Nebuvo atskirai išskirti, už kuriuos galima būtų įvertinti jo kaip tarnybinės… tam tikrą veiką. Buvo tie patys nepriekaištingos reputacijos reikalavimai, kai reikėjo užimti kokias nors pareigas. Mes nieko naujo šituo atveju nesugalvojome, tiesiog perkėlėme egzistuojančias normas ir praktiką. Bet iš kitos pusės, nustatymas, ar jis buvo apsvaigęs darbe, ar nebuvo, yra fiksuojamas pagal mūsų darbo įstatymus labai… ganėtinai aiškiai. Ir jeigu jau bus vieną kartą užfiksuota, kad neblaivus darbe, tai yra dėmė tavo biografijoje. Yra Darbo ir inspekcija ir kiti dalykai… Tai nustatoma, čia nėra didelė problema. 

PIRMININKAS. Klausia Seimo narė V. M. Čigriejienė. 

V. M. ČIGRIEJIENĖ (TS-LKDF). Gerbiamasis ministre, džiaugiuosi tuo Valstybės tarnybos įstatymu, kad vis dėlto galų gale neišvengs atsakomybės tie, kurie galėjo pabėgti, padarę kažkokią veiką. Prašom pasakyti, kas kontroliuos tai? Ar bus kažkokia kontrolė? Suprantate, galima viską padaryti Lietuvoje. 

R. J. DAGYS (TS-LKDF). Kontrolė yra bendra sistema. Visa atsakomybė, be specialiųjų tarnybų, kurios tuo užsiima, yra pačiam darbdaviui, tai yra valstybei, jeigu tai yra valstybės tarnautojai. Įstaigos vadovas turi tuos dalykus prižiūrėti. Priėmus šitą įstatymą, jis negalės pasakyti tokios frazės, dviejų frazių, kad aš jau nieko negaliu padaryti, mano įstaigoje tas darbuotojas nedirba. Antras dalykas, jis negalės pasakyti taip, kad jeigu jo į kalėjimą nepasodino, vadinasi, šitas darbuotojas yra sąžiningas. To mes ir norėjome pasiekti. Dabar jis vis tiek bus priverstas įvertinti darbuotoją dėl jo padaryto nusižengimo, jo prievolė bus. 

PIRMININKAS. Klausia Seimo narys L. Sabutis. 

L. SABUTIS (TS-LKDF). Ačiū. Šiaip žinau, kad yra rengiama apskritai nauja Valstybės tarnybos įstatymo redakcija. Žinoma, gal ir šie siūlymai tam tikra prasme atsispindėtų, bet aš norėčiau patikslinti kai kuriuos, kadangi jūs rengėte projektą, niuansus, pavyzdžiui, dėl 29 straipsnio. Ten yra 8 dalys, teisingiau, 2 dalys, 8 punktas, kai kalbame apie šiurkštų tarnybinį nusižengimą. Dabar šiuo atveju 8 lieka tas, kad kiti nusižengimai – šiurkščiai nusižengiama valstybės tarnautojų pareigoms. Kokie tie kiti nusižengimai? Ar neturėtų būti įvardijami šiame straipsnyje, o ne paliekama neapibrėžta „kiti“. Tai yra viena. Tuo labiau kad jūs taisote 3 punktą, jog net atleistas nuo baudžiamosios atsakomybės ar bausmės taip pat turi būti vertintinas kaip šiurkščiai pažeidęs tarnybos drausmę arba padaręs šiurkštų tarnybinį nusižengimą. Kaip šitie dalykai galėtų būti įstatymo leidėjo sukonkretinti? Ačiū.

R. J. DAGYS (TS-LKDF). Iš tikrųjų jūsų klausimas, labai ačiū už klausimą, yra diskutuotinas. Ar nepakaktų tų septynių normų, kurios yra? Čia vėlgi turbūt perkelta automatiškai norma, kuri galioja kituose įstatymuose, bet dėl jos tikrai galima būtų diskutuoti, ji nėra perteklinė šiuo atveju. 

PIRMININKAS. Dėkoju pranešėjui. Jūs atsakėte į visus klausimus. 

Gerbiamieji Seimo nariai, dabar kviesčiau grįžti prie projekto Nr. XP-3256, pateikto Baudžiamojo kodekso atitinkamų straipsnių pakeitimo ir papildymo įstatymo projekto, kuris buvo pateiktas anksčiau, ir buvo atsakyta į klausimus. Galima pasakyti motyvus dėl pritarimo ar nepritarimo šiam įstatymo projektui. Yra užsirašęs Seimo narys V. Matuzas pasisakyti už. Prašom.

V. MATUZAS (TS-LKDF). Ačiū, gerbiamasis posėdžio pirmininke. Iš tikrųjų smagu, kad galų gale tokie projektai pasiekia Seimą. Aišku, galima būtų diskutuoti, ar tai yra pati efektyviausia priemonė – bausmių didinimas, kad būtų sumažintas korupcijos lygį Lietuvoje. Yra valstybių, kur anaiptol ne per bausmes, o tiesiog per žmonių, valdininkų ateitį kuriama ne korupcinė visuomenė. Kadangi mes einame tuo keliu, aš tik sveikinčiau tokį ir siūlyčiau balsuoti už. Tačiau noriu kalbėti ir kaip Biudžeto ir finansų komiteto pirmininko pavaduotojas. Norėčiau, pone pirmininke, prašyti, kad šie du įstatymų projektai, tiek 7-a, tiek 7-b, nebūtų siūlomi svarstyti Biudžeto ir finansų komitete, nes aš tikrai nematau, dėl ko jie turėtų būti svarstomi Biudžeto ir finansų komitete. Nejaugi mes ten turėsime nustatyti, kiek metų bausmė arba kokio dydžio kyšis. Tai prašyčiau atsižvelgti į mano prašymą. Aš dabar kalbu Biudžeto ir finansų komiteto pirmininko vardu. 

PIRMININKAS. Dėkoju. Niekas nėra užsirašęs kalbėti dėl motyvų prieš pritarimą šiam įstatymo projektui. Siūlau Seimui balsuoti dėl pritarimo ar nepritarimo įstatymo projektui Nr. XP-3256, kuris buvo pristatytas anksčiau. Motyvai už pasakyti, prieš nebuvo. Balsavimas vyksta. 

Balsavo 65 Seimo nariai. Už balsavo 61, prieš nė vienas, susilaikė 4. Įstatymo projektui Nr. XP-3256 po pateikimo pritarta. Siūlomas pagrindinis komitetas – Teisės ir teisėtvarkos komitetas. Nėra dėl to pasisakymų. Papildomi komitetai buvo pasiūlyti trys, tačiau Biudžeto ir finansų komiteto pavaduotojas siūlo išbraukti Biudžeto ir finansų komitetą. Tai pirmiausia klausiu, ar Seimas sutinka su Biudžeto ir finansų komiteto pirmininko pavaduotojo pasiūlymu? Taip, pritarta. Taigi papildomi komitetai lieka tie, kuriuos pasiūlė Seniūnų sueiga, – Socialinių reikalų ir darbo komitetas ir Nacionalinio saugumo ir gynybos komitetas. Ar Seimas sutinka? Taip, pritarta. (Balsai salėje) Reikia balsuoti. Todėl prašau balsuoti dėl pasiūlytųjų papildomų komitetų: Socialinių reikalų ir darbo ir Nacionalinio saugumo ir gynybos komitetų. Nes dėl pagrindinio komiteto buvo sutarta. 

Balsavus 62 Seimo nariams, už – 52, prieš – 1 ir susilaikius 9, Seimas pritarė, kad papildomais komitetais taptų Socialinių reikalų ir darbo komitetas ir Nacionalinio saugumo ir gynybos komitetas. Projektą siūloma svarstyti rudens sesijoje. Dėl to nėra prieštaravimų? Nėra. Pritarta.

Dabar turėtume priimti sprendimą dėl pateikto projekto Nr. XP-3257 – Valstybės tarnybos įstatymo papildymo 31 straipsniu ir kitų keturių straipsnių pakeitimo ir papildymo įstatymo projekto. Prašom Seimą balsuoti dėl pritarimo ar nepritarimo pateiktajam įstatymo projektui.

Balsavo 65 Seimo nariai. Už – 60, prieš nė vieno, susilaikė 5. Valstybės tarnybos įstatymo papildymo ir pakeitimo atitinkamų straipsnių projektui Seimas pritarė. Pagrindiniu komitetu siūlomas Valstybės valdymo ir savivaldybių komitetas. Nėra dėl to prieštaravimų? Nėra. Pritarta. Papildomu komitetu siūlomas Socialinių reikalų ir darbo komitetas. Ar yra dėl to prieštaravimų ar nuomonių? Nėra. Pritarta. Taip pat papildomu komitetu siūlomas Teisės ir teisėtvarkos komitetas. Pritarta. Ir Nacionalinio saugumo ir gynybos komitetas, kaip papildomas komitetas? (Balsai salėje) Prašom. Gerbiamasis Sabutis prieštarauja? Prašom pasakyti savo nuomonę. Atsiprašau.

L. SABUTIS (TS-LKDF). Aš mačiau, kokios čia svarbos pataisos, kad reikėtų Nacionalinio saugumo ir gynybos komiteto dar išvados. Užtenka Teisės ir teisėtvarkos ir Socialinių reikalų ir darbo komitetų. 

PIRMININKAS. Ar Seimas sutinka su tuo, kad Nacionalinio saugumo ir gynybos komitetas nebūtų skiriamas papildomu komitetu? Pritarta. Šį komitetą išbraukiame iš papildomų komitetų sąrašo. Ir papildomas klausimas – Biudžeto ir finansų komiteto pirmininko pavaduotojas taip pat siūlė šio komiteto neskirti papildomu komitetu. Seimas pritaria? Pritarta.

Projektą siūloma taip pat svarstyt rudens sesijoje. Šis darbotvarkės klausimas yra apsvarstytas ir sprendimai priimti.

Baudžiamojo kodekso 60 straipsnio papildymo ir 225, 226, 227, 228, 2281 ir 229 straipsnių pakeitimo įstatymo projektas Nr. XIP-612(3) (pateikimas)

Kitas darbotvarkės klausimas 2-8, projekto Nr. XIP-612(3). Baudžiamojo kodekso 60 straipsnio papildymo ir 225, 226, 227, 228, 2281 ir 229 straipsnių pakeitimo įstatymo projektas. Pranešėja – Seimo narė A. Bilotaitė. Pateikimas. 

A. BILOTAITĖ (TS-LKDF). Ačiū, gerbiamasis pirmininke. Gerbiamieji kolegos, aš manau, kad visi jūs sutiksit su tuo, kad korupcija šiandieną yra liga, kurią tikrai reikia gydyti ne žodžiais, bet imtis iš tikrųjų veiksmų. Nes, kaip žinote, pagal „Transparency international“ atliktą tyrimą Lietuvai nuo 1999 m. taip ir nepavyko peržengti tos 5 balų ribos. O tai reiškia, kad valstybė susidūrė su didelėmis problemomis. Kitas dalykas, kad jau keletą metų Lietuvoje būtent korupcinio pobūdžio nusikalstamų veikų skaičius nesikeičia. Jų užfiksuojama apie 800, o kiek dar jų, kyla klausimas, neužfiksuojama? Kita problema tai yra žemas pasitikėjimas valstybės tarnyba bei prasta valstybės tarnautojų ir politikų reputacija. O tai yra susiję su tokiais dalykais kaip atsakomybės išvengiamumo problema bei bausmių neadekvatumu. 

Tad iš tiesų kas yra siūloma šiuo mano projektu? Pagal dabartinį reglamentavimą Baudžiamajame kodekse pagrindinė bausmė už korupcinius nusikaltimus yra teisės dirbti tam tikrą darbą arba užsiimti tam tikra veikla atėmimas. Tačiau asmuo, įvykdęs nusikaltimus valstybės tarnybai ir viešiesiems interesams, pagal Valstybės tarnybos įstatymą jau ir taip negalėtų būti priimtas ar tęsti darbą valstybės tarnyboje ar kitose tarnybose. 

Taigi šiuo įstatymo projektu yra siūloma šią neefektyvią bausmę panaikinti, o vietoj jos numatyti kitas alternatyvas, t. y. galimybę teismui pasirinkti baudą arba areštą. Taip pat yra siūloma griežtinti laisvės atėmimo bausmes, nes, sugriežtinus atsakomybę už korupcinio pobūdžio nusikalstamas veikas, pailgėtų ir apkaltinamojo nuosprendžio priėmimo terminai. Tokiam pasiūlymui iš esmės pritaria ir specialistai – Lietuvos Respublikos generalinė prokuratūra. 

Kuo skiriasi mano projektas nuo gerbiamojo R. Dagio pateikto projekto? Pirmiausia siūloma atsakomybę sunkinančių aplinkybių sąrašą papildyti nuostata, pagal kurią sunkinančia aplinkybe būtų laikoma tai, kad veiką padarė valstybės tarnautojas ar jam prilygintas asmuo. Tokiu atveju valstybės tarnautojas ar jam prilygintas asmuo, padaręs bet kokią veiką, kuri yra numatyta Baudžiamajame kodekse… teisėjas atsižvelgtų į šią aplinkybę ir tai būtų kaip sunkinanti aplinkybė. Tokia praktika yra taikoma ir kitose valstybėse, pavyzdžiui, Austrijoje, Estijoje. 

Dėl to, kad įstatymo projektas pareikalaus papildomų biudžeto lėšų. Galima atsakyti taip, kad šiuo projektu daugelio nusikalstamų veikų sankcijose siūloma papildoma nauja bausmė, t. y. bauda. Tai reiškia, kad mūsų biudžetas net pasipildys. Kitas dalykas, kad iš pateiktos Lietuvos Respublikos nacionalinės teismų administracijos informacijos matyti, kad už bausmes pagal Baudžiamojo kodekso 33… numatytas nusikalstamas veikas tokia bausmė kaip laisvės atėmimas yra skiriama retai. Pavyzdžiui, už papirkimą yra nubausta 20 %, už piktnaudžiavimą – 25 %, už kyšininkavimą – 10 %. Bendras laisvės atėmimo laikas už šias veikas baudžiamiems asmenims neturėtų gerokai didėti, todėl manoma, kad tai nepareikalautų papildomų biudžeto lėšų. 

Galbūt iš karto, pasinaudodama proga, norėčiau išryškinti aspektus, kuo mano projektas skiriasi nuo gerbiamojo R. Dagio projekto. Pirmiausia R. Dagio pateiktu projektu yra siūloma keisti tik tris Baudžiamojo kodekso straipsnius, t. y. kyšininkavimas, tarpininko kyšininkavimas ir piktnaudžiavimas. O mano teikiamu įstatymo projektu yra keičiami ir tobulinami visi Baudžiamojo kodekso skyriaus, reglamentuojančio nusikaltimus ir baudžiamuosius nusižengimus valstybės tarnybai ir viešiesiems interesams, straipsniai. Teikiamu įstatymo projektu siekiama tobulinti ne pavienius Baudžiamojo kodekso straipsnius, o kompleksiškai taisyti ir tobulinti Baudžiamojo kodekso nuostatas, reglamentuojančias nusikaltimus valstybės tarnybai ir viešiesiems interesams. 

Na, ir kaip aš jau minėjau, paskutinis dalykas yra tai, kad siūloma į sunkinančių aplinkybių sąrašą įtraukti aplinkybę, kad asmuo, t. y. valstybės tarnautojas ar jam prilygintas asmuo, būtų kaip sunkinanti aplinkybė. Tiek. Ačiū. Dabar galima klausti.

PIRMININKAS. Dėkoju. Jūsų paklausti norės daug Seimo narių. Pirmasis klausia A. Mazuronis.

A. MAZURONIS (TTF). Dėkui, pirmininke. Tačiau žavioji pranešėja kalbėdama jau atsakė į mano klausimą. Labai ačiū.

PIRMININKAS. Ačiū. Klausia Seimo narys V. Gapšys. (Balsai salėje) V. Gapšys. Nėra? Klausia Seimo narys P. Luomanas.

P. LUOMANAS (TS-LKDF). Gerbiamieji kolegos, gerbiamoji pranešėja! Aš čia daugiau gal ne tik klausimą, kiek, manyčiau, kad šitas sugriežtinimas įpareigotų valstybės tarnautojus elgtis atsakingiau atliekant tiesiogines pareigas. Priėmus šias įstatymo pataisas, aišku, pagerės ir kova su korupcija. Manau, kad bus daugiau valstybės tarnautojų ir jiems prilygintų asmenų veiklos skaidrumo. Tačiau, gerbiamoji pranešėja, kaip jūs manote, ar šitas įstatymas iš tikrųjų turės poveikį? Labai gerai, kad jūs siūlote sugriežtinti tas pataisas, jūs tikite. 

A. BILOTAITĖ (TS-LKDF). Ačiū už klausimą. Mano nuomone, korupcija tai yra tokia problema, kurią reikia spręsti kompleksiškai. Pirmiausia bausmės turi būti adekvačios, atsakomybės turi būti neišvengiama ir, be abejo, turi būti užsiimama galbūt mokymu ir švietimu. Aš manau, kad tie žingsniai, t. y. kad tos atsakomybės bus neišvengta ir kad grės reali, griežta bausmė, bus toks dalykas, kuris tą žmogų, kuris norės tokią veiką atlikti, privers susimąstyti. 

PIRMININKAS. Klausia Seimo narys A. Dumčius.

A. DUMČIUS (TS-LKDF). Dėkui. Gerbiamoji pranešėja, mane domina maksimali bauda, negalėjimas dirbti toliau, sakykim, valstybinio darbo tarnautojui po veikos. Aš galbūt nelabai įsigilinau, bet ar tie, kurie turėjo laisvės atėmimą, nepaisant kiek, jau daugiau negalės po to, ar tai yra atskiras jūsų straipsnis, kuriame yra labai griežta bausmė, būtent atėmimas galimybės dirbti valstybinį darbą?

A. BILOTAITĖ (TS-LKDF). Ačiū už klausimą. Šiomis įstatymo pataisomis yra siūloma atsisakyti Baudžiamojo kodekso straipsniuose numatytos galimybės, t. y. uždrausti eiti arba dirbti tam tikras pareigas, nes tai dubliuojasi. Šita bausmė dubliuoja tą įstatymo normą, kuri yra numatyta Valstybės tarnybos įstatyme. Taigi teismas turės galimybę rinktis iš baudos, arešto arba laisvės atėmimo. 

PIRMININKAS. Klausia Seimo narys E. Žakaris.

E. ŽAKARIS (LSDPF). Ačiū, pirmininke. Gerbiamoji pranešėja, ar jūs nemanote, kad didinant baudas, ypač laisvės atėmimo atžvilgiu, visur turėtų būti numatyta ir apatinė riba, ir tarp apatinės ribos ir viršutinės ribos neturėtų būti didelis skirtumas? Mes puikiai žinome, kad korupcijos pakankamai yra teismuose. Vadinasi, padidinus intervalą, atsiranda galimybė nesąžiningiems teisėjams dar daugiau iš to uždirbti. Ačiū.

A. BILOTAITĖ (TS-LKDF). Čia iš tiesų yra visai kita problema, ji yra susijusi su teisėjų darbu. Šiuo atveju siūloma spręsti tokią problemą, kad bausmės iš tiesų būtų griežtos ir kad mes tą korupcijos bėdą galėtume sumažinti. O jeigu jūs turite tokių pasiūlymų, tai niekas nedraudžia teikti siūlymus. 

PIRMININKAS. Klausia Seimo narys V. Bacevičius. 

V. BACEVIČIUS (TS-LKDF). Gerbiamoji kolege, aš pritarčiau, kad galbūt reikėtų kompleksiškai revizuoti visą skirsnį, kuris reglamentuoja nusikaltimus valdymo tvarkai ir valstybės interesams. Tačiau labai keistai nuskambėjo jūsų pasakymas, kad siūlote papildyti nusikaltimus sunkinančių aplinkybių katalogą viena aplinkybe – kad nusikalstamą veiką arba nusikaltimą padarė asmuo, kuris yra valstybės tarnautojas arba jam prilygintas. Tai manau, kad gal ne visai tikslinga tą būtų padaryti, nes ne visiems nusikaltimams tai galėtų būti kaip sunkinanti aplinkybė, o tiktai tiems, kurie susiję su valstybės valdymo tvarka ir panašiai. Kaip jūs galvojat?

A. BILOTAITĖ (TS-LKDF). Aš manyčiau, kad valstybės tarnautojas ar jam prilygintas asmuo, ar politikas – tai asmenys, kuriems mes turim iš tiesų taikyti aukštesnio elgesio standartus. Manau, kad mes ir valstybės piliečiai turi teisę reikalauti iš šių žmonių atitinkamo elgesio. Kaip žinote, ne vienas pavyzdys Lietuvoje yra, kai vienas ar kitas valstybės tarnautojas važiuoja neblaivus automobiliu, siūlo kyšį, ir manau, kad tokie žmonės turėtų būti griežčiau baudžiami, ir tai būtų įspėjimas kitiems, kad elgtis reikia visai kitaip. 

PIRMININKAS. Klausia Seimo narys K. Daukšys.

K. DAUKŠYS (DPF). Ačiū, gerbiamasis pirmininke. Gerbiamoji pranešėja, iš tikrųjų, jeigu jūs tą dalyką tyrėte, gal galėtumėt pasakyti, kiek maždaug asmenų Lietuvoje nubaudžiama už tokius nusikaltimus, kiek Austrijoje, pavyzdžiui, kiek Estijoje? Tai būtų pirma klausimo dalis. 

O antra klausimo dalis būtų, kodėl jūs nesiūlot konfiskacijos, kaip elektrikai daro – randa neteisėtai prijungtą prietaisą, suskaičiuoja už visą tą laiką, kiek jis galėjo išeikvoti, nesvarbu, išeikvojo, neišeikvojo, ir paima už tai mokestį. Ar nereikėtų paskaičiuoti, kiek tas valdininkas galėjo dar daugiau prisivogti per tą laiką, ir taikyti turto konfiskaciją už tą visą laiką, kiek jis dirba, ir jeigu buvo pagautas, pavyzdžiui, vagiantis arba imantis kyšius? 

A. BILOTAITĖ (TS-LKDF). Dėkoju už klausimą. Aš galėčiau pateikti detalesnę informaciją apie Lietuvą. Yra tokie duomenys, kad per metus, tiek šiais metais, tiek pernai, buvo užfiksuoti 723 tokio pobūdžio nusikaltimai, ir jie yra iš tiesų išskirstyti procentais. Atrodys taip, kad dėl papirkimo bus 78 %, dėl piktnaudžiavimo – 14 %, dėl kyšininkavimo – 4 %. Ir kokios buvo bausmės pritaikytos? Tai bausmė už papirkimą: 70 % buvo nubausti bauda, 20 % – terminuotu laisvės atėmimu ir 10 % – areštu. Už kyšininkavimą – tai 90 % teisės atėmimas dirbti arba eiti tam tikras pareigas ir tik 10 % – terminuotas laisvės atėmimas. Už piktnaudžiavimą – 50 % teisės dirbti tam tikrą darbą atėmimas, 25 % – terminuotas laisvės atėmimas, 23 % – bauda. O kaip ir sakau, jūsų pasiūlymas tikrai geras, galbūt reikės taip ir padaryti. Ačiū.

PIRMININKAS. Klausia Seimo narys V. P. Andriukaitis.

V. P. ANDRIUKAITIS (LSDPF). Ačiū. Gerbiamoji pranešėja, jūs turbūt skaitėt Teisės departamento išvadas dėl biudžeto lėšų ir dėl kitų dalykų. Mano klausimas būtų, kas autoriai? Ar jūs čia viena kūrėte šį įstatymo projektą, ar konsultavotės ir kas konsultavo dėl tokios pasiūlytos baudžiamosios, griežtos baudžiamosios atsakomybės doktrinos? Nes, žinot, penitenciarinėje praktikoje yra įvairiai, yra bausmių proporcingumo ir visi kiti reikalavimai. 

Dabar tai, ką jūs teikiat, šiek tiek kelia pagrįstų abejonių, ar jūsų priemonės atitinka proporcingumo principą apskritai žiūrint į visą jūsų pasiūlymų paketą. Vis tik kas autoriai ir kas jus konsultavo, kaip jūs manote, ar Teisės ekspertizės institutas, ar kiti ekspertai jums, kaip sakyt, dėstė, kad, ko gero, negalima perlenkti lazdos ten, kur ją sunku būtų pritaikyti? Ačiū.

A. BILOTAITĖ (TS-LKDF). Dėkoju už jūsų klausimą. Aš labai norėčiau jus nuraminti dėl kompetentingumo ir pasiruošimo. Rengiant šitą įstatymo projektą buvo konsultuotasi tiek su specialiosiomis tarnybomis, tiek su Generaline prokuratūra, taip pat buvo konsultuotasi su „Transparency International“. Ir, be to, kuo buvo remtasi? Kaip žinote, penkioliktosios Vyriausybės programoje yra akcentuojama, kad reikia griežtinti bausmes, ir atsakomybės išvengimo problema. Tai šitas dalykas tikrai nebuvo iš piršto laužtas. Ačiū. 

PIRMININKAS. Klausia…

A. BILOTAITĖ (TS-LKDF). O iniciatorė tai stovi prieš jus.

PIRMININKAS. Klausia Seimo narys K. Ramelis.

K. RAMELIS (MSG). Ačiū. Aš, pratęsdamas Seimo nario V. P. Andriukaičio klausimą, irgi norėčiau paklausti. Man atrodo, kad vis tiktai pagrindinė priežastis ir kovoje mažinant kyšininkavimą, kitus korupcinius nusikaltimus yra ne bausmės, teorinės bausmės griežtinimas, bet bausmės neišvengiamumas. Tai dėl bausmės neišvengiamumo čia truputį yra ir prieštaravimų, nes dabar jūs norit pašalinti iš savo projekto tam tikras bausmes, kurios buvo taikomos, tai teisės atėmimą eiti tam tikras pareigas, ir jūs dabar sakot: kadangi jis valstybės tarnybą ir taip (…). 

Bet žiūrėkit, ką jūs rašot savo nuostatuose, kas prilyginama valstybės tarnautojui, tai iš esmės prilyginama viskas: oficialūs kandidatai į kitokias pareigas, be to, prilyginamas asmuo, kuris dirba bet kokioj valstybinėj, nevalstybinėj, privačioj įstaigoj, įmonėj, organizacijoj ar verčiasi profesine veikla. Tai iš esmės beveik visi žmonės apimami. Tai turbūt negalima tokios bausmės pašalinti. 

Ir antras dalykas, tai tikrai teisės teorijai prieštarauja kvalifikuojančių požymių priskyrimas sunkinančiom aplinkybėm. Tikrai niekur to nėra. Nežinau, kaip galėjo Generalinė prokuratūra jus taip konsultuoti. Ačiū.

A. BILOTAITĖ (TS-LKDF). Kaip ir minėjau, buvo šitas įstatymo projektas pateiktas, paprašyta Generalinės prokuratūros įvertinimo. Ir būtent atsižvelgiant į Generalinės prokuratūros įvertinimą šitas įstatymo projektas buvo patobulintas. O čia yra galbūt kiek žmonių, kiek politikų, tiek ir nuomonių. Čia galbūt irgi politinio apsisprendimo reikia. 

PIRMININKAS. Statuto skirtą laiką klausti išnaudojom ir net truputį viršijom. Todėl likusieji jau neteko galimybės paklausti, bet turės tą galimybę svarstymo komitetuose metu. Dėkoju pranešėjai. Ir galima dabar pasakyti motyvus už ir prieš įstatymą. Už įstatymą kalbėti nėra užsirašęs nė vienas Seimo narys. Prieš yra užsirašęs kalbėti V. P. Andriukaitis.

V. P. ANDRIUKAITIS (LSDPF). Gerbiamieji kolegos, išties galbūt intencija yra gera – užkirsti kelią korupcijai ir kyšininkavimui. Tačiau kolega K. Ramelis atkreipė labai deramą dėmesį į tai, kad, deja, numatytos priemonės vargu ar dera su teisės teorijos grindžiamais reikalavimais. Jeigu skaitėte Teisės departamento išvadas, ten taip pat yra labai daug abejonių. Gaila, kad pranešėja neatsakė į tai, jog Teisės departamentas primygtinai pabrėžė, kad siūlant tokius projektus reikia pateikti ir biudžeto… kaip sakyt, nurodyti finansavimą ir biudžeto šaltinius, ir t. t. Ten yra daug punktų. Aš norėjau išgirsti pranešėjos atsakymą. Projekto pateikimui tai yra privalu, ne tik gauti Vyriausybės išvadą, bet privalu pagal Seimo statutą. 

Kita vertus, labai abejoju dėl bausmių adekvatumo nusikaltimui principo. Išties manyčiau, kad vargu ar būtų galima pritarti tokiam sumanymui, kuris prasilenkia su proporcingumo ir visais kitais teisiniais reikalavimais. Žinoma, būtų gerai, kad būtų STT ir prokuratūros išvados mums išdalintos, išdalinti komentarai, išdalinti pasiūlymai, visa tai, kad mes būtume galėję pateikimo metu matyti, nes dabar pranešėja tik nurodo, kad, žinot, konsultuotasi, atkreiptas dėmesys, bet kada žiūri į Teisės departamento komentarus ir į teisininkų komentarus, visi stebisi, kad taip gali būti. 

Išties manau, kad intencija gera, bet pateikimas ir patys straipsniai kelia labai daug prieštaringų minčių. Todėl pritarti pateikimui negalima. Manyčiau, kad turėtų dar patobulinti ir pateikti iš naujo. Ačiū. 

PIRMININKAS. Dėkoju už nuomonę. Yra užsirašiusi Seimo narė I. Degutienė pasakyti nuomonę už. Prašau.

I. DEGUTIENĖ (TS-LKDF). Gerbiamieji kolegos, aš pirmiausia noriu tikrai pasveikinti mūsų jaunąją parlamentarę, parengusią labai reikalingą Baudžiamojo kodekso kai kurių straipsnių pakeitimo įstatymo projektą. Aišku, galima kritiškai kalbėti, kad kažko dar trūksta. Bet vien tai, kad gerbiamoji autorė iš karto pamatė, kokios yra problemos ir kad jas reikia spręsti (tai yra ir Valstybės tarnybos aplinkoje, ir Lietuvos sistemoje klestinti korupcija), tai išties yra apgalvota, žmogus įdėjo daug darbo, konsultavosi su įvairių institucijų darbuotojais. Aš tikrai kviesčiau po pateikimo pritarti. Toliau svarstant komitete galima atsižvelgti, taisyti. Jeigu turite kokių kitų išmintingų pasiūlymų, tai galima registruoti svarstymo stadijoje. Šiandien, sveikindama A. Bilotaitę už tokį gerą ir drąsų Baudžiamojo kodekso kai kurių straipsnių pakeitimo įstatymo projektą, kviesčiau pritarti po pateikimo.

PIRMININKAS. Kadangi nuomonės buvo ir už, ir prieš, taigi Seimas balsuodamas spręs, ar pritarti pateiktam įstatymo projektui. Balsavimą pradedame.

Balsavo 63 Seimo nariai: už – 56, prieš – 1, susilaikė 6. Taigi Seimas pateiktam įstatymo projektui pritarė.

Siūlomi komitetai yra šie: pagrindinis – Teisės ir teisėtvarkos komitetas, Seimas pritaria, papildomas – Biudžeto ir finansų komitetas. Biudžeto ir finansų komiteto pirmininko pavaduotojas V. Matuzas nori dėl to siūlymo kalbėti. Prašom.

V. MATUZAS (TS-LKDF). Ačiū, gerbiamasis posėdžio pirmininke. Aš taip pat, kaip ir prieš tai dėl dviejų buvusių įstatymų projektų, norėčiau paprašyti garbaus Seimo, kad neskirtumėte mums šitos prievolės, nes tai irgi susiję su bausmės trukme ir su kyšio dydžiu. Nemanau, kad yra objektas, kurį turėtų svarstyti Biudžeto ir finansų komitetas. Ačiū.

PIRMININKAS. Taigi Biudžeto ir finansų komiteto pirmininko pavaduotojas siūlo jų komiteto neskirti papildomą. Ar Seimas sutinka su šiuo pasiūlymu? Sutinka. Papildomas komitetas yra pasiūlytas Socialinių reikalų ir darbo komitetas. (Balsai salėje) Atsiprašau. 

Seimo narys J. Karosas – per šoninį mikrofoną. Prašom.

J. KAROSAS (LSDPF). Kolegos, manau, klausimas labai rimtas. Dėl to Žmogaus teisių komiteto kaip papildomo dalyvavimas svarstant yra būtinas. 

PIRMININKAS. Kadangi priešingas pasiūlymas yra pateiktas, dar prašo žodžio Seimo narys V. Bacevičius per šoninį mikrofoną.

V. BACEVIČIUS (TS-LKDF). Kolegos, tikrai prašyčiau Žmogaus teisių komiteto neskirti, nes žmonės teisės į kyšį neturi, nematau, kad tai svarstymo dideliu objektu yra. Greičiau lai svarsto Teisės ir teisėtvarkos komitetas, sujungia tuos du projektus, bus greitesnis darbas. Ačiū.

PIRMININKAS. Ačiū. Tada posėdžio pirmininkas privalo klausti Seimo nuomonės, balsuosim dėl Biudžeto ir finansų komiteto skyrimo papildomu komitetu. Kadangi buvo pateikta pataisa neskirti šio komiteto, tai prašau balsuoti. Kas balsuos už, balsuos už pataisą išbraukti šį komitetą iš pasiūlytų papildomų komitetų sąrašo, kas balsuos prieš, balsuos už tai, kad jį paliktų. Ar aiškus balsavimo tikslas? Jeigu balsuosite už, Biudžeto ir finansų komitetas bus išbrauktas, jeigu balsuosite prieš, Biudžeto ir finansų komitetas bus paliktas sąraše. Prašom balsuoti. Kai balsuojama už, – už išbraukimą, o kai – priešingai, balsuojama už palikimą. 

Balsavo 58: už – 43, prieš – 15. Taigi Biudžeto ir finansų komitetas Seimo nėra skiriamas papildomu komitetu.

Prašau Seimo spręsti dėl papildomo Socialinių reikalų ir darbo komiteto. Yra dėl to nuomonių? Seimas pritaria? Pritaria dėl šio papildomo… Ne, atsiprašau. Pirmininkas nori pareikšti nuomonę. Prašom.

D. JANKAUSKAS (TS-LKDF). Aš tiesiog prašyčiau balsuoti. Manau, iš tiesų nereikėtų Socialinių reikalų ir darbo komitetui vien dėl procedūrų. Yra kiti komitetai, gal to skaičiaus didinimas tikrai netikslingas.

PIRMININKAS. Taigi siūloma pataisa. Vėlgi pagal darbotvarkės projektą dėl pasiūlyto papildomų komitetų sąrašo skelbiu analogišką balsavimą. Kas už tai, kad Seimo Socialinių reikalų ir darbo komitetas iš papildomų komitetų sąrašo dėl šio įstatymo būtų išbrauktas, balsuoja už, kas nori, kad jis būtų paliktas, balsuoja prieš.

Balsavo 55 Seimo nariai: už – 47, prieš – 8. Taigi Socialinių reikalų ir darbo komitetas neskiriamas papildomu komitetu šiam įstatymo projektui svarstyti. 

Seimo narys – V. Andriukaitis. Prašom.

V. P. ANDRIUKAITIS (LSDPF). Gerbiamasis posėdžio pirmininke, iš tiesų pasiūlymas dėl Žmogaus teisių komiteto yra logiškas, juo labiau ir dėl valstybės tarnybos, nes tai yra susiję su valstybės tarnybos klausimais. Todėl kolegos L. Sabučio komitetas turėtų svarstyti, nes tai yra kompleksiškai… Aš net nesišypsau, tai yra labai rimta problema. Gerbiant visas kolegų iniciatyvas, reikia pažiūrėti, kad valstybės tarnybos tiesiogiai susijęs su valstybės tarnyba. Manau, Valstybės valdymo ir savivaldybių komitetas ir Žmogaus teisių komitetas tikrai turėtų dalyvauti. Čia man ginčų nekelia.

PIRMININKAS. Dėkoju už pasiūlymą. Bet prieš tai prašau Seimo sprendimo dėl Nacionalinio saugumo ir gynybos komiteto. Ar Seimas pritaria, kad Nacionalinio saugumo ir gynybos komitetas būtų papildomu komitetu? Nereikia, girdžiu. Ar Seimas pritaria nuomonėms, kurias girdžiu iš salės, kad nereikia šio komiteto skirti? Reikia. Prašau balsuoti dėl to. Šiuo atveju balsuosime kitaip. Kadangi komitetas pasiūlytas, tai balsuojame už tai, ar Nacionalinio saugumo ir gynybos komitetas Seimo skiriamas papildomu komitetu. Jeigu už, tai šis komitetas lieka sąraše, jeigu nepritars Seimas, tai jis bus išbrauktas. Prašom balsuoti.

Balsavo 54 Seimo nariai: už balsavo 14, prieš – 40. Taigi Nacionalinio saugumo ir gynybos komitetas iš papildomų komitetų sąrašo taip pat išbraukiamas. Tačiau buvo pateiktas papildomas pasiūlymas – Žmogaus teisių komitetą skirti papildomu komitetu. Ar dėl to yra kitų nuomonių? Seimo narys A. Dumčius prie antrojo mikrofono.

A. DUMČIUS (TS-LKDF). Žmogaus teisių komitetą aš siūlyčiau papildomą. 

PIRMININKAS. Toks pasiūlymas paremtas. Ar Seimas pritaria bendru sutarimu? (Balsai salėje: „Ne.“) Nepritariate. Prašom balsuoti dėl pritarimo, kad Žmogaus teisių komitetas būtų patvirtintas papildomu komitetu. Prašom balsuoti, kas už arba kas nepritariate. 

Balsavo 56 Seimo nariai. Už balsavo 27, tačiau prieš balsavo 29. Taigi galutinis Seimo sprendimas, kad nė vienas iš pasiūlytų komitetų nepaskirtas papildomu komitetu. Svarstys pagrindinis Teisės ir teisėtvarkos komitetas. O projekto svarstymą siūloma numatyti rudens sesijoje. Tam Seimas pritaria? Pritarta. 

Seimo narys V. Andriukaitis per šoninį mikrofoną. Prašau.

V. P. ANDRIUKAITIS (LSDPF). Pirmininke, aš siūliau Seimui pasitarti dėl valstybės valdymo, nes tai yra su valstybės tarnyba susijęs įstatymas. Išties manau, kad Teisės ir teisėtvarkos komitetas, Žmogaus teisių komitetas ir Valstybės valdymo ir savivaldybių komitetas, trys komitetai, turėtų deramai nagrinėti šitas problemas. Ir aš negaliu suprasti, kodėl mes nepritarėme Žmogaus teisių ir Valstybės valdymo ir savivaldybių bei Teisės ir teisėtvarkos komitetams. Tai yra trys komitetai, kurie iš tiesų turėtų išnagrinėti šią siūlomą problemą. 

PIRMININKAS. Dėkoju už šį pasiūlymą. Kadangi mes nepradėjome svarstyti kito klausimo, jūsų pasiūlymas teisėtas. Prašau Seimo pritarimo dėl Valstybės valdymo ir savivaldybių komiteto kaip papildomo komiteto. Ar Seimas pritaria šiam pasiūlymui? (Balsai salėje) Pritaria. Pritarta, taigi papildomas komitetas bus Valstybės valdymo ir savivaldybių komitetas. 

Šiuo klausimu prašo žodžio Seimo narė I. Degutienė. 

I. DEGUTIENĖ (TS-LKDF). Gerbiamieji kolegos, na, man čia tiesiog buvo kaip spektaklis, matyt, pusę septynių mes norime pasismagint. Iš tiesų visada dėl visų kodeksų, tarp jų ir Baudžiamojo, ir Civilinio pagrindinis komitetas – Teisės ir teisėtvarkos komitetas, ir beveik niekada nebūdavo papildomų komitetų. O dabar dėl Agnės projekto norinčių papildomų komitetų penki. Dar A. Matulas nori Sveikatos reikalų komiteto, sako, kai kyšį duoda, tai labai jaudinasi, arba kai ima – dar labiau. Na, tai galime mes čia tikrai nusišnekėti nežinau iki kokių ribų. Aš siūlau susikaupti, intensyviai padirbėti ir baigti posėdį, ir baigti čia su tais komitetais. 

Baudžiamojo kodekso 275 straipsnio pakeitimo įstatymo projektas Nr. XIP-639 (pateikimas)

PIRMININKAS. Replika pasakyta. Pereiname prie kito klausimo svarstymo. Tai darbotvarkės 2-9 klausimas, projekto Nr. XIP-639. Baudžiamojo kodekso 275 straipsnio pakeitimo įstatymo projektas. Pranešėjas – Seimo narys A. Matulas.

A. MATULAS (TS-LKDF). Gerbiamasis pirmininke, gerbiamieji kolegos, prieš keletą mėnesių į mane kreipėsi pilietė klausdama, kodėl turguose prekiaujama vaistais. Aš, gavęs šį raštą, kreipiausi į Policijos departamentą, į Sveikatos apsaugos ministeriją ir jie patvirtino, kad yra suaktyvėjusi prekyba neregistruotais vaistais ir įvairiais falsifikatais. Ir kartu Policijos departamentas parašė ir pasiūlė pateikti Baudžiamojo kodekso 275 straipsnio papildymą, kad būtų baudžiama ne vien tiktai už vaistinių preparatų ar vaistinių medžiagų gaminimą neturint leidimo bei jų realizavimą, bet kad būtų baudžiama ir už prekybą neregistruotais vaistiniais preparatais bei jų falsifikatais. Aš šitą Policijos departamento ir Sveikatos ministerijos prašymą įvykdžiau, užregistravau tokias įstatymo pataisas, todėl prašyčiau pritarti po pateikimo. Policijas departamentas teigia, kad priėmus šitas nuostatas jiems bus lengviau kovoti su nelegalia prekyba vaistais turguose. 

PIRMININKAS. Ačiū. Aštuoni Seimo nariai užsirašė jūsų paklausti. Pirmasis – Seimo narys D. Budrys.

D. BUDRYS (TPPF). Ačiū, gerbiamasis pirmininke. Gerbiamasis pranešėjau, šiame projekte į (…) vaistinių preparatų sąrašą pakliūva ir augaliniai vaistiniai preparatai. Jų gamyba ir platinimu Lietuvoje plačiai užsiima žolininkai ir liaudies medicinos atstovai. Kyla abejonių, ar priėmus įstatymo projektą nebus pradėta taikyti baudžiamoji atsakomybė už liaudies medicinos ir žolininkų veiklą? Ačiū.

A. MATULAS (TS-LKDF). Aš galiu užtikrinti, kad liaudies medicinos vaistai, žolininkų įvairios arbatos tikrai nepapuls į šitą Baudžiamąjį kodeksą. (Balsai salėje) Trauktinės papuls. (Balsai salėje) Aš turėjau galvoje tas trauktines, kurias turėjo galvoje ir ponas Endzinas. 

PIRMININKAS. Klausia Seimo narė B. Vėsaitė. 

B. VĖSAITĖ (LSDPF). Be abejo, jūsų, gerbiamasis kolega, pataisa turbūt padėtų spręsti falsifikatų problemą. Bet jūsų klausimas, kodėl žmonės perka turguose. Tai kad neįperka vaistų vaistinėse. Aš nežinau, kas atsitiko, dar, tarkime, pridėtinės vertės mokestis vieniems pakilo, kitiems ne, bet vaistai nuolat brangsta. Koks čia reikalas? Ar jie ruošiasi dabar tai akcijai, kai bus piginama? Tai čia yra pagrindinė problema. Turbūt jums klausti ir nereikėjo, kodėl jie perka baltarusiškus ar rusiškus vaistus. Pagrindinis faktorius yra kaina, todėl, kad, deja, neįperka kitokių.

A. MATULAS (TS-LKDF). Gerbiamoji kolege, iš tikrųjų komitetas dabar ypač aktyviai domisi, kodėl vaistų kaina Lietuvoje yra didesnė (ne visų, kai kurių vaistų kaina yra didesnė) ir kodėl jie brangsta. Išaiškėjo labai daug įdomių dalykų. Pavyzdžiui, kodėl smarkiai pabrango tradiciniai vaistai validolis, korvalolis, citramonas? Pasirodo, kad jau ne pirmi metai Lietuvos įmonės kreipiasi į patentų biurą ir patentuoja pavadinimus, pavyzdžiui, tokių vaistų kaip citramonas, nors jie vartojami daugybę metų visoje Sovietų Sąjungoje, bulgarai gamina, visos kitos šalys. Ir tokiu būdu įgyjamas monopolis. Pavyzdžiui, kai kurie vaistai, kurie anksčiau kainavo 58 ct, šiandien kainuoja 5–6 Lt, nes su tuo pavadinimu kito tokio pat vaisto negali įvežti nei, pasirodo, Rusija, kuri dabar jau gamina vaistus pagal geros gamybos praktikos reikalavimus, nei Baltarusija, nei Bulgarija, nei kitos šalys. Tai mes dabar aktyviai domimės, kodėl kitose šalyse neleidžiama, nepatentuojami tokie pavadinimai, o Lietuvoje vis dėlto tas procesas vyksta. 

Na, ir yra daugybė kitų dalykų. Mes komitete vieną kartą jau svarstėme priemonių planą, pateiktą ministerijoj. Tas priemonių planas yra gerokai papildytas mūsų siūlymais. Artimiausiu metu komitetas, surinkęs visą informaciją, į savo posėdį kvies tiek įvairias specialias tarnybas, tiek Sveikatos ministeriją, tiek Vaistų kontrolės tarnybą ir bandysime aiškintis, kodėl vaistų registracija, pigių vaistų registracija, kuri turi trukti pagal įstatymą 210 dienų, trunka penkis, keturis, netgi šešis mėnesius. Viena iš priežasčių yra ir ta, kad trūksta ekspertų arba juos samdo kitos Europos Sąjungos šalys ekspertuoti vaistus ir daug daugiau jiems moka. Yra ir ta priežastis. Ir šiandien aš buvau susitikęs su kai kuriais atsakingų organizacijų atstovais, kurie neatmeta galimybės, kad yra ir specialiai vilkinama tų pigesnių vaistų registracija Lietuvoje. 

PIRMININKAS. Primenu, kad atsakymui skirtos 2 minutės, klausimui – 1 minutė. Klausia V. M. Čigriejienė.

V. M. ČIGRIEJIENĖ (TS-LKDF). Gerbiamasis pranešėjau, aišku, gerai, kad bandote įteisinti baudžiamąją atsakomybę už visas nusikalstamas veikas, padaromas farmacijos srityje, tačiau jūs siūlote veikas ir už falsifikatus, bet jie nėra registruojami ar įtraukiami į sąrašus, todėl netikslinga, manau, numatyti baudžiamąją veiką. Kas gi nustatys, kas galėjo sukelti pavojų žmogaus sveikatai ir gyvybei, nes paprastas medikamentas tą gali padaryti? Žinoma, kas nustatys tą. Kaip tas įstatymas įgaus veikimo principus, kaip jį bus galima įgyvendinti? Aš turguose lankausi, atrodo, bet niekad nepastebėjau, kad vaistais prekiauja. Dabar atkreipsiu dėmesį. 

A. MATULAS (TS-LKDF). Gavęs šitą raštą ir lankydamasis turguose, bandžiau stebėti, kokiu būdu vyksta ta prekyba. Gerai, atidžiai vaikščiodami po turgų ir stebėdami, iš tikrųjų jūs galite pamatyti, kokiu būdu vyksta ta prekyba. Jinai nėra visai vieša, bet neblogai matoma. Na, o falsifikatų kontrolė lygiai taip pat vyks, matyt, dviem būdais. Pirmiausia atsakomybę turi prisiimti turgaus administracija ir Policijos departamentas. Policijos departamentas pats prašė, kad tokia nuostata Baudžiamojo kodekso 275 straipsnyje atsirastų, nes jų, matyt, tikslas – sulaikyti tokią prekybą vaistais, o po to atitinkamos tarnybos jau nustatys, ar tas vaistas yra pagamintas legaliai, pavyzdžiui, ir įvežtas į kitas šalis, bet nėra registruotas, ar tai yra falsifikatas. Yra tokių dalykų, kada iš įvairių medžiagų padaroma vaisto forma ir parduodama kaip vaistas. 

PIRMININKAS. Klausia Seimo narė V. V. Margevičienė.

V. V. MARGEVIČIENĖ (TS-LKDF). Dėkoju, posėdžio pirmininke. Gerbiamasis pranešėjau, aš noriu jūsų paklausti. Jūs gi labai gerai žinot – žmogus eina į turgų, kad nusipirktų preparatą, kurio veiklioji medžiaga ta pati. Toks pats preparatas yra dabar mūsų vaistinėse, bet kaina labai skiriasi. Pavyzdžiui, kaip jūs ketinate sutvarkyti tų paprastų, pigių vaistų registraciją, nes visi nori… Sakau, lygiai ta pati, ta pati veiklioji medžiaga, o kaina labai skiriasi. Tai kaip bus? Ar, taikant tą Baudžiamąjį kodeksą… Čia reikia visai kitokių dalykų. Kaip sutvarkyti tai, kad nepirktų mūsų valstybė vien tiktai pačių brangiausių preparatų?

A. MATULAS (TS-LKDF). Pirmiausia ar pigūs, ar brangūs vaistai, bet prekyba vaistais turguose yra draudžiama. Tai išvis yra nelegali prekyba, ir mes siūlome sugriežtinti, papildyti atsakomybę. Na, o viena iš priežasčių, kurias aš čia įvardijau kelias, kodėl vaistai Lietuvoje yra brangūs… Kita priežastis, kodėl vaistai, pigūs vaistai, Lietuvoje yra neregistruojami, registracija trunka iki šešerių metų, kai turi trukti 210 dienų, tai ir netvarka Vaistų kontrolės tarnyboje. Jūs pamenate, praeitais metais, užpraeitais metais, kai ministerijai pradėjo vadovauti gerbiamasis ministras R. Turčinskas, buvo pakviesta tarnybai vadovauti vienos ligoninės vaistinės vedėja. Aišku, akivaizdžiai trūko kompetencijos. Iki šios dienos vyksta teismai dėl jos. Jinai kovoja dėl to, kad būtų sugrąžinta į darbą, ir praktiškai VKT veikla yra paralyžiuota, sutrikusi, nėra kas tinkamai kontroliuoja, todėl, kaip sakiau, ta registracija, atrodo, per 2–3 metus labai pablogėjo.

Kitas dalykas, matyt, tam tikros galingos vaistų kompanijos yra nesuinteresuotos, kad į Lietuvą ateitų ir laiku būtų registruoti pigesni vaistai, todėl negalime atmesti ir tam tikrų suinteresuotų asmenų neveiklumo. Todėl dar kartą sakau: komitetas, kiek yra įmanoma, pagal savo kompetenciją ir suteiktą galią darys viską, kad šita veikla pasikeistų ir kad būtų įvesta vaistų registravimo tvarka. Kaip sakiau, ministerija parengė vaistų… priemonių planą, ir aš manau, jeigu ryšis Vyriausybė ir ministerija aktyviai įgyvendinti šitą priemonių planą, Lietuvoje vaistai turėtų gerokai atpigti.

PIRMININKAS. Klausia Seimo narė I. Degutienė.

I. DEGUTIENĖ (TS-LKDF). Gerbiamasis kolega, aš nekartosiu, nes jūs labai plačiai atsakėte dėl vaistų registravimo. Man kyla toks klausimas: ar teisingu keliu jūs einate, registruodamas Baudžiamojo kodekso pataisas, t. y. iš esmės bausdamas tuos žmones, tokius, tarkim, kaip aš, kurie nori nusipirkti korvalolio, valokordino ar dar kitų vaistų, kurie yra ne Vakarų valstybėse pagaminti, bet prie kurių daugelis yra jau pripratę, o parengti tokias Baudžiamojo kodekso pataisas, pagal kurias baustų tuos, kurie šiandien vilkina pigių vaistų registravimą. Ne nuo to galo, man atrodo, mes pradedame. Vėlgi baudžiam tuos, kurie yra dori ir sąžiningi, o nebaudžiam tų, kurie ne visai dorai elgiasi. 

A. MATULAS (TS-LKDF). Aš manau, kad einame ir tuo keliu, ir teisingu keliu, nes, dar kartą sakau, tai yra siūlymas Policijos departamento, nes šiandien jie negali bausti už nelegalią prekybą turguose vaistų falsifikatais arba tais vadinamaisiais pigiais vaistais. Vaistų prekyba turguose išvis yra nelegali veikla ir jų negali būti turguose nei pigių, nei brangių. Mes siekiame, kad tų pigių vaistų, tradicinių vaistų, kuriuos mūsų žmonės žino, kurie buvo efektyvūs, būtų mūsų vaistinėse. Tai viena iš priežasčių, kaip sakiau. Pavyzdžiui, citramonas yra patentuojamas. Pavadinimas užpatentuotas ir tokiu pavadinimu kitos kompanijos negali įvežti, o pakeitus pavadinimą, žmonės nežino to vaisto pavadinimo, nors tai yra tos pačios sudėties vaistas, bet kito pavadinimo. Vėlgi reikia daug lėšų įtikinti, kad tai yra tas pats vaistas ir taip pat efektyviai veiks. Taigi čia yra ne per vienus metus susikaupusi problema, kurią mes bandome dabar išnarplioti kartu su Švietimo ir Sveikatos apsaugos ministerija. 

PIRMININKAS. Dėkoju pranešėjui. Apgailestauju, kad dar pora Seimo narių nespėjo per Statuto skirtą laiką paklausti, bet tą bus galima padaryti svarstymo metu. Taigi dabar galima pareikšti nuomones už ir prieš dėl to, ar Seimas gali pritarti pateiktam įstatymo projektui. Už užsirašiusi kalbėti V. V. Margevičienė. Prašau. 

V. V. MARGEVIČIENĖ (TS-LKDF). Dėkoju pirmininkui. Aš už dėl to, kad mes čia turėjome labai daug klausimų ir klausėm, kad iš tikrųjų pigių preparatų registravimas yra sudėtingas, bet kai aš perskaičiau, koks bus pakeitimas, tai aš galiu pacituoti: „Tas, kas neturėdamas leidimo pagamino vaistinių preparatų, ketindamas jų realizuoti“. Tai čia įeis ir tos… (Balsai salėje) Lygiai taip pat ir tas produktas gali kelti pavojų. Aš manau, kad vieni iš produktų yra tie, kurie gaminami neteisėtai, yra įvežti, iš tų įvairiausių prekursorių. Taip yra gaminamos narkotinės medžiagos realizuojamos. Tos močiutės, kurios parduoda turguose… Aišku, kad vaistas yra įpakuotas, yra sertifikuotas, tik tiek, kad iš kitos valstybės, bet čia kalbama apie tuos, kas, neturėdamas jokio leidimo, pagamino tuos vaistus. Tikrai, aš pritariu ir raginu balsuoti už. (Balsai salėje) Teigiamai.

PIRMININKAS. Nuomonę prieš gali pasakyti Seimo narys A. Endzinas. 

A. ENDZINAS (LSF). Dėkoju, gerbiamasis posėdžio pirmininke. Iš tikrųjų aš kažkaip klausiau, gerbiamasis komiteto pirmininke, ar po tokio pristatymo iš tikrųjų… Na, taip kolegiškai, ar jums nėra taip visai „sarmata“, nes kai pagalvoju, tai man kartais šiurpu buvo jūsų klausyti. Einama, man atrodo, kaip ponia Irena sakė, visiškai ne tuo keliu ir ne iš tos pusės. Tai gal aš susilaikysiu, nes galiu pasakyti kartais ir per daug. Dėkoju. 

PIRMININKAS. Dėkoju. Nuomonės tiek už, tiek prieš šį įstatymo projektą yra pasakytos. Skelbiu balsavimą dėl to, ar Seimas pritaria pateiktam įstatymo projektui. 

Balsavo 47 Seimo nariai. Už – 14, prieš – 14, susilaikė 19. Seimas pateiktam įstatymo projektui nepritarė. Dabar reikėtų alternatyviu būdu balsuojant spręsti dėl šio įstatymo projekto likimo, tačiau prieš tai pranešėjas, Seimo narys A. Matulas prašo žodžio. Prašau. 

A. MATULAS (TS-LKDF). Gerbiamieji kolegos, aišku, nieko čia neatsitiko, tiesiog mes po pabloginome policijai sąlygas kovoti su nelegalia vaistų prekyba turguose, nes, dar kartą sakau, Policijos departamentas tiesiog prašė papildyti tą straipsnį, nes šiandien pagal tą straipsnį už vienus Farmacijos įstatymo pažeidimus baudžiama, o už kitus nebaudžiama, ir būtent už falsifikatus. Jie dabar galės toliau jų negaudyti, nes už tai atsakomybės nebus. Jeigu sulaikius vaistų falsifikatus, laboratorija nustatys, kad tai ne vaistas, jis įvežtas neregistruotas į Lietuvą, bet falsifikatas, tai už tai, už didesnį nusikaltimą jie bausmės negalės pritaikyti. Dar kartą sakau: tai, ko klausėte, kolegos, dėl vaistų registracijos, yra visai kiti dalykai. Tai kelerių metų užsisenėję dalykai, todėl labai prašyčiau, jeigu galima, perbalsuoti ir leisti policijai efektyviau dirbti savo darbą, nes vaistų registracija, jų trukmė yra visai kiti dalykai. Lygiagrečiai mes tuos dalykus bandome spręsti ir sprendžiame, bet jus, kolegos, kažkas suklaidino. 

PIRMININKAS. Seimo narys K. Masiulis taip pat prašo replikos. 

K. MASIULIS (LSF). Aš norėčiau pasakyti, kad mes pasielgėme protingai, daugelis žmonių tikrai eina į turgų, nes neįperka vaistų. Nesukūrę sistemos, kaip jie galėtų įsigyti pigesnių vaistų, mes neturime kelti naujų barjerų. Nekiškime žmonėms kojos, o iš tikrųjų tokios kojos kišimas – tai yra tarnavimas ne policijai, o vaistinininkų ir farmacininkų monopolistams. Tai tikrai nemistifikuokime tų kilniųjų tikslų. (Plojimai) 

PIRMININKAS. Replikos pasakytos. Bet turime priimti sprendimą dėl šio projekto. Girdžiu iš salės siūlymą – tobulinti šį projektą, grąžinti autoriui tobulinti. Ar yra kitokių pasiūlymų? Nėra. Yra pasiūlymas. (Balsai salėje) Koks? Atmesti? Nėra tokio. Yra. Skelbiu balsavimą tokia eile, kokia buvo pateikti pasiūlymai, jeigu Seimas neprieštarauja. Pirmasis pasiūlymas balsuojant už, bus už tobulinimą, o balsuojant prieš, bus už atmetimą. Už – tobulinimas, prieš – atmetimas. Prašau balsuoti. 

Balsavo 52 Seimo nariai. Už – 31, prieš – 21. Seimas grąžina įstatymo projektą autoriui tobulinti. 

Seimo narys K. Kuzminskas. 

K. KUZMINSKAS (TS-LKDF). Gerbiamieji Seimo nariai, tikrai ši įstatymo pataisa reikalinga, nes aš dirbau kaip chirurgas, kaip chirurgas onkologas, praktikas. Labai daug onkologinėje ligoninėje vyksta apgavysčių, šarlatanai, įvairūs agentai eina per onkologinę ligoninę ir aiškina: atsisakykite spindulio gydymo, chemijos terapijos, aš paskirsiu tokius vaistus, kurie tikrai išgydys. Padaro įvairius antpilus, kad kuo daugiau smirdėtų, žmogus vartoja tol, kol galutinai užleidžia onkologinį susirgimą. Ir baudžiamojon atsakomybėn faktiškai negalime patraukti. Todėl teisingai, reikia šio įstatymo pataisos, kad tikrai žmonės gautų visavertį gydymą. 

PIRMININKAS. Ačiū už repliką. Posėdžio pirmininkas priima sprendimą pratęsti posėdį, iki bus apvarstyti visi patvirtintoje darbotvarkėje numatyti projektai, tokių projektų liko dar du. Po to dar bus galimybė išklausyti Seimo narių pareiškimus, posėdžio pabaigoje. 

Baudžiamojo kodekso papildymo 1541 straipsnio įstatymo projektas Nr. XIP-664 (pateikimas)

Pradedame svarstyti klausimą 2-10 – Baudžiamojo kodekso papildymo 1541 straipsnio įstatymo projektas Nr. XIP-664. Pranešėjas – P. Saudargas. 

P. SAUDARGAS (TS-LKDF). Gerbiamieji kolegos, teikiame projektą, pagal kurį Baudžiamąjį kodeksą siūlome papildyti 1541 straipsniu, kuris skambėtų taip: „Viešas komunizmo ar fašizmo nusikaltimų neigimas, ar parama jiems“. Tas, kas viešais pareiškimais žodžiu, raštu ar kitom informacijos priemonėm propagavo, neigė, šiurkščiai menkino ar pateisino komunizmo ar fašizmo vykdytą genocidą ir kitus komunizmo ar fašizmo vykdytus nusikaltimus, baudžiamas bauda arba laisvės apribojimu, arba areštu, arba laisvės atėmimu iki 3 metų. Ta pati nuostata galiotų ir dėl to: tas, kas viešais pareiškimais ir kitaip ar kitokiu būdu šmeižia Lietuvos Respublikos piliečius, Lietuvos Laisvės Kovų ir Sąjūdžio dalyvius, karius savanorius, 1944–1953 m. organizuotai ginklu kovojusius prieš sovietinę okupaciją. Kodėl pabrėžta, kad tai yra Lietuvos Laisvės Kovų Sąjūdis? Nes buvo kilęs, kaip žinome, precedentas, interneto svetainėse viešai partizanai buvo vadinami banditais ir panašiai. Tai mes sutinkame, projekto autoriai, kad gali būti kažkokių vienetinių atvejų, gali būti visko kare, tačiau apibendrintai toks Lietuvos Laisvės Kovų Sąjūdžio (jis taip pat yra įteisintas kitų įstatymų, yra būtent Lietuvos Laisvės Kovų Sąjūdžio tarybos deklaracija įteisinta) šmeižimas, niekinimas, menkinimas būtų baudžiamas net iki laisvės atėmimo. Gal bausmės kiek ir per griežtos, čia mes dėl prieš tai buvusių projektų ginčijomės ir aš pats sakau, kad neišspręsime visko sodindami žmones į kalėjimus, bet siūlymas toks yra, svarstykime. Man atrodo, niekas neišginčys, kad komunistinio režimo aukomis tapo milijonai žmonių. Komunistinio režimo – 74 mln. žmonių, fašistinio režimo aukos – 56 mln. žmonių. Daugelio Europos Sąjungos valstybių baudžiamuosiuose įstatymuose viešas komunistinių ar fašistinių nusikaltimų neigimas, propagavimas ar menkinimas yra pripažįstami kaip nusikalstama veika. Lietuvoje, deja, iki šiol komunistinių ar fašistinių nusikaltimų neigimas ar kitoks faktų iškraipymas nėra draudžiamas, dėl ko visuomenėje labai dažnai paskleidžiami iškraipyti istoriniai faktai, teisinantys komunistinio ar fašistinio režimų padarytus nusikaltimus, šmeižiantys šių totalitarinių režimų aukas ar net propaguojantys jų ideologiją. Ypač šmeižiami įžeidinėjami yra Lietuvos partizanai, jų vykdyta pasipriešinimo sovietinei okupacijai veikla bei aukų atminimas. Veikiančios interneto svetainės lietuvių kalba atvirai niekina Lietuvos partizanus, vadina juos banditais, taip pat iškraipoma naujausiųjų laikų Lietuvos istorija, perrašant ją sovietinės okupacijos ideologijos naudai.

Teikiamo projekto tikslas yra sukurti visuomenėje aplinką, kurioje komunistinių ir fašistinių nusikaltimų padaryta žala būtų tinkamai ir objektyviai suvokiama, gerbiamos šių totalitarinių režimų aukos, bei prevenciškai veikti prieš antidemokratinių, ksenofobinių nuotaikų kurstymą. Teikiamo projekto uždavinys yra papildyti Lietuvos Respublikos Baudžiamojo kodekso specialiąją dalį nauju straipsniu, numatančiu baudžiamąją atsakomybę už viešą komunizmo ar fašizmo vykdyto genocido propagavimą, neigimą, menkinimą ar pateisinimą, taip pat už viešą Lietuvos partizanų rezistencinės pasipriešinimo veiklos šmeižimą. Gal būtų klausimų?

PIRMININKAS. Ačiū. Jūsų paklausti pirmasis užsirašęs Seimo narys E. Klumbys, bet jo salėje nematyti, todėl klausia Seimo narys V. P. Andriukaitis. 

V. P. ANDRIUKAITIS (LSDPF). Gerbiamasis pranešėjau, jūsų iniciatyva man keistai susisieja su Rusijos iniciatyvomis taip pat taikyti baudžiamąją atsakomybę, neigti Tarybinės armijos pergalę kovoje prieš nacizmą ir t. t. Kas iš ko nusirašė? Ar jūs iš jų, ar jie iš jūsų?

P. SAUDARGAS (TS-LKDF). Dėkui už klausimą. Pastaba iš tiesų yra labai laiku, bet nusirašėme mes šį kartą tikrai ne nuo Rusijos. Mums gėda, kad Lietuvoje iki šiol mes nenusirašėme nuo pažangių Vakarų Europos šalių, kurių įstatymų bazėse būtent tai ir yra. Aš jums galiu išvardyti, kuriose šalyse Baudžiamasis kodeksas numato bausmes už viešą neigimą ar komunistinių ir fašistinių režimų padarytų nusikaltimų propagavimą. Tai yra Austrijoje, Belgijoje, Čekijoje, Estijoje, Ispanijoje, Italijoje, Lenkijoje, Liuksemburge, Nyderlanduose, Portugalijoje, Prancūzijoje, Rumunijoje, Slovakijoje, Vokietijoje, Šveicarijoje. Štai kiek yra šalių, kurios tą yra apibrėžusios ir sutvarkiusios, kad viešoje erdvėje nebūtų kraipomi faktai ir totalitarinių režimų padaryti nusikaltimai būtų tinkamai įvertinti.

O pastaba jūsų iš tiesų tinkama. Štai kas vyksta kitoje barikadų pusėje. Aš tai pavadinčiau taip. Mes slepiame galvas smėlyje?

PIRMININKAS. Klausia Seimo narys E. Žakaris.

E. ŽAKARIS (LSDPF). Ačiū, pirmininke. Gerbiamieji kolegos, jūs minite istorinių faktų iškraipymą. Tai kas čia bus arbitras, ar iškraipyti istoriniai faktai, jeigu labai dažnai dėl atskirų įvykių nesutaria net istorikai specialistai? Ir antras toks klausimas būtų iš gyvenimo. Ne vieną kartą yra tekę susitikimuose kalbėti su pagyvenusiais žmonėmis, kurie sako, kad anais laikais jiems buvo lyg ir saugiau, geriau, paprasčiau ir t. t., tai čia lyg ir anos santvarkos garbinimas, o už tai iki trejų metų. Ačiū.

P. SAUDARGAS (TS-LKDF). Dėkui už klausimą. Iš tiesų taip pat mąstėme apie tai. Toks įstatymas neturėtų sukurti aplinkos persekioti už nuomonę, tiesiog kiekvienas turime savo nuomonę. Pagrindinis tikslas yra sukurti aplinką (…) mūsų pokario laisvės kovą šmeižti apibendrintai. Aš sutinku, kad gali būti įvairių atskirų atvejų, gali būti ir istoriniai tyrimai, gali būti ir daktarinės disertacijos rašomos, kokia statistika, kiek ten buvo kažkokių nusikaltėlių. Nusikaltėlių ir šiandien yra gatvėje. Už lango matome, Laisvės alėjoje vieni kitus peiliais bado. Tokių faktų yra. Bet apibendrintai šmeižti tą, ką mes jau savo įstatymuose esame įtvirtinę, būtent Lietuvos laisvės kovų sąjūdžio, tarybos deklaraciją ir kitus dalykus… Mūsų tikslas yra sukurti aplinką veikti mūsų teisėsaugos institucijoms. Nes iki šiol tokios aplinkos nėra ir mūsų teisėsaugos institucijos yra bedantės.

PIRMININKAS. Klausia Seimo narys A. Kazulėnas. 

A. KAZULĖNAS (TS-LKDF). Ačiū. Kodėl mes taikome dvigubus standartus? Kada veikė čečėnų internetinis puslapis, paspaudus vienai valstybei, jis greitai dingo iš interneto. O dabar, kada pilami purvai ant savų partizanų, laisvės kovotojų, nieko nedaroma. Kada mes tapsime išdidūs ir garbingi? Kada sustiprės mūsų stuburas? Jeigu mes patys savęs negerbiame, nėra ko norėti, kad gerbtų kiti. 

Kada per televiziją buvę smogikai didžiuodamiesi giriasi apie savo kruvinus darbus, prokuratūra vietoj baudžiamųjų bylų iškėlimo tik skėsčioja rankomis. Kur mes nueisime su tokiu požiūriu? Ar jūs tikite savo įstatymo projekto realiu veikimu Lietuvoje? 

P. SAUDARGAS (TS-LKDF). Matydamas jėgų pusiausvyras šios kadencijos Seime, aš tikiu, kad šis įstatymas turi ateitį, ir iš tiesų tas istorinis teisingumas Lietuvoje bus kažkada įgyvendintas. Bet, kaip supratau, čia daugiau yra parėmimas negu klausimas. Tai dėkui.

PIRMININKAS. Klausia Seimo narys A. Dumčius.

A. DUMČIUS (TS-LKDF). Dėkui. Man atrodo, kad jūsų siūlymas, už kurį aš irgi pasisakau, labai susijęs su praeitos kadencijos V. Aleknaitės-Abramikienės dėl nacistinės atributikos, sovietinės atributikos naudojimo piktybiniais sumetimais ir mes priėmėme tą įstatymą. Ar nereikėtų ateityje sujungti šiuos du?

P. SAUDARGAS (TS-LKDF). Tas ir yra, kad nacistinių ir komunistinių simbolių mes negalime propaguoti, o apskritai totalitarinius režimus galime. Ir netgi juos propaguoti ir siūlyti komunizmą kaip gerą ideologiją. Tas yra galima. Žinoma, kad tai susiję. Čia vienas kitą papildo. 

PIRMININKAS. Klausia Seimo narė V. M. Čigriejienė.

V. M. ČIGRIEJIENĖ (TS-LKDF). Gerbiamasis pranešėjau, jūsų įstatymas numato baudžiamąją atsakomybę už šitas veikas. Bet aš dabar pagalvojau, kad istorijos faktų iškraipymas, vadovėlių rašymas vyko jau nepriklausomoje Lietuvoje. Tai ką, reiks susodinti iki trejų metų visą Švietimo ministeriją, kurie iki tol dirbo, susodinti Istorijos institutą? Pažiūrėkite, kaip iškraipomi istorijos faktai. Tai apie ką mes kalbame? Ir ar ta jūsų pataisa padės žalos atlyginimui iš dalies? Jūs čia to nenumatote, bet galbūt Vyriausybė padės kovoti su tuo, kai mes pripažinsime? Kaip jūs manote?

P. SAUDARGAS (TS-LKDF). Manau, kad atidžiau bus rašomi istorijos vadovėliai Lietuvoje. Tas taip. Nemanau, kad šiandien istorijos vadovėliuose yra tiek daug tų iškraipymų, kita vertus, mūsų teikiamoje įstatymo pataisoje yra kalbama apskritai apie komunistinių ir nacistinių, netgi reiktų fašizmą pakeisti į nacizmą. Bendrai šių režimų propagavimas arba neigimas. Tai tokie, manau, faktai mūsų knygose nėra iškraipomi šiandien. Yra galbūt kai kurios interneto svetainės, kurios absoliučiai kraipo šituos faktus.

PIRMININKAS. Klausia Seimo narys R. Kupčinskas.

R. KUPČINSKAS (TS-LKDF). Ačiū. Gerbiamasis pranešėjau, aš manau, kad jūsų pateiktas įstatymo projektas yra tikrai reikšmingas ir reikalingas, tik norėčiau jūsų paklausti. Čia jūs minite Laisvės kovos sąjūdžio 1944–1953 m. laisvės kovų dalyvių ir jų veiksmų šmeižimą. Kiek tenka susidurti, dabar daug buvusios partinės nomenklatūros atstovų leidžia įvairias knygas ir šmeižia ne tik laisvės kovų dalyvius, bet ir įžeidinėja neginkluoto pasipriešinimo dalyvius ir panašiai. Galbūt reikėtų ir tai apimti jūsų teikiamame įstatymo projekte? Ačiū.

P. SAUDARGAS (TS-LKDF). Dėkui. Iš tiesų teisinga pastaba. Mes rėmėmės tuo, kad yra įstatymas dėl Lietuvos laisvės kovų sąjūdžio tarybos 1949 m. vasario 16 d. deklaracijos, ten yra apibrėžtas būtent tas laikotarpis. Mes atsirėmėme į tai, kas yra šiandien Lietuvos įstatymuose, ir dėl to toks projektas yra pateiktas. O toliau galbūt svarstymo stadijoje galima ir papildyti. Tai natūralu.

PIRMININKAS. Ir paskutinį klausimą pateikia Seimo narys K. Masiulis. K. Masiulis atsisako. Taigi dėkoju pranešėjui. Jūs atsakėte į visus klausimus. Dabar Seimo nariai turi galimybę pasakyti motyvus už arba prieš šio įstatymo projektą. Kalbėti už pirmasis yra užsirašęs Seimo narys P. Luomanas.

P. LUOMANAS (TS-LKDF). Gerbiamieji kolegos, čia jau buvo pasakyta, kad pačios kovos prieš okupantą diskreditavimui buvo rengiami net specialūs daliniai. Visai neseniai daugelis iš jūsų, gerbiamieji kolegos, matėte dokumentinį filmą, čia jau minėjo mano kolega A. Kazulėnas, „Smogikai“. Kaip matėte, buvę smogikai su pasitenkinimu ir labai detaliai aiškina, kaip buvo vykdomos diversijos prieš šalyje vykusią rezistenciją. Dabar gi vėl bandoma sumenkinti kovos su okupantu svarbą, menkinant ir niekinant pokariu vykusią atkaklią kovą. Pavieniai incidentai negali būti apibendrintai pateikiami kaip norma ir daromos tokios apibendrinamosios išvados. Kaip jau minėjau, tai buvo suaktyvėjęs puolimas, tampa akivaizdus. Tai ir internetiniai portalai, ir spaudoje pasirodantys straipsniai. Jeigu minėtas internetinis portalas su pasitenkinimu kelia iš žurnalo „Komunistas“ įvairias klastotas istorijas, tai, mielieji, yra pavieniai faktai. Kaip jau ir minėjau, specialiai diskreditavimui okupantas sukūrė tokią sistemą. Ir man atrodo, kad demokratija – tai laisvė ir teisė kalbėti, reikšti savo nuomonę. Demokratija suteikia šitą teisę, bet tai neturi virsti anarchija ir kalbėjimu be atsakomybės, iškraipant istorinę tiesą ir niekinant mūsų kovotojų atminimą. Jūs puikiai žinote, kad vis dėlto vyko labai atkakli rezistencinė kova arba partizaninis karas. Ir šitie visi portalai ir, matome, laikraščiai vėl bando reabilituoti tuos okupantų kolaborantus ir įteisinti juos, atseit turi žinoti. 

Tai, mielieji, visi susimąstykime ir turėkime garbės šitą įstatymą, iš tikrųjų įstatymo pataisą, šitą straipsnį priimti tam, kad nekiltų noras kaip nors niekinti mūsų istoriją ir šitą kovą už laisvę. Ačiū.

PIRMININKAS. Motyvus prieš įstatymo projektą pasakys Seimo narys V. P. Andriukaitis.

V. P. ANDRIUKAITIS (LSDPF). Gerbiamieji kolegos, išties negaliu patikėti, kad štai dabar turėsim svarstyti būtent tokią šios problemos sprendimo eigą. Akivaizdu, kad kolega P. Saudargas vardino Olandiją, Belgiją, ten dėl nacizmo yra pasisakyta, bet ne dėl stalinizmo, Austrijoje taip pat. Viskas priklauso nuo požiūrio, nuo laikotarpio, kada kas buvo priimta, kuriais metais, kiek po karo, kiek prabėgo ir t. t. 

Tačiau Lietuvos kontekste po dvidešimties nepriklausomybės metų… Aš žinau, reikia būti labai silpniems žmonėms, kad būtų mėginama tas problemas spręsti per Baudžiamąjį kodeksą. Išties istorijos mokslas yra labai sudėtingas, procesai yra labai sudėtingi. Net Vyriausiojo Lietuvos išlaisvinimo komiteto dalis narių pasitraukė iš jo dėl to, kad protestavo prieš teroristines priemones, kurios buvo vykdomos Lietuvoje. Steponas Kairys paliko VLIK’ą (ir kolega A. Anušauskas puikiai žino), nesutikdamas su Mykolu Krupavičiumi ir kitais, o profesorius Antanas Žvironas, būdamas atstovu Lietuvoje, rašė kreipimąsi į mišką, kad reikia išeiti iš miško, nes tas kelias niekur neveda. Žinoma, jis po to dešimt metų atpylė dar Vorkutos lageriuose, grįžo mirti į Lietuvą. 

Taigi nagrinėjant šiuos visus sudėtingus klausimus aš norėčiau, kolegos, atkreipti dėmesį: ne Baudžiamuoju kodeksu tai sprendžiama. Aš gyvenu demokratinėj, laisvoj šaly ir aš galiu dar kartą kreiptis į jus Vaclavo Havelo žodžiais ar Jono Pauliaus II žodžiais apie (…), apie susitaikymą ir daugelį kitų dalykų. 

Čia per daug trumpas laikas, kad dėstyčiau motyvus, kodėl aš nepritariu iš principo ydingai metodikai, kurią Kremlius naudojo. Ir mums pasigauti dabar ant tos meškerės – tai parodyti savo silpnumo požiūrį, o ne savo išminties ženklą. Aš gyvenu demokratinėj Lietuvoj, o ne toj Lietuvoj, kurioj baudžiamaisiais kodeksais bandoma pridengti sudėtingus istorinius procesus. 

Todėl siūlau išties neiti šituo keliu. Yra kitų priemonių, kurios daug efektyvesnės ir daug reikalingesnės tautai negu tai, kas dabar yra pasiūlyta.

PIRMININKAS. Nuomonės pasakytos, tiek už, tiek prieš. Prašau garbųjį Seimą balsuojant spręsti, ar Seimas pritaria pateiktam įstatymo projektui. 

Balsavo 46 Seimo nariai. Už – 35, prieš – 2 ir susilaikė 9. Taigi Seimas įstatymo projektui po pateikimo pritarė. Siūlomas pagrindinis komitetas – Teisės ir teisėtvarkos komitetas. Seimas pritaria. Papildomų komitetų nepasiūlyta. (Balsai salėje) Nėra. Ir projektą siūloma svarstyti rudens sesijoje. Seimas pritaria. 

Repliką po balsavimo – Seimo narys L. Sabutis. 

L. SABUTIS (TS-LKDF). Ačiū. Gerbiamieji kolegos, negaliu nesureaguoti į Seimo narių šnekas, kai kalbama apskritai apie tam tikrų įvykių traktavimą. Šita pataisa nėra nukreipta į nuomonės išsakymą, šita pataisa yra taikoma dėl fašizmo ir komunizmo nusikaltimo, nusikaltimų neigimo. Vadinasi, yra nusikalstamas faktas, yra paskirta bausmė ir dėl to (arba net galbūt dar nėra), kadangi buvo nusikaltimai arba jie tebėra neišaiškinti, ir jeigu jie yra propaguojami arba neigiami, dėl to yra taikoma atsakomybė. O visa kita, ką V. Andriukaitis kalbėjo, tai čia yra išvestiniai dalykai ir tik klaidina Seimo narius. 

PIRMININKAS. Seimo narė D. Kuodytė.

D. KUODYTĖ (LSF). Gerbiamasis pirmininke, aš norėčiau vis dėlto prašyti, kad papildomu komitetu būtų paskirtas Žmogaus teisių komitetas ir Pasipriešinimo dalyvių komisija taip pat šitą klausimą pasvarstytų. Man regis, klausimas yra gana rimtas ir tikrai nebus per daug svarstytojų. Ačiū.

PIRMININKAS. Dėkoju. Jūsų pasiūlymą teikiu Seimui. Ar Seimas pritaria, kad papildomu komitetu būtų patvirtintas Žmogaus teisių komitetas, tačiau prieš tai išklausysim Seimo nario V. Andriukaičio kalbą.

V. P. ANDRIUKAITIS (LSDPF). Aš išties pritarčiau pasiūlymui, kad būtų Žmogaus teisių komitetas. Žinoma, tiek to, dėl Pasipriešinimo, manau, kad komisija čia kaip papildoma gali būti, bet klausimas apima dar plačiau, švietimo, mokslo ir kultūros reikalus, istorijos ir kitus. 

O L. Sabučiui tik norėčiau viena pasakyti: mielasis Liudvikai, kažkada mes buvom skirtingose barikadų pusėse, kovo 11-ąją tapom vienoj barikadų pusėj. Mudviem labiausiai būtų svarbu tai ir prisiminti, kad esam dabar toj istorijos pusėj, nors kažkada buvom priešingose, ir labai stipriai priešingose pusėse. 

PIRMININKAS. Replikos baigtos, tačiau išspręskime pasiūlymus. Tai ar Seimas pritaria be balsavimo bendru sutarimu dėl Žmogaus teisių komiteto kaip papildomo? (Balsai salėje) Pritaria. Ir taip pat buvo pasiūlymas, kad šį įstatymą svarstytų Pasipriešinimo okupaciniams režimams dalyvių ir nuo okupacijos nukentėjusių asmenų reikalų komisija. Seimas pritaria? Pritaria. Šis klausimas baigtas svarstyti. 

Civilinio kodekso 6.750, 6.751, 6.754 ir 6.865 straipsnių papildymo ir pakeitimo įstatymo projektas Nr. XIP-675 (pateikimas)

Ir paskutinis projektas šio dienos darbotvarkėje yra 2-11, projekto Nr. XIP-675 – Civilinio kodekso 6 knygos 750, 751, 754 ir 865 straipsnių papildymo ir pakeitimo įstatymo projektas. Pranešėjas – Seimo narys V. Bacevičius.

V. BACEVIČIUS (TS-LKDF). Dėkoju, pirmininke. Gerbiamieji kolegos, matau, kad pirmininkas man skyrė 20 minučių kalbėti, ir aš manau, kad apie turizmo problemas ir viešbučių problemas galima būtų kalbėti dar ilgiau, bet suprasdamas, kad jūs skubate namo, pasistengsiu trumpai pristatyti projektą.

Kolegos Ekonomikos komiteto nariai – A. Endzinas, aš pats, V. Valkiūnas, taip pat mūsų kolega V. Simulikas – matydami tą problemą teikiam šį projektą, kurį noriu trumpai pristatyti. Šiuo projektu siekiama suderinti nacionalinę teisę, t. y. Civilinio kodekso nuostatas, su Europos Sąjungos Tarybos direktyva dėl kelionių, atostogų ir organizuotų išvykų paketų, kurie yra numatoma turizmo ir viešbučių verslo struktūrų atsakomybė. Mes manom, kad šiomis pataisomis būtų padidintos turizmo sektoriaus plėtros galimybės ir pagerintas konkurencingumas. 

Šis projektas jau buvo įregistruotas praeitoje kadencijoje ir netgi buvo prašyta Vyriausybės išvados. Vyriausybės išvada buvo gauta, jinai buvo redakcinio pobūdžio pastabos. Mes, įregistruodami šį projektą, jau integravome tas pastabas, t. y. patobulinome jį pagal tuos pasiūlymus. 

Projektu numatoma nustatyti, kad turistas, kuris atsisako sutarties dėl su juo susijusių aplinkybių, turėtų kompensuoti turizmo bendrovėms dalį išlaidų, kurios jau yra patirtos ir dėl jo kaltės. Tos kompensuojamos išlaidos būtų ribojamos, t. y. jos negalėtų viršyti pačios kelionės kainos ir panašiai. O jeigu turistas būtų atsisakęs dėl aplinkybių, kurios nuo jo nepriklauso, arba dėl vadinamųjų force majeure aplinkybių, tai tada jam turizmo bendrovė kompensuotų jo visą kelionės kainą ir jis neturėtų jokios atsakomybės turizmo bendrovei. Taip pat šiuo metu yra toks niuansas, kad jeigu užsienio kelionės metu turistui nepatinka kažkokios paslaugos, tai iš esmės turizmo organizatoriai privalėtų jį grąžinti į Lietuvą, pasiūlyti jam naują kelionę ir jis keliautų iš naujo iš Lietuvos. Tai yra tam tikras alogizmas, pataisomis siūloma užtikrinti, kad jam būtų pasiūlomos alternatyvios paslaugos tos pačios kelionės metu jo be reikalo nekilnojant. 

Taip pat projektu siūloma nustatyti viešbučių maksimalų materialinės, arba turtinės, atsakomybės dydį apsiribojant, kad jeigu prarasti asmens daiktai viešbutyje, tai viešbutis atsakytų už visų daiktų praradimą arba kelių daiktų praradimą iki 101 nakvynės kainos dydžio, o jeigu prarandamas tiktai vienas konkretus daiktas, bet ne daugiau jų, tai – iki 50 tų minėtų dydžių. Taip pat numatoma, kad atsakomybė nebūtų ribojama, jeigu turtas buvo sugadinamas, prarandamas dėl paties viešbučio kaltės ir panašiai. 

Taigi tokios būtų pastabos. Man teko susipažinti su Teisės departamento pastabomis. Joms, ko gero, būtų galima pritarti svarstymo komitete metu. Esu pasirengęs atsakyti į jūsų klausimus. Dėkoju. 

PIRMININKAS. Dėkoju. Jūsų paklausti nori Seimo narys A. Mazuronis.

A. MAZURONIS (TTF). Labai dėkui. Gerbiamasis pranešėjau, labai paprastas klausimas. Sakykim, aš važiuoju į kelionę ir man būna pažadėta, kad mano viešbučio kambario langas bus į jūros pusę. Nuvažiuoju – pasirodo, kad viešbučio kambario langas į jūros pusę, bet jūros pusė už 5 kilometrų ir kalnai užstoja, jos nematyti. Kas dabar nustatys… ir aš nutraukiu kelionę. Tai būtų aplinkybė, sakykim, kai yra skirtingas traktavimas – lūkesčiai neatitiko to, kas gauta. Kas nustatys tą tiesą? Aš grįžęs paprašau, kad man kompensuotų už kelionę, nes realybė neatitiko to, ko aš laukiau. Tai kas nustatys, kas dabar yra teisus šioj situacijoj, teismas? Ir kaip teismas įvertins tą dalyką?

V. BACEVIČIUS (TS-LKDF). Šiuo atveju, kolega, tai, ką jūs klausiate, nėra reguliuojama šiuo projektu. Toks ginčas yra iš esmės įmanomas bet kokiu atveju – ar bus šis projektas priimamas, ar nebus tokio projekto. Tai yra ginčo dalykas, kuris nesusijęs su šiuo dalyku. Manau, tai priklauso nuo sveiko proto ir nuo pačios bendrovės, kuri organizuoja dalykus, etikos, ir ar tai yra įtvirtinta sutartyje. Jeigu sutartyje yra įtvirtintos paslaugos konkrečios, jūs jas privalote gauti, jūs turit visas galimybes jų išreikalauti arba kompensuoti.

PIRMININKAS. Dėkoju. Daugiau užsirašiusių klausti nėra. 

V. BACEVIČIUS (TS-LKDF). Dėkoju.

PIRMININKAS. Galima pasakyti motyvus už arba prieš dėl šio įstatymo projekto. Taip pat užsirašiusių kalbėti nėra. 

Noriu informuoti Seimą, kad Seniūnų sueigoje buvo siūloma šį įstatymą svarstyti vėliau. Autoriai buvo kreipęsi į Seimo Pirmininką prašydami šį įstatymą siūlyti skubos tvarka. Tuo tarpu Seimo Pirmininkas siūlo svarstyti ypatingos skubos tvarka. Toks pasiūlymas mums pateiktas. Bet kartu Seimas turi galimybę paskirti, nepaisydamas to, koks sprendimas dėl skubos bus priimtas, bent pagrindinį komitetą arba nuspręsti kitaip, nes šios dienos posėdžių daugiau nebus. Vadinasi, dar yra laiko komitetui apsvarstyti. 

Taigi siūlau pritarti, kad pagrindinis komitetas būtų Teisės ir teisėtvarkos komitetas, kuris išnagrinėtų šį projektą, ar jis būtų skubos, ar ypatingos skubos tvarka netgi svarstomas kitą savaitę. Sutinkat? Tada kiltų klausimas, atsižvelgiant į pasiūlytą svarstymo skubą, dėl papildomo komiteto – Ekonomikos komiteto. Kas dėl to galėtų pareikšti nuomonę? (Balsai salėje) Nereikalingas. Sutinka Seimas. Tai tada papildomas komitetas neskiriamas. 

Dabar, ar Seimas pritaria Seimo Pirmininko siūlymui šį įstatymą svarstyti ypatingos skubos tvarka kitos savaitės artimiausiame posėdyje? (Balsai salėje) Seimas pritaria. Dėkoju. 

Taigi visi darbotvarkėj numatyti projektai yra apsvarstyti ir sprendimai priimti. Seimo narių, užsirašiusių skaityti pareiškimus, nėra. Prašau registruotis dar kartą. 

Užsiregistravo 45 Seimo nariai. Skelbiu 2009 m. birželio 9 d. popietinį plenarinį posėdį baigtą. 







( Santrumpų reikšmės: DPF – Darbo partijos frakcija; LCSF – Liberalų ir centro sąjungos frakcija; LSDPF – Lietuvos socialdemokratų partijos frakcija; LSF – Liberalų sąjūdžio frakcija; MSG – Mišri Seimo narių grupė; TPPF – Tautos prisikėlimo partijos frakcija; TS-LKDF – Tėvynės sąjungos-Lietuvos krikščionių demokratų frakcija; TTF – frakcija „Tvarka ir teisingumas“.

